7. marts 2023 Nr. 219

**Kukkunersiuisut aamma kukkunersiuinermik suliffeqarfiit akuerisaasut pillugit inatsimmik Kalaallit Nunaannut atuutilersitsineq pillugu peqqussut**

UAGUT MARGRETHE AAPPAAT, Guutip saammaassineratigut Danmark-ip Dronning-ia, matuminnga tamanut nalunaarpugut:

Kukkunersiuisut kukkunersiuinermillu suliffeqarfiit akuerisat pillugit inatsimmik allannguineq pillugu inatsimmi nr. 468-imi 17. juni 2008-meersumi § 64, imm. 2, aningaasalersuinermik ingerlataqarneq pillugu inatsimmik, isumannaallisaatitut aaqqissuussinerit inuussutissarsiutinut attuumassuteqartut iluanni angutit arnallu naligiimmik pineqarnissaannik inatsimmik inatsisinillu assigiinngitsunik allanik allannguineq (Finanstilsynip ajornartoornermik isumaginninnermut atatillugu nunallu tamalaat akornanni nakkutilliinermik suleqatigiinnermut peqataaneranut atatillugu, aningaasalersuinermik suliffeqarfinni aningaasaatinik pissarsianik nalilersuinermi aamma sillimmasiissutinut atatillugu suiaassutsit tunngavigalugit assigiinngisitsineq pillugu maleruagassani il.il. nipangiussisussaatitaaneranik qasukkaammisitsineq) pillugit inatsimmi nr. 133-mi 24. februar 2009-meersumi § 8, imm. 3, ukiumoortumik naatsorsuutit pillugit inatsimmik, aningaasalersuinermik ingerlataqarneq pillugu inatsisimmik inatsisinillu assigiinngitsunik allanik (Ingerlatseqatigiiffinnut inatsisip malitsigisaanik allannguutit) allannguineq pillugu inatsimmi nr. 516-imi 12. juni 2009-meersumi § 25, imm. 2, akiliisinnaajunnaarnermut inatsisimmik inatsisinillu assigiinngitsunik allanik (Pilersitseqqiineq il.il.) allannguineq pillugu inatsimmi nr. 718-imi 25. juni 2010-meersumi § 56, imm. 3, digitalimik attaveqaqatigiinnermik pinngitsoornani ingerlatsisussaatitaaneq il.il. pillugu inatsisini aalajangersakkanik assigiinngitsunik (Suliassaqarfimmik nuussinerup malitsigisaanik digitalimik pinngitsoornani attaveqaqatigiittussaatitaaneq naleqqussaanerillu il.il.) allannguineq pillugu inatsimmi nr. 1231-mi 18. december 2012-imeersumi § 70, imm. 4, ukiumoortumik naatsorsuutit pillugit inatsimmik aamma kukkunersiuisut pillugu inatsimmik (Kukkunersiuisoqartussaanermik pisariillisaaneq aamma pisortat kukkunersiuisunik nakkutilliinerannik nukittorsaaneq il.il.) allannguineq pillugu inatsimmi nr. 1232-mi 18. december 2012-imeersumi § 4, imm. 2, kukkunersiuisut pillugit inatsimmik aamma aningaasalersuinermik ingerlataqarneq pillugu inatsimmik (Kukkunersiuisut ilinniartitaanerat aamma aningaasalersuinermik suliffeqarfinni kukkunersiuisunik akuersissutiginnittarneq il.il.) allannguineq pillugu inatsimmi nr. 617-imi 12. juni 2013-imeersumi § 5, imm. 2, pillaasarnermik inatsimmik, eqqartuussisarnermut inatsimmik inatsisinillu assiginngitsunik allanik (Aningaasaqarnikkut pinerlunniartarnerup akiorniarneqarnera pillugu suliniuteqarnerup nukittorsarneqarnera) allannguineq pillugu inatsimmi nr. 634-mi 12. juni 2013-imeersumi § 14, imm. 3, aningaasalersuinermik ingerlataqarneq pillugu inatsimmik, pappiaranik nalilinnik niuerneq il.il. pillugit inatsimmik, pillaasarnermik inatsimmik, aningaasaateqarfinnik aningaasaliisartunik allaanerusunik aqutsisut il.il. pillugit inatsimmik, eqqartuussisarnermut inatsimmik inatsisinillu assigiinngitsunik allanik (Maleruagassanik atuutilersitsineq, soraarnerussutisiassanik aningaasaateqarfinni sullitat toqqaaqqinnerit ilaannut atatillugu soraarnerussutisiassanut aaqqissuussat pigisamik aningaasatigut nalinginik tamarmiusunik pissarsisinnaatitaanerannik kinguneqartut, pisortat sulisullu aqutsisuusut allat inuussutissarsiutitut suliffeqarfimmik allamik aqutsisunut imaluunniit ingerlatsinermut peqataanissamut periarfissaat, aningaasaateqarfimmi peqatigiiffimmiluunniit illuliornissamut taarsigassarsiniartarfimmik piginnittuni siulersuisut katitigaanerannut piumasaqaatit, CO2-mik akitsorterussisarnermik peqqussummik unioqqutitsinermut pillaatit pillugit malittarisassannik allannguineq, CO2-kvotenik neqeroortunik killilersuineq, aningaasaateqarfinnik aningaasaliisartunik allanik aqutsisut aningaasaateqarfinnik aningaasaliisartunik allanik nittarsaassinissamut periarfissaat pillugit malittarisassanik allannguinerit, tassunga ilanngullugit aningaasaateqarfinni piginneqataassutinik sulisunut aningaasaliisartullu immikkuullarissut ilaannut nittarsaassinissamut immikkut ittumik akuersissutaateqarnissamik piumasaqaammik atuinnginnissaq kiisalu aqutsisut nunanit allaneersut aningaasaateqarfinnik aningaasaliisartunut immikkuullarissunut nittarsaassisinnaanerannik periarfissamik atuutilersitsineq, pappiaranik nalilinnik niuerutiginninneq pillugu inatsimmi neqeroortussaatitaanermut killissamik allannguineq kiisalu piginneqataassutinik pigisaqartut mikinerit pisinnaatitaaffiinik qularnaarinninneq pitsaanerusoq, aningaasarsianik allanngorartunik sullitanut immikkuullarissunut tunisaqarnissamut anguniakkanik aalajangersimasunik angusaqarsimanissamik piumasaqaatitaqartunik atuinissamut inerteqqut, datacentralinik ataatsimoorussanik nakkutilliineq pillugu maleruagassanik allannguineq, aningaasaateqarfinnut aningaasaliisartunut qularnaveeqqusisuunik nakkutilliineq pillugu maleruagassanik allannguineq il.il.), allannguineq pillugu inatsimmi nr. 403-mi 28. april 2014-imeersumi § 23, imm. 3, aningaasalersuinermik ingerlataqarneq pillugu inatsimmik, pappiaranik nalilinnik niuerneq il.il. pillugit inatsimmik, akiliutinik kiffartuussineq aamma aningaasat elekroniskiusut pillugit inatsimmi inatsisinillu assigiinngitsunik allanik (Pissuserissaarnermut maleruagassat unioqqutillugit iliuutsini taarsiissuteqarnissamut akisussaaffeqarneq, qularnaveeqqusiinermi atuisartunik illersuineq, siulersuisunut ilaasortanut tunngaviusumik pikkorissaasarnermik piumasaqaatit, akiliutinik kiffartuussinermik neqeroortitsinermi atuisartunik illersuineq aamma aningaasanik elektroniskiusunik pilersitsineq il.il.) allannguineq pillugu inatsimmi nr. 1490-imi 23. december 2014-imeersumi § 16, imm. 3, aningaasalersuinermik ingerlataqarneq pillugu inatsimmik, aningaasaliisarnermik peqatigiiffiit il.il. allannguineq inatsisinillu assigiinngitsunik allanik allannguineq pillugu inatsimmi nr. 1563-imi 15. december 2015-imeersumi § 11, imm. 3, kukkunersiuisut pillugir inatsimmik inatsisinillu assigiinngitsunik allanik (Kukkunersiuisunut peqqussummi allannguutinik suliaqarneq aamma suliffeqarfinnik innuttaasunit soqutigineqartunik kukkunersiuinermut immikkut piumasaqaatit pillugit peqqussummi qinigassaqarnissamut periarfissat) allannguineq pillugu inatsimmi nr. 631-mi 8. juni 2016-imeersumi §15, imm. 2, aningaasalersuinermik ingerlataqarneq pillugu inatsimmi, aningaasaliisarnermik peqatigiiffiit il.il. pillugit inatsimmik, pappiaranik nalilinnik niuerneq il.il. pillugit inatsimmik (Aningaasalersuinermik ingerlataqarneq, aningaaserivinnik (SIFI) aaqqissuussaanikkut pingaarutilinnik toqqaaneq, SIFI-ni inunnut qitiusumiittunut piukkunnassuseqarnissaq unneqqarissuunissarlu pillugu piumasaqaatinik, aningaaserivinnut il.il. akissarsiaqartitsineq pillugu maleruagassanik, aningaasaateqarfinnut akunnermiliuttuununt aningaasaatitigut piumasaqaatinik qasukkaaneq, niuerfimmik atornerluineq il.il. akiorniarlugu Finanstilsynimut Erhvervsstyrelsemullu nakkutilliinissamut misissuiartorlunilu nakkutilliinissamut piginnaatitsissutinik annertunerulersitsineq pillugit inatsimmik unioqqutitsinermut akiligassiissutit qaffasissusaannik qaffaaneq) allannguineq pillugu inatsimmi nr. 1549-mi 13. december 2016-imeersumi § 19, imm. 3, pisortanut akiitsunik akiliisitsiniartarneq pillugu inatsimmik inatsisinillu assigiinngitsunik allanik (Pisortanut akiitsunik akiliisitsiniartarnermut maleruagassanik pisariillisaaneq il.il.) allannguineq pillugu inatsimmi nr. 285-imi 29. marts 2017-imeersumi § 26, imm. 2, aningaasalersuinermik ingerlataqarneq pillugu inatsimmik, aningaasalersuinermi siunnersuisartut illussanillu taarsigassarsisitsisartu pillugit inatsimmik inatsisinillu assigiinngitsunik allanik (Aningaasalersuinermik atortunut (MiFID II) niuerfiit pillugu peqqussummik piviusunngortitsineq aamma aningaasalersuinermik atortunut (MiFIR il.il.) niuerfiit pillugit peqqussutip malitsigisaanik allannguutit) pillugit inatsimmik allannguineq pillugu inatsimmi nr. 665-imi 8. juni 2017-imeersumi Lovtidende A 2023-mi 8. marts 2023-mi Saqqummersinneqartumi 7. marts. Nr. 219. Erhvervsmin., Erhvervsstyrelsen, j.nr. 2021-10453 CQ002238-mi tamanut saqqummiunneqartumi § 22, imm. 3, Det Centrale Virksomhedsregister pillugu inatsimmik inatsisinillu assigiinngitsunik allanik (CVR-imi inuit namminerisamik najugaannik tamanut saqqummiussisarneq pillugu maleruagassanik allannguineq il.il.) allannguineq pillugu inatsimmi nr. 1665-imi 26. december 2017-imeersumi § 9, ukiumoortumik naatsorsuutit pillugit inatsimmik, kukkunersiuisut pillugit inatsimmik aamma nunanut allanut il.il. aningaasaqarnikkut attaveqarneq pillugu Den Europæiske Unionimi inatsisitigut allagaatit ilaannik atuisarneq pillugu inatsimmik (Europa-Parlamentip aamma Rådip peqqussutaannut 2013/34/EU-mut naleqqussaanerit, kukkunersiuisunik ilinniartitseqqittarnermut piumasaqaatinik allannguineq aamma cyberimik nakkutilliinermik atortunik avammut nioqquteqarnissamut akuersissutinik qinnuteqaatinut atatillugu nakkutilliinermik annertunerulersitsineq) pillugit inatsimmik allannguineq pillugu inatsimmi nr. 1716-imi 27. december 2018-imeersumi § 7, imm. 2, ukiumoortumik naatsorsuutit pillugit inatsimmik, ingerlatseqatigiiffinnut inatsimmik, suliffeqarfiit inuussutissarsiutinik ingerlatsisut ilaat pillugit inatsimmik, kukkunersiuisut pillugit inatsimmik inatsisinillu assigiinngitsunik allanik (Nakkutilliinermut inatsisit ataatsimoortut) allannguineq pillugu inatsimmi nr. 642-mi 19. maj 2020-meersumi § 8, imm. 3, kukkunersiuisut pillugit inatsimmik aamma pigisanik aalaakkaasunik nioqquteqartarneq pillugu inatsimmik il.il. (Aningaasanik atornerluinermik pasinarunnaarsaanermik nakkutilliinerup gebyrit atorlugit aningaasalersorneqarnera) allannguineq pillugu inatsimmi nr. 643-mi 19. maj 2020-meersumi § 4, imm. 2, kiisalu kukkunersiuisut pillugit inatsimmik (kukkunersiuisutut soraarummeernermut maleruagassanik allannguineq, kukkunersiuisumut innuttaasut tamat tatigisatut sinniisaattut piumasaqaatinik sukaterineq aamma kukkunersiuisut pillugit peqqussutip ilaanik piviusunngortitsineq) allannguineq pillugu inatsimmi nr. 1733-mi 1. december 2020-meersumi § 3, malitsigisaannik aalajangersarneqassaaq, inatsit Kalaallit Nunaannut atuutilersinneqassasoq ima oqaasertaqarluni:

Kapitali 1-i

*Inatsimmut atuuffiit aamma isumasiuutit*

*Atuuffiit*

**§ 1.** Kukkunersiuisunik aamma kukkunersiuinermik suliffeqarfinnik akuersinermut aamma nalunaarsuinermut piumasaqaatinik, kukkunersiuinermut atatillugu suliat suliarinerannut piumasaqaatinik il.il. kiisalu Kukkunersiuisut aamma kukkunersiuinermik suliffeqarfinnik akuerisaasunik pisortat nakkutilliinerat pillugit maleruagassanik manna inatsit imaqarpoq.

*Imm. 2.* Kukkunersiuisup naatsorsuutinut nalunaarusiamik tunniussineranut, ilaatillugit ukiumoortumik naatsorsuutit pillugit inatsit naapertorlugu aqutsisut pisimasut aamma pisussat pillugit naliliinerat pillugu kukkunersiuisup oqaaseqaataanut, aamma kukkunersiuisup, suliakkiisumuinnaanngitsumut atugassamik qularnaveeqqutilimmik nalunaaruteqarneranut, inatsit atuuppoq.

*Imm. 3.* Aammattaaq kukkunersiuisup nalunaarutinik allanik, ilaatigut inatsit naapertorlugu piumasaqaataasuni imaluunniit suliakkiisumuinnaanngitsumut atugassamik tunniussinerani inatsimmi § 16, imm. 4, § 22, § 30, §§ 43 aamma 44, §§ 45-47, 47 c aamma § 54, imm. 4, naggammi siullermi allassimasut atuupput.

*Imm. 4.* Aningaasanik peqquserluutinik malunnaarsaarisarnermut inatsit malillugu kukkunersiuisup imaluunnit kukkunersiuinermik suliffeqarfiup pisussaaffiinut, aamma sullitap aningaasanik peqquserluutinik malunnaarsaarisarnermut inatsit malillugu pisussaaffii pillugit taassuminnga kukkunersiuisup imaluunnit kukkunersiuinermik suliffeqarfiup siunnersuineranut inatsimmi § 37, imm. 1, naggatit pingajuanni allassimasut, aamma § 43 a, atuupput

*Imm. 5.* (Kalaallit Nunaannut atuutilersinneqassanngilaq)

*Isumasiuutit*

**§ 1 a.** Inatsimmi matumani makku ima paasineqassapput:

1) Kukkunersiuisoq: Inuk, allamik paatsuugassaanngitsumik allassimasoqanngippat, §§ 3, 10 imaluunniit 11 malillugu akuerisaasoq.

2) Kukkunersiuinermik suliffeqarfik: Suliffeqarfik, allamik paatsuugassaanngitsumik allassimasoqanngippat, § 13-i malillugu akuerisaasoq.

3) Suliffeqarfiit tamanut soqutiginaatillit:

a) Den Europæiske Union-ip iluani nunami imaluunniit Union-imit isumaqatigiissusiorfigineqarsimasumi nunami, imaluunniit aningaasaliisarnermik suliassaqarfimmi Kalaallit Nunaannut isumaqatigiissusiorsimasuni nunani niuffaffimmi maleruagassiugaasumi niuerutiginissaannut immikkoortinneqarsimasunik aningaasaatinut piginneqataassutinik, taarsigassarsianut uppernarsaatinik, imaluunniit allanik pappialanik nalilinnik pigisaqartut Suliffeqarfiit, aamma

b) Kunngip peqqussutaatigut Kalaallit Nunaannut atuutilersinneqartoq aningaaseriveqarfiit pillugit inatsimmi § 5, imm. 1, nr. 1, naqinnerit a, b aamma e naapertorlugit, aningaaseriveqarfiit.

4) Suliffeqarfeeqqat: Suliffeqarfiit, pigisanik nalilinnik, taakkualu aningaasalersornerinik piffissami oqimaaqatigiissitsiffiusumi naatsorsuusiorfiusuni ukiuni imminnut malittuni marlunni, annertussutsinut killigititanik tulliuttunik marlunnik qaangiinngitsut:

a) Pigisanik nalilinnik, taakkualu aningaasalersornerinik oqimaaqatigiissitsinerup katinnera 44 mio. kr.,

b) ilanngaatit peereerlugit kaaviiaartitat 89 mio. kr. aamma

c) naatsorsuusiorfiusup ukiup ingerlanerani piffissaq tamaat sulisorisat amerlassusaat agguaqatigiissillugu 50-it.

5) Akunnattumik angissusillit suliffeqarfiit: Suliffeqarfiit, suliffeqarfiaraanngitsut, pigisanillu nalilinnik, taakkualu aningaasalersornerinik piffissami oqimaaqatigiissitsiffiusumi naatsorsuusiorfiusuni ukiuni imminnut malittuni marlunni, annertussutsinut killigititanik tulliuttunik marlunnik qaangiinngitsut:

a) Pigisanik nalilinnik, taakkualu aningaasalersornerinik oqimaaqatigiissitsinerup katinnera 156 mio. kr.,

b) ilanngaatit peereerlugit kaaviiaartitat 313 mio. kr. aamma

c) naatsorsuusiorfiusup ukiup ingerlanerani piffissaq tamaat sulisorisat amerlassusaat agguaqatigiissillugu 250-it.

6) Suliffeqarfissuit angisuut: Suliffeqarfiaraanngitsut imaluunniit akunnattumik angissusiliunngitsut, suliffeqarfiit.

*Imm. 2.* Imm. 1, nr. 4 aamma 5 malillugit annertussutsit naatsorsorneranni, Kunngip peqqussutaatigut Kalaallit Nunaannut atuutilersinneqartumi ukiumoortumik naatsorsuutit pillugit inatsimmi § 7, imm. 3 aamma 4 atuupput, taamaattoq takujuk imm. 3.

*Imm. 3.* Imm. 1, nr. 4 aamma 5-i naapertorlugit suliffeqarfiup piginnittuusup aamma suliffeqarfiup pigineqartup oqimaaqatigiissitsinerup katinnerisa, ilanngaatit peereerlugit kaaviiaartitaasa aammalu agguaqatigiisillugu piffissaq tamaat sulisorisat amerlassusaasa katinnerattut, suliffeqarfinnut piginnittuusunut, oqimaaqatigiissitsinerup katinnera, ilanngaatit peereerlugit kaaviiaartitat aammalu agguaqatigiisillugu ukiumi naatsorsuusiorfiusumi piffissaq tamaat sulisorisat amerlassusaat naatsorsorneqassaaq. Oqaaseqatigiit siulliit malillugit annertussutsit naatsorsorneqarneranni, Kunngip peqqussutaatigut Kalaallit Nunaannut atuutilersinneqartumi Ukiumoortumik naatsorsuutit pillugit inatsimmi § 110, imm. 3 aamma 4 atuupput.

Kapitali 2

*Akuersineq il.il.*

*Pisortatigoortumik nalunaarsuivik*

**§ 2.** Erhvervsstyrelsen-i pisortatigoortumik kukkunersiuisunut aamma kukkunersiuinermik suliffeqarfinnut akuerisaasunut nalunaarsuivimmik ingerlataqarpoq. Makku nalunaarsorneqartarput

1) inuit, § 3 naapertorlugu naalagaaffimmit akuerisaasutut imaluunniit kukkunersiuisutut nalunaarsugaasut,

2) inuit, § 10, imm. 1-i malillugu kukkunersiuisutut akuerisaasut,

3) inuit, § 10, imm. 5-i malillugu suliamik aalajangersimasumik isumaginnittussatut akuerisaasut,

4) inuit, § 11, imm. 2 naapertorlugu utaqqiisaasumik aamma ilaanneeriarlutik nalunaarusiortartut,

5) suliffeqarfiit, § 13 naapertorlugu kukkunersiuinermik suliffeqarfittut akuerisaasut,

6) suliffeqarfiit, § 13 a naapertorlugu EU-mi kukkunersiuinermik suliffeqarfittut imaluunniit EØS-imi kukkunersiuinermik suliffeqarfittut nalunaarsugaasut,

7) kukkunersiuisut aamma kukkunersiuinermik suliffeqarfiit, § 15 malillugu nunami maani nalunaarsugaasussat, aamma

8) § 17 naapertorlugu nunami aningaasaqarnermik peqatigiiffinnut siunnersuisutut allaffeqarfiit.

*Imm. 2.* Erhvervsstyrelsen-i nalunaarsuinerup ingerlanneqarnera, ilaatillugit tamatuminnga nalunaarutiginninneq aamma tamatuma allanngutsaalinera pillugit maleruagassanik aalajangersaassaaq.

*Naalagaaffimmit akuerisaasutut kukkunersiuisutut akuerisaaneq*

**§ 3.** Kukkunersiuisutut naalagaaffimmit akuerisaasutut inuk Erhvervsstyrelsen-imit akuerineqarsinnaavoq, taanna

1) maani nunami, EU-mi nunami allami, EØS-imi nunami imaluunniit EU-mit isumaqatigiissuteqarfigisaasumi, imaluunniit Kalaallit Nunaannut isumaqatigiissusiorsimasumi nunami allami najugaqarpat,

2) inersimasuuppat aamma kunngip peqqussutaatigut Kalaallit Nunaannut atulersinneqartoq namminersorsinnaanermut inatsit malillugu nakkutigineqartariaqarnerup ataaniinngippat,

3) akilersuisinnaajunnaarsitaasimanngippat imaluunniit akiliisinnaajunnaarsimanngippat,

4) akiliisinnaajunnaarneq pissutigalugu peqataaqqusaajunnaarsimassanngilaq imaluunniit ukiut kingulliit marluk akiliisinnaajunnaarneq pissutigalugu peqataaqqusaajunnaarsimassanani,

5) § 33 malillugu maleruagassat atuutilersinneqartut naapertorlugit immikkut ittumik soraarummeerummik angusaqarsimappat,

6) 18-ileereernermi kingorna minnerpaamik ukiuni pingasuni ukiumoortumik naatsorsuutit, suliffeqarfissuup naatsorsuutaat imaluunniit naatsorsuuserinermik nalunaarusiornerit pillugit sulianik suliaqarnermut ilaasarsimaguni, aamma

7) § 1, imm. 2 aamma 3 malillugit suliassat suliarinerinut atatillugu piumasaqarfigineqarsinnaanermut aningaasaqarnermut piumasaqaataasinnaasunut sillimmasersimaguni.

*Imm. 2.* Imm. 1, nr. 6 malillugu suliassat, kukkunersiuinermik suliffeqarfimmi suliarineqarsimassapput. Kukkunersiuisutut akuerisaasumit nakkutigineqarluni suliat suliarineqarsimappata taamaallaat, naalagaaffimmit akuerisaasutut kukkunersiuisutut akuerisaaneq anguneqarsinnaavoq.

*Imm. 3.* Erhvervsstyrelsen-i imm. 1, nr. 6-imi piumasaqaatinit ilaatitsinngissinnaavoq/saneqqutsisinnaavoq.

*Imm. 4.* Erhvervsstyrelsen-i imm. 1, nr. 7-i malillugu sillimmasiineq, ilaatillugit sillimmasiinerup annertussusaa aamma suussusaa kiisalu piffissarititaa pillugit maleruagassanik aalajangersaassaaq.

*Imm. 5.* Akuersissummik itigartitsissutaasinnaapput

1) pinerluttulerinermi inatsimmi § 164, imm. 2-mi eqqaaneqartut pissutsit,

2) pineqartoq imatut pissusilersorsimappat, pisortat tatigisaasutut sinniisuattut pineqartup suliassaq isumannaatsumik isumagisinnaanngikkaa isumaqartoqarnissaanut pissutissaqarpat, imaluunniit

3) pineqartoq 50.000 kruuninik annertunerusumilluunniit pisortanut akiitsoqarpat.

**§ 3 a.** Kukkunersiuisut nalunaarsugaasut, § 2 naapertorlugu Erhvervsstyrelsen-ip pisortanit akuerisaasunik kukkunersiuisunik aamma kukkunersiuinermik suliffeqarfinnik nalunaarsuiviani nalunaarsugaasut, tamatumunnga soraarummeerummik angusigunik, naalagaaffimmit akuerisaasutut kukkunersiuisutut akuerineqarsinnaapput.

*Imm. 2.* Soraarummeerut tamanna, ilaatillugit soraarummeerutip imarisassai, ingerlanneqarnera aamma naliliivigineqarnera pillugit maleruagassanik sukumiinerusunik Erhvervsstyrelsen-i aalajangersaassaaq.

*Ilinniaqqinneq*

**§ 4.** Kukkunersiuisoq, § 3 malillugu akuerisaasoq, naammaginartumik qaffasissusilimmik, ilinniarsimasutut piginnaanerminik aammalu pisortani tatigisaasutut sinniisuusinnaasutut, pineqartup atuagarsornikkut ilinniakkatut ilisimasami nutarsarsimajuarnissaannik qulakkeerisumik ilinniaqqinnermik aaqqissuussami naleqquttumi peqataassalluni pisussaaffeqarpoq.

*Imm. 2.* Ilinniaqqinneq aammalu tamatumunnga nakkutilliineq pillugit maleruagassanik sukumiinerusunik Erhvervsstyrelsen-i aalajangersaassaaq. Aammattaaq § 1 a, imm. 1, nr. 3-mut ilaatinneqartuni suliffeqarfinni kukkunersiuinermik suliaqartut kukkunersiuisut, ilassutitut ilinniaqqittarnissaat pillugit maleruagassanik sukumiinerusunik Erhvervsstyrelsen-i aalajangersaasinnaavoq.

*Imm. 3.* Kukkunersiuisoq qaqugukkulluunniit ilinniaqqinnermut piumasaqaatit pillugit naammassinnissimanernik allakkiatut uppernarsaasinnaassaaq.

*Taaguummik atuineq*

**§ 5.** Taaguut »naalagaaffimmit akuerisaasoq kukkunersiuisoq« imaluunniit tamatuminnga katiterineq taamaallaat inummit naalagaaffimmit akuerisaasutut kukkunersiuisuusutut akuerisaasumit atorneqarsinnaavoq.

*Imm. 2.* Taaguut »kukkunersiuisoq nalunaarsugaasoq« imaluunniit tamatuminnga katiterineq taamaallaat inummit kukkunersiuisuusutut nalunaarsugaasutut akuerisaasumit atorneqarsinnaavoq.

*Imm. 3.* Taaguut »kukkunersiuisoq akuerisaasoq« imaluunniit tamatuminnga katiterineq taamaallaat inummit § 3 aamma § 10, imm. 1-i malillugu kukkunersiuisuusutut akuerisaasumit atorneqarsinnaavoq.

*Imm. 4.* Tamatumunnga paarlaattoorneqarsinnaasumik qallunaatuumik, kalaallisuumik imaluunniit allamiutuumik taaguummik atuisoqaqqusaanngilaq. Taamaattoq §§ 10, 11 aamma 15-i malillugit inunnut akuerisaasunut tamanna atuutinngilaq.

*Imm. 5.* Inummut, naalagaaffimmit akuerisaasutut kukkunersiuisuujunnaarsimasumut imaluunniit kukkunersiuisutut nalunaarsugaajunnaarsimasumut, taaguutit » naalagaaffimmit akuerisaasoq kukkunersiuisoq « imaluunniit »kukkunersiuisoq nalunaarsugaasoq« imaluunniit tamatuminnga katiterineq imaluunniit naalisaaneq atoqusaanngillat, taamaattoq takujuk § 6, imm. 2.

*Toqqorsineq*

**§ 6.** Kukkunersiuisup akuersissutaatini Erhvervsstyrelsen-imi toqqorsimatissinnaavaa. Toqqorsimatitsinissamut § 7 malillugu akuersissut atorunnaarsimassanngitsoq, § 8 aamma § 8 a, imm. 4, nr. malillugu arsaarinnissutaasimassanngitsoq imaluunniit § 44, imm. 4 imaluunniit pinerluttulerinermi inatsimmi § 165 malillugit allagartaajagaataasimannginnissaa piumasaqaataavoq.

*Imm. 2.* Kukkunersiuisoq, akuersissutaatiminik Erhvervsstyrelsen-imi toqqorsimatitsisoq, niueqateqarnermi pissutsini »naalagaaffimmit akuerisaasutut kukkunersiuisutut«, imaluunniit »kukkunersiuisutut nalunaarsugaasutut« imaluunniit »kukkunersiuisutut akuerisaasutut« imminut taaguuseqqusaanngilaq. Tamakkua taaguutit katiterneri aamma naalisarneri atoqusaanngillat.

*Imm. 3.* Inuup, akuersissutaatiminik toqqorsisimasup, piumasaqaataalluni piumasaqaatit § 3, imm. 1, nr. 1-3 aamma 7-imiittut, aamma § 4-miittut naammassisimassagai, kiisalu pineqartoq pisortanut 100.000 kruuninik imaluunniit annerunerusumik akiitsoqanngikkuni, qinnuteqarnermigut akuerisaaleqqissinnaavoq. Toqqorsimatitsisimanerup kingorna akuerisaanermut atatillugu § 8a, imm. 1, aamma § 9, imm. 3 atuupput.

*Imm. 4.* Kukkunersiuisoq, akuersissutaatiminik toqqorsisimasoq, kukkunersiuisunut akuerisaasunut pisortat nalunaarsuiviannit peerneqassaaq.

*Atuukkunnaarneq*

**§ 7.** § 3, imm. 1, nr. 1-3-mi imaluunniit 7-imi piumasaqaatit naammassisimajunnaarneqarpata kukkunersiuisutut akuersissut atuukkunnaartarpoq.

*Imm. 2.* Erhvervsstyrelsen-imit qinnutigineqarpat, kukkunersiuisup § 3, imm. 1, nr. 7-i malillugu sillimmasersimanini uppernarsassavaa. Tamatumunnga uppernarsaat Styrelsen-imit kingusinnerpaamik sapaatit akunneri arfineq marluk qinnutiginnittoqarnerata kingorna tiguneqareersimassaaq. Piffissarititap naanerani uppernarsaat tiguneqareersimanngippat, akuersissut atorunnaassaaq.

*Akuersissutaajagaaneq il.il.*

**§ 8.** Kukkunersiuisoq 100.000 kruuninik annertunerusumilluunniit pisortanut akiitsoqarpat, kukkunersiuisup akuersissutaataanik Erhvervsstyrelsen-i arsaarinnissinnaavoq. Pissutsit iluarsineqareerserlugit, akuersissut arsaarinnissutigeqqaneqarsinnaavoq. Aalajangiineq § 52 malillugu eqqartuussivimmi misiliisinnaanermut periarfissaq, tamatumunngalu piffissarititaq pillugu paasissutissanik imaqassaaq.

*Imm. 2.* Aammattaaq § 29 naapertorlugu pitsaassutsimik nakkutilliineq pillugu maleruagassanut kukkunersiuisoq malinnikkumanngippat Erhvervsstyrelsen-i akuersissummik arsaarinnissinnaavoq.

**§ 8 a.** § 4 aamma § 4, imm. 2 malillugu maleruagassat aalajangersakkat naapertorlugit ilinniaqqinnissaq ilivitsoq imaluunniit ilamernga kukkunersiuisup amigaatigippagu, piffissarititamik aalajangersakkap iluani kukkunersiuisoq ilinniaqqinnissamut piumasaqaatinik naammassinneqqullugu Erhvervsstyrelsen-i peqqusisinnaavoq.

*Imm. 2.* § 4-mut ilaatinneqartumik ilinniaqqinnissaminik isumaginninnini nutarsaanissanilu kukkunersiuisup uppernarsarsinnaanngippagu, Erhvervsstyrelsen-ip piumasaqaatinik sukumiinerusunik ilinniaqqinnissamut nalunaaquttap akunnerinik amerlassusilinnut peqataaqqullugu kukkunersiuisoq peqqusinnaavaa.

*Imm. 3.* § 32, imm. 3, nr. 2-4 naapertorlugit kukkunersiuisunik aamma kukkunersiuinermik suliffeqarfinnik nakkutilliinermut atatillugu Erhvervsstyrelsen-ip nalilerpagu, ilinniagassaqarfiup sukumiinerusumik killiligaasup iluani ilassutaasumik ilinniaqqinnissamik kukkunersiuisoq pisariaqartitsisoq, piumasaqaatini sukumiinerusuni ilinniaqqinnermi taamaattumi kukkunersiuisoq peqataassasoq styrelsen-i peqqusisinnaavoq.

*Imm. 4.* Ilinniaqqinnissamut § 4-mi piumasaqaatit kukkunersiuisup naammassinngippagit, imaluunniit imm. 1-3 malillugit peqqussutit kukkunersiuisup malinngippagit, Erhvervsstyrelsen-ip

1) pineqartup atuuttumi imaluunniit tulliuttumi ilinniaqqinnissamut piffissarititami ilinniaqqinnissamut piumasaqaatit maangaannartinngippagit, taamaattoqartillugu pineqartup katillugu naliliinerup kingorna akuersissummik arsaarneqarsinnaaneranik piumasaqaataatillugu, kukkunersiuisup akuersissutaataa arsaarinnissutigissamaarsinnaavaa,

2) kukkunersiuisoq atuuttumi aamma tulliuttumi ilinniaqqinnissamut piffissarititami kukkunersiuinermik suliaqarsinnaanera imaluunniit kukkunersiuinermik suliamik nakkutiginnissinnaanera imaluunniit kukkunersiuinermik suliffeqarfimmi suliaqarnissaa inerteqqutigisinnaavaa, imaluunniit

3) kukkunersiuisup akuersissutaanik arsaarsinnaavaa.

*Akiliisinnaajunnaarneq pillugu inatsit malillugu akiliisinnaajunnaartutut peqataaqqusaajunnaarneq*

**§ 8 b.** Kukkunersiuisoq, akiliisinnaajunnaarneq pillugu inatsit malillugu akiliisinnaajunnaartutut peqataaqqusaajunnaarsitaasoq, matumani inatsimmi § 1, imm. 2 malillugu, akiliisinnaajunnaartutut peqataaqqusaajunnaarsinneqarnermi kingorna ukiuni tallimani oqaaseqaasioqqusaanngilaq aamma nalunaarusioqqusaanngilaq.

*Atorunnaarnerup sunniutai il.il.*

**§ 9.** kukkunersiuisutut akuersissut § 7 malillugu atorunnaarsimappat, § 8 aamma 8 a, imm. 4 nr. 3 malillugu arsaarinnissutaasimappat imaluunniit § 44, imm. 4, imaluunniit pinerluttulerinermi inatsimmi § 165 malillugu allagartaajaassutaasimappat, pisortat kukkunersiuisut akuerisaasut nalunaarsuiviannit piiarneqassaaq, pineqartorlu tamatuma kingorna akuersissummut uppernarsaammik ilinniakkamullu taaguummik atueqqusaajunnaassaaq.

*Imm. 2.* Akuersissummut atorunnaarsitsinermut imaluunniit arsaarinnissutiginninnermut, imaluunniit akuersissummut allagartaajagaanerup atorunnaarsinneqarneranut, pissutaasoq atorunnaarpat, qinnuteqarneq malillugu akuersissut atuutilerseqqinneqassaaq, inullu kukkunersiuisut akuerisaasut pisortatigoortumik nalunaarsuiviannut ikkunneqassalluni. § 3, imm. 1, nr. 1-3 aamma 6, aamma § 4-mi piumasaqaatit naammassineqarsimassasut, aamma pineqartoq pisortanut 100.000 kruunit taakkuluunniit qaangerlugit akiitsoqassanngitsoq, piumasaqaataavoq.

*Imm. 3.* Inummut, ukiuni arlalinni akuersissutaateqarsimanngitsumut, § 4 malillugu iliniaqqinnissaq pillugu piumasaqaat, Erhvervsstyrelsen-imit aalajangersarneqartut, maleruagassat malillugit immikkut ittumik misilitsinnermik taarserneqarsinnaavoq.

*Kukkunersiuisutut akuersissutit allat il.il.*

**§ 10.** Erhvervsstyrelsen-i naalagaaffimmit akuerisaasutut kukkunersiuisutut akuersissuteqarsinnaavoq, inunnut

1) § 3, imm. 1 aamma 2 malillugit ilinniarnermut naleqqiussinnaasumik nunani allani ilinniakkamik naammassinnissimanerminnut uppernarsaasinnaasunut,

2) inatsisitigut pisussaaffimmik kukkunersiuinermik suliaqarnissamut nunani allani akuerisaasunut, aamma

3) § 3, imm. 4 aamma 5-imi piumasaqaatinik naammassinnittunut.

*Imm. 2.*  Ukiumoortumik naatsorsuutinik aamma naatsorsuutinik kattutanik inatsisitigut pisussaaffittut kukkunersiuineq pillugu Europa-Parlament-ip aamma Råd-ip malitassiaanik 2006/43/EF-imik, malitassiakkut 2014/56/EU-kkut allanngortinneqartumik, naammassinninngitsumi, aamma EU-mit isumaqatigiissusiorfigineqarsimanngitsumi, nunami, taamaallaat, illuatungeriittut akuereqatigiissimaneq apeqqutaatillugu, inuit, inatsisitigut pisussaaffittut kukkunersiuinermik suliaqarnissamut akuerisaanermik angusaqarsimasut, imm. 1-i malillugu kukkunersiuisutut akuerineqarsinnaapput. Erhvervsstyrelsen-imit qinnuiginninneq malillugu, qinnuteqartup, illuatungeriittut akuereqatigiinneq uppernarsassavaa.

*Imm. 3.* Imm. 1-i malillugu naalagaaffimmit akuerisaasutut kukkunersiuisutut akuerisaaneq sioqqullugu, Erhvervsstyrelsen-i tulluartuunermut misiligummik angusaqarnissaq pillugu piumasaqaateqarsinnaavoq.

*Imm. 4.* Kukkunersiuisunut imm. 1-i malillugu akuerisaasunut, taamatuttaaq §§ 4-9-mi aalajangersakkat atuupput.

*Imm. 5.* Pissutsit immikkut ittut atuutsillugit, allatigut, naalagaaffimmit akuerisaasumit imaluunniit nalunaarsugaasumit kukkunersiuisumit suliarineqassasut inatsisini piumasaqaataatillugu, suliassanik aalajangersimasunik, kukkunersiuisut nunani allamiut suliaqarsinnaanissaannut Erhvervsstyrelsen-ip akuersissuteqarfigisinnaavai. Akuersissut taamaattoq killiligaasinnaavoq aamma piumasaqaatitaqarsinnaalluni. Kukkunersiuisumut, naggat siullermi allassimasut malillugit akuersissummik pisimasumut, kapitali 9-mi aalajangersakkat taamatuttaaq atuupput.

*Utaqqiisaasumik aamma periarfissani nalunaaruteqartarnissamut periarfissaq*

**§ 11.** Ukiumoortumik naatsorsuutinik aamma naatsorsuutinik kattutanik kukkunersiuinermut inatsisitigut pisussaaffik pillugu Europa-Parlament-ip aamma Råd-ip malitassiaanik naammassinnittut maleruagassat malillugit akuerisaasut, EU-mi nunami, EØS-imi nunami imaluunniit EU-mit isumaqatigiissusiorfigineqarsimasumi nunami allami, imaluunniit Kalaallit Nunaannut isumaqatigiissusiorsimasumi nunami inissisimaffillit kukkunersiuisut, § 1, imm. 2 aamma 3 malillugit utaqqiisaasumik aamma periarfissaqartillugu nalunaaruteqartarsinnaapput. Taamaattoq nalunaaruteqarneq ukiumoortumik naatsorsuutinik aamma suliffeqarfissuup naatsorsuutaanik kukkunersiuinermik inatsisitigut pisussaaffimmut tunngassuteqassanngilaq. Kukkunersiuisut, naggat siullermi allassimasut malillugit nalunaaruteqartut, nunami pilersitsivigisaminni ilinniakkatut taaguutigisartik atussavaat.

*Imm. 2.*  Imm. 1-imut ilaatinneqartut, kukkunersiuisut, nalunaaruteqartinnatik (erklæring), Erhvervsstyrelsen-imut allaatiginneqqaartassapput (anmeldelse). Allaatiginninneq aamma nalunaarsuineq pillugit Styrelsen-i maleruagassanik aalajangersaassaaq.

*Imm. 3.*  Allaatigineqarfimmi piffissami (anmeldelsestidspunktet) EU-mi nunami allami, EØS-imi nunami imaluunniit EU-mit isumaqatigiissuteqarfigisaasumi nunami, imaluunniit Kalaallit Nunaannut isumaqatigiissusiorsimasumi nunami allami pilersinneqarsimasunut, aammalu utaqqiisaasumik aamma periarfissatigut nunami maani nalunaaruteqartarnissamut pilersaarnerminnik styrelsen-imut allaatiginnissimasunut kukkunersiuisunut, imm. 1-i naapertorlugu Erhvervsstyrelsen-i pisortatigoortumik nalunaarsuiveqassaaq. Nalunaarsuivimmi inuup aqqa, najugaa aamma ilinniakkatut taaguutaa pillugit allattuisoqartassapput.

**§ 12.** § 11, imm. 1-i malillugu nunami maani nalunaaruteqartut kukkunersiuisut, paasissutissat makkuusinnaasut, nunami pilersitsivigisimasaminni ilinniakkatut taaguutertik, nunami pilersitsivigisimasaminni pisortatigoortumik nalunaarsuivimmi nalunaarsugaanermut normu, nunami pilersitsivigisimasaminni momsimut nalunaarsugaanermut normu aamma inuussutissarsiornermi akisussaaffimmik matussusiinissamut sillimmasiineq pillugit nalunaaruteqarnernik tigusisussanut paasissutissiisassapput.

*Imm. 2.* Imm. 1-i malillugu tunniunneqartussat paasissutissat pillugit maleruagassanik Erhvervsstyrelsen-i aalajangersaassaaq.

*Kukkunersiuisutut suliffeqarfinnik akuersissuteqartarneq il.il.*

**§ 13.** Kukkunersiuisutut suliffeqarfittut Erhvervsstyrelsen-ip akuerisarpai, taamaattoq takukkit imm. 7 aamma 8, sunaluunniit suliffeqarfik,

1) imm. 2 aamma 5-imi piumasaqaatinik kiisalu imm. 6 malillugu atulersinneqartuni maleruagassani piumasaqaatinik kiisalu ilumini aaqqissaaneq pillugu §§ 28 aamma 28 a-mi piumasaqaatinik naammassinnittoq, aamma

2) § 29 malillugu pitsaassutsimut nakkutilliineq pillugu maleruagassanut akuersisoq.

*Imm. 2.* Kukkunersiuinermik suliffeqarfinni taasisinnaatitaassutit amerlanersai ukiumoortumik naatsorsuutinik aamma naatsorsuutinik kattutanik kukkunersiuinermut inatsisitigut pisussaaffik pillugu Europa-Parlament-ip aamma Råd-ip malitassiaanik naammassinnittut maleruagassat malillugit akuerisaasunit kukkunersiuisunit imaluunniit kukkunersiuinermik suliffeqarfinnit pigineqassapput. Suliffeqarfimmi taasisinnaatitaassutit sinneri, immikkut tamarmik annerpaamik 10 pct.-inik atuisinnaapput. Taamaattoq killiliineq tamanna atuutinngilaq

1) inunnut, kukkunersiuinermik suliffeqarfimmi pingaarnertut suliffeqartunut,

2) kukkunersiuinermik suliffeqarfiup aqutsisuinik pisariaqartitsisunik, taamaallaallu inunnik nr. 1-ip ataani taakkartorneqartunik ilaasortaqartunik, kukkunersiuinermik aktieselskabini, kukkunersiuinermik anpartsselskabini imaluunniit kukkunersiuinermik komanditaktieselskabini (kukkunersiuinermik peqatigiilluni ingerlatseqatigiiffinni) sulisunut peqatigiiffinnut, aamma

3) inunnut, sulisunut aaqqissuussinermut atatillugu kukkunersiuinermik aktieselskabini, kukkunersiuinermik anpartsselskabini imaluunniit kukkunersiuinermik komanditaktieselskabini (kukkunersiuinermik peqatigiilluni ingerlatseqatigiiffinni) taasisinnaatitaassutinik pissarsisimasunut.

*Imm. 3.* Taaguut »kukkunersiuinermik suliffeqarfik« imaluunniit tamatuminnga katiterineq, taamaallaat imm. 1-i malillugu akuerisaasumit kukkunersiuinermik suliffeqarfimmit atorneqarsinnaavoq.

*Imm. 4.* Kukkunersiuinermik suliffeqarfiit, taasisinnaatitaassutaasut amerlanersaannik, naalagaaffimmit akuerisaasunit kukkunersiuisunit imaluunniit naalagaaffimmit akuerisaasunit kukkunersiuinermik suliffeqarfinnit aammalu kukkunersiuisunit nalunaarsugaasunit imaluunniit kukkunersiuinermik suliffeqarfinnit nalunaarsugaasunit piginnittuuffiusut, kisimik »naalagaaffimmit akuerisaasoq kukkunersiuinermik suliffeqarfik« aammalu »kukkunersiuinermik suliffeqarfik nalunaarsugaasoq« imaluunniit tamatuminnga, taaguummik, katitigaasumik, atuinissamut piginnaatitaapput. Taaguutit qallunaatuut, kalaallisuut imaluunniit allamiutuut tamatumunnga paarlaassisoorutaasinnaasut atorneqarnissaat inerteqqutaavoq.

*Imm. 5.* Kukkunersiuinermik suliffeqarfiup qutsinnerpaamik aqutsisoqarnikkut qullersaqarfiani ilaasortaasut amerlanersaat tassaassapput, ukiumoortumik naatsorsuutinik aamma naatsorsuutinik kattutanik inatsisitigut pisussaaffittut kukkunersiuineq pillugu Europa-Parlament-ip aamma Råd-ip malitassiaanik naammassinnittut maleruagassat malillugit akuerisaasut kukkunersiuisut imaluunniit kukkunersiuinermik suliffeqarfiit. Marloqiusamik aqunneqarnermik aaqqissuussaasuni, ingerlatseqatigiiffinni, qitiusumik aqutsisoqarfimmut aammalu nakkutilliinermut aqutsisoqarfimmut, naggat siullermi allassimasut atuupput.

*Imm. 6.* Ingerlatseqatigeeriaatsini assigiinngitsuni kukkunersiuinermik ingerlataqarnermik suliaqarneq pillugu maleruagassanik sukumiinerusunik, ilaatillugit kukkunersiuinermik suliffeqarfiup taaguutaa, akiliisinnaajunnaarneq aamma akilersuiunnaarneq il.il., kukkunersiuinermik suliffeqarfimmi taasisinnaatitaanermik atuineq aamma akuersissummik toqqorsinermi imaluunniit toqusoqarnerani taasisinnaatitaassutinik tunniussineq pillugit maleruagassanik Erhvervsstyrelsen-i aalajangersaasinnaavoq.

*Imm. 7.* ilimagineqarpat suliffeqarfiup isumannaatsumik suliaq isumagisinnaanavianngikkaa, akuersissut itigartitsissutigineqarsinnaavoq.

*Imm. 8.* Suliffeqarfik, § 14, imm. 1-i naapertorlugu akuersissumminik atorunnaarsitsiffiusoq, § 14, imm. 2 malillugu arsaagaasimasoq, imaluunniit § 44, imm. 6, naggatit sisamaanni allassimasut malillugit allagartaajagaasimasoq, nutaamik akuerisaaleqqissinnaavoq taamaallaat akuersissummik atorunnaarsitsinermut imaluunniit arsaagaanermut pissutissaarussimappat, imaluunniit allagartaajagaanermut pissutaasoq qaangiussimappat imaluunniit atorunnaarsinneqarsimappat.

**§ 13 a.** § 2 naapertorlugu, ukiumoortumik naatsorsuutinik aamma naatsorsuutinik kattutanik inatsisitigut pisussaaffittut kukkunersiuineq pillugu Europa-Parlament-ip aamma Råd-ip malitassiaanik 2006/43/EF-imik, malitassiakkut 2014/56/EU-kkut allanngortinneqartumik naammassinnittut maleruagassat malillugit EU-mi nunami allami imaluunniit EØS-imi nunami akuerisaasoq kukkunersiuinermik suliffeqarfik, aammalu § 1, imm. 2 malillugu nalunaaruteqartoq, § 2 naapertorlugu, kukkunersiuisunik aamma kukkunersiuinermik suliffeqarfinnik akuerisaasunut pisortatigoortumik nalunaarsuivimmi nalunaarsorneqassaaq.

*Imm. 2.* Imm. 1-imut ilaatinneqartut kukkunersiuinermik suliffeqarfiit, § 1, imm. 2 malillugu nalunaaruteqarnermik tunniussinermik sulineq aallartinneqartinnagu, allaatiginninnermik (anmeldelse-mik) Erhvervsstyrelsen-imut tunniussissapput.

*Imm. 3.* Imm. 1-imut ilaatinneqartut kukkunersiuinermik suliffeqarfinnik nalunaarsuinermut piumasaqaatit, aammalu naalagaaffiup angerlarsimaffigisap oqartussaasuinik piginnaatitaasunik nalunaarfiginninnissaq pillugit maleruagassanik sukumiinerusunik Erhvervsstyrelsen-i aalajangersaasinnaavoq.

**§ 14.** Kukkunersiuinermik suliffeqarfik § 13, imm. 2 aamma 5-imi piumasaqaatinik, aammalu § 13, imm. 6 malillugu atulersinneqartuni maleruagassani piumasaqaatinik naammassinnissinnaajunnaarpat, kukkunersiuinermik suliffeqarfittut akuersissut atorunnaartarpoq.

*Imm. 2.* § 29 malillugu pitsaassutsimut nakkutilliineq pillugu maleruagassanut malinnikkumanngippat kukkunersiuinermik suliffeqarfiup akuersissutaataa Erhvervsstyrelsen-imit arsaarinnissutigineqarsinnaavoq.

*Imm. 3.* Imm. 1-i malillugu kukkunersiuinermik suliffeqarfittut akuerissut atorunnaarsimappat, imm. 2 malillugu arsaarinnissutigineqarsimappat, imaluunniit § 44, imm. 6, naggatit sisamaanni allassimasut malillugit allagartaajagaassutaasimappat, kukkunersiuinermik suliffeqarfinnut akuerisaasunut pisortatigoortumik nalunaarsuivimmit suliffeqarfik piiarneqassaaq, tamatumalu kingorna § 13, imm. 3 naapertorlugu imminut »kukkunersiuinermik suliffeqarfittut«, imaluunniit § 13, imm. 4 naapertorlugu »naalagaaffimmit akuerisaasutut kukkunersiuinermik suliffeqarfittut« imaluunniit »kukkunersiuinermik suliffeqarfittut nalunaarsugaasutut« imaluunniit tamatuminnga katitikkanik naalisaanernilluunniit taaneqaqqusaajunnaassaaq.

*EU-mi nunami allami imaluunniit EØS-imi nunami angerlarsimaffeqanngitsunik kukkunersiuisunik aamma kukkunersiuinermik suliffeqarfinnik nalunaarsuineq*

**§ 15.** EU-mi nunami allami imaluunniit EØS-imi nunami angerlarsimaffeqanngitsut kukkunersiuisut aamma kukkunersiuinermik suliffeqarfiit, suliffeqarfimmullu nunami maani imaluunniit EU-mi nunami allami imaluunniit EØS-imi nunami angerlarsimaffeqanngitsumut, aammalu Kalaallit Nunaanni niuerfimmi maleruagassiugaasumi niuerutiginissaannut immikkoortinneqarsimasunik nalilinnik pappiaraatilimmut, ukiumoortumik naatsorsuutit imaluunniit suliffeqarfissuup naatsorsuutai pillugit inerniliinermik oqaaseqaasiortut, kukkunersiuisunut aamma kukkunersiuinermik suliffeqarfinnut akuerisaasunut pisortatigoortumik nalunaarsuivimmi nalunaarsorneqassapput.

*Imm. 2.* Kukkunersiuinermik inerniliinermik oqaaseqaat suliffeqarfimmut taamaallaat akiitsunut uppernarsaatinik atulersitsisartumut tunngassuteqarpat, akiitsunut uppernarsaatit atulersinneqarsimasut

1)  imm. 1-i naapertorlugu 31. december 2010 tikitsinnagu niuerfimmut maleruagassiugaasumut immikkoortinneqareersimappata, taakkualu ataasiakkaatut nalingat ullormi atuutilersitsiffimmi minnerpaamik 50.000 euro-ppat, imaluunniit nunat allat aningaasaannik, ullormi atuutilersitsiffiusumi minnerpaamik 50.000 euro-nik naleqartutut akiitsunut uppernarsaatit pineqarpata, imaluunniit

2) imm. 1-i naapertorlugu ulloq 31. december 2010 imaluunniit kingusinnerusukkut niuerfimmut maleruagassiugaasumut immikkoortinneqareersimappata, taakkualu ataasiakkaatut nalingat ullormi atuutilersitsiffimmi minnerpaamik 100.000 euro-ppat, imaluunniit nunat allat aningaasaannik, ullormi atuutilersitsiffiusumi minnerpaamik 100.000 euro-nik naleqartutut akiitsunut uppernarsaatit pineqarpata, imm. 1-i atuutinngilaq.

*Imm. 3.*  Kukkunersiuisunut aamma kukkunersiuinermik suliffeqarfinnut imm. 1-i malillugu nalunaarsorneqarsimasunut, tulluarsaanerit pisariaqartut ilaatillugit kapitalimi 9-mi aalajangersakkat taamatuttaaq atuupput.

*Imm. 4.* Imm. 3-mi aalajangersakkanut assingusunik, nunat peqataasut avataanniittumi nunami pisortatigoortunik nakkutilliinernut aaqqissuussinernik, pitsaassutsinut nakkutilliinernik kiisalu misissuinernut aammalu pissusissanik saneqqutsisunut pillaatissiissutinik atugassaqartitaanera, illuatungeriittut akuereqatigiinneq apeqqutaatillugu imm. 1-imi aamma 3-mi piumasaqaatinit tamakkiisumik imaluunniit ilaannakortumik Erhvervsstyrelsen-i Kukkunersiuisumik imaluunniit kukkunersiuinermik suliffeqarfimmik pisussaatitsinngissinnaavoq.

*Imm. 5.* Imm . 1-i malillugu nalunaarsuinermut piumasaqaatinik aamma piumasaqaatit pillugit, aamma imm. 4 malillugu tamakkiisumik imaluunniit ilaannakortumik pisussaatitsinnginnissamut piumasaqaatinut maleruagassanik Erhvervsstyrelsen-i aalajangersaassaaq.

*Imm. 6.* Kukkunersiuisumit imaluunniit kukkunersiuinermik suliffeqarfimmit tunniunneqartoq kukkunersiuinermut inerniliinermik oqaaseqaat, imm. 1-5-imut naapertorlugu nalunaarsorneqanngitsoq, inatsisitigut sunniuteqanngilaq.

Kapitali 3

*Kukkunersiuisup ingerlatai il.il.*

*Kukkunersiuinissamik suliassamik akuersineq aamma nangitsineq*

**§ 15 a.** Kukkunersiuinermik suliffeqarfik, kukkunersiuinermik suliassamik akuersitinnani imaluunniit nangeqqiitinnani,

1) § 24 naapertorlugu attuumassuteqanngissuseq pillugu piumasaqaatinik naammassinninnini pillugu,

2) kukkunersiuinermik suliffeqarfiup aamma kukkunersiuisup attuumassuteqanngissusianut akorngutissaqarnersoq, taamaattoqarpallu akorngutissat tamakkua akiorniarlugit isumannaallisaatitut iliuusissani pillugit,

3) eqqortumik kukkunersiuinermik suliassamik suliaqarnissamut pisariaqartunik piginnaanilinnik sulisoqarnini, pisariaqartumik piffissaqarnini isumalluutinillu pisariaqartunik peqarnini pillugit, kiisalu

4) naatsorsuutinut kukkunersiuinermut inerniliinermut oqaaseqaatinik tunniussinissamut kukkunersiuisup akuerisaanera pillugu, nalilersuissaaq allakkiatigullu uppernarsaassalluni.

*Imm. 2.* Suliffeqarfeeqqanit saqqummiunneqartunik naatsorsuutinik kukkunersiuinermi imm. 1, nr. 3 aamma 4, atuutinngillat.

*Imm. 3.* Qularnaveeqqusikkanik nalunaaruteqarnissamut suliani imm. 1, nr. 1 aamma 2, taamatuttaaq atuupput.

*Imm. 4.* Suliffeqarfiit tamanit soqutigisaqarfigineqartut naatsorsuutaannik kukkunersiuinissamut piumasaqaatit immikkut ittut pillugit Europa-Parlament-ip aamma Råd-ip peqqussutaani (EU) nr. 537/2014, 16. april 2014-imeersumi ilanngussaq 6-imut ilaatinneqartumut kukkunersiuinermik suliffeqarfimmut, ilanngussaq 1-i naapertorlugu tamanit soqutigisaqarfigineqartunik suliffeqarfinnik kukkunersiuinissamut piareersarnermut imm. 1-i taamatuttaaq atuuppoq.

*Kukkunersiuisup atuuffii*

**§ 16.** Kukkunersiuisoq, § 1, imm. 2 malillugu suliassat suliarineqarneranni tamani tatigeqatigiinnermut sinniisuuvoq. Kukkunersiuisup kukkunersiuinermi ileqqut pitsaasut, ilaatillugit, suliat pissusaat apeqqutaatillugit eqqoqqissaartumik ingerlatsineq sukkassuserlu, napertorlugit suliat suliarissavai. Tamatuma saniatigut kukkunersiuinermik ileqqut pitsaasut ilagaat, suliassat ingerlannerini kukkunersiuisoq inuussutissarsiutiginnittutut qularnaarisinnaassuseqassasoq, najoqqutassianut aalajaatsuussasoq, kinaassusersiortuussanngitsoq, isertuussisinnaassuseqassasoq, inuussutissarsiutiginnittutut pissuseqassasoq, inuussutissarsiutiginnittutut piginnaaneqassasoq, pisariaqartumillu peqqissaartuulluni.

*Imm. 2.* § 1, imm. 2 malillugu suliassap piareersarnerani aamma suliarinerani, kukkunersiuisoq, sammisami nalunaaruteqaatissami kukkusunik paasissutissiinernik annertuunik ersersitsisunik pissutsinik atuuttoqarsinnaaneranik ilisimanninnermigut inuussutissarsiutiginnittutut qularnaarisinnaassuseqassaaq. Kukkunersiuinerup suliarinerani, kukkunersiuisoq pingaartumik, suliffeqarfiup kukkunersiuunneqartup ingerlatsinerminik nangitsinissamut periarfissaanut pingaaruteqartut, ullormut naligitinneqartut aamma pigisanik nalikilliliinerit, aningaasaliissamaarutitut inissitat siunissamilu kaaviiaartitsinissat pillugit aqutsisut naliliinerisa misissorneranni inuussutissarsiutiginnittutut qularnaarisinnaassuseqassaaq.

*Imm. 3.* Imm. 1-i malillugu suliassat, taamaallaat kukkunersiuinermik suliffeqarfinnit suliarineqarsinnaapput, taamaattoq takukkit § 10, imm. 5, § 11 aamma § 17.

*Imm. 4.* Kukkunersiuisoq, § 1, imm. 3 malillugu suliat ingerlannerini, inuussutissarsiutiginnittutut piginnaassuseqassaaq pisariaqartumillu peqqissaarussissalluni. Kukkunersiuisoq, § 24 naapertorlugu attuumassuteqanngitsutut inissisimanngippat, tamanna nalunaaruteqarnermi ilisimatitsissutigineqassaaq.

*Imm. 5.* Ileqqorissaarneq, pilersaarusiorneq aamma kukkunersiuinermik suliassat suliarineri aamma kukkunersiuisup kukkunersiuinermi inerniliinermik oqaaseqaammik saqqummiussinera pillugit, ilaatillugit, kunngip peqqussutaatigut Kalaallit Nunaannut atulersinneqartoq, ukiumoortumik naatsorsuutit pillugit inatsit naapertorlugu aqutsisut nalunaarutaat pillugit kukkunersiuisup oqaaseqaasiai, aammalu qularnaveeqqusikkanik nalunaaruteqarnissamut suliassat allat suliarinissaat, aamma qularnaveeqqusikkanik nalunaarutinik allanik kukkunersiuisup saqqummiussinera pillugit, Erhvervsstyrelsen-i maleruagassanik aamma pitsaassutsinik sukumiinerusunik aalajangersaasinnaavoq. § 1, imm. 2-mut ilaatinneqartut suliassat suliarinerinut atatillugu kukkunersiuisut aamma kukkunersiuinermik suliffeqarfiit qarasaasiakkut digitaliusumik atsiortarnermik imaluunniit assingusumik qarasaasiakkut atsiornermik atuisarnissaat, Styrelsen-ip aalajangersinnaavaa.

**§ 17.** (Kalaallit Nunaannut atuutilersinneqassanngilaq)

*Kukkunersiuisup tunuarnera il.il.*

**§ 18.** Kukkunersiuisoq, ukiumoortumik naatsorsuutinut kukkunersiuinermut inerniliinermik oqaaseqaammik saqqummiussisuuguni il.il., kukkunersiuisup nutaap ikkunneqarnissaata tungaanut, inatsisini allamik allassimasoqanngippat, suliffeqarfiup malittarisassaanik imaluunniit isumaqatigiissummut tunngaviusunik allanik, kukkunersiuisup sulinera imaqarpoq. Kunngip peqqussutaatigut Kalaallit Nunaannut atuutilersinneqartumi ukiumoortumik naatsorsuutit pillugit inatsimmi § 135, imm. 1, naggatit aappaanni allassimasut naapertorlugit Erhvervsstyrelsens erklæringsstandard-it malillugit kukkunersiuineq suliarineqarsimappat, taamaalillunilu kukkunersiuisoq annertusisamik misissuineq pillugu saqqummiisimappat, naggat siullermi allassimasut atuutinngillat.

*Imm. 2.* Imm. 1-i apeqqutaatinnagu, kukkunersiuinermut ileqqut pitsaasut saneqqullugit tunuarnerunngippat, kukkunersiuisoq qaqugukkulluunniit tunuarsinnaavoq. Kukkunersiuisoq tunuarpat, kukkunersiuisoq atorfinitsitaasoq tunuartumut, tunuarnerminut pissutaasunik ilisimatitsinissaminut pisussaasumut, saaffiginnissaaq. Kukkunersiuisoq tunuartoq ukiumoortumik naatsorsuutinut nalunaarummik kingullermik il.il. saqqummiussisimanngippat, kukkunersiuisoq atorfinittoq nalunaarummik kingullermik saqqummiussisimasumut kukkunersiuisumut aamma saaffiginnissaaq. Kukkunersiuisoq tunuartoq aamma kukkunersiuisoq nalunaarummik kingullermik saqqummiussisimasoq, tamarmik, kukkunersiuisup atorfinittup, suliffeqarfik pillugu paasissutissanik attuumassutilinnik tamanik, kukkunersiuisup nalunaaruteqarnissaanut attuumassutilinnik pissarsinissaminut periarfissaqartinnissaanut pisussaaffeqarput.

*Kukkunersiuinermut inerniliinermik oqaaseqaat imaluunniit qularnaveeqqusikkamik nalunaaruteqarneq alla*

**§ 19.** Kukkunersiuisup kukkunersiuineq naammassereeruniuk, naatsorsuutinut suliap suliarineqarnera aamma tamatumunnga inerniliineq pillugu kukkunersiuinermut inerniliinermut oqaaseqaat kukkunersiuisup saqqummiutissavaa. Kukkunersiuisumit imaluunniit kukkunersiuisunit, imaluunniit, kukkunersiuinermik suliffeqarfimmik toqqaasoqarsimatillugu, tassani kukkunersiuisumit imaluunniit kukkunersiuisunit suliamik ingerlatsisimasunit naggataagullu akisussaasuusunit, suliamik suliarinnittussatut toqqarneqarsimasunit kukkunersiuinermut inerniliinermut oqaaseqaat saqqummiunneqassaaq. Naatsorsuutinut kukkunersiuinermut inerniliinermut oqaaseqaat, kukkunersiuisunit akuerisaasunit allaanerusunik ilaqarluni saqqummiunneqaqqusaanngilaq, taamaattoq takujuk imm. 4.

*Imm. 2.* Inatsisini imaluunniit suliffeqarfiup malittarisassaani, naatsorsuutinut kukkunersiuinermut inerniliinermik oqaaseqaammik imaluunniit allanik qularnaveeqqusikkanik nalunaaruteqaatinik saqqummiussinissanut kukkunersiuisunik arlalinnik toqqaasoqassasoq allassimappat, kukkunersiuisut taakku kukkunersiuinermik suliffeqarfimmut ataatsimut attuumassuteqaqqusaanngillat.

*Imm. 3.* Imm. 2 malillugu, kukkunersiuinermut inerniliinermut oqaaseqaammik saqqummiussinissamut arlalinnik kukkunersiuisunik toqqaasoqarsimappat, kukkunersiuisut tamakku kukkunersiuinerup suliarineqartup inernera pillugu isumaqatigiissapput, kukkunersiuinermullu inerniliinermut oqaaseqaammik peqatigiillutik saqqummiussissallutik. Kukkunersiuisut isumaqatigiissinnaanngikkunik, kukkunersiuisut tamarmik immikkut, kukkunersiuinermut inerniliinermut oqaaseqaammi immikkoortumi immikkoortitami inerniliinermik oqaaseqaammik saqqummiussissapput isumaqatigiinngissutaasumullu pissutaasoq allaatigissallugu.

*Imm. 4.* Imm. 1-i apeqqutaatinnagu, naalagaaffiup naatsorsuutaanik il.il. kukkunersiuineq pillugu inatsimmut imaluunniit inatsisinut immikkut ittunut, kukkunersiuineq ilaatinneqarpat, tamakkua malillugit naalagaaffimmi kukkunersiuisoq, naalagaaffimmit akuerisaasumik imaluunniit nalunaarsugaasumik kukkunersiuisumik peqateqarluni kukkunersiuinermik suliaqassalluni, kukkunersiuisoq, naalagaaffimmi kukkunersiuisoq peqatigalugu kukkunersiuinermut inerniliinermut oqaaseqaammik saqqummiussisinnaavoq.

*Imm. 5.* § 1, imm. 2 naapertorlugu kukkunersiuinermut inerniliinermut oqaaseqaammit allaanerusut qularnaveeqqusikkat nalunaaruteqaatit, taassumannga imaluunnit taakkunannga suliap suliarinissaanut toqqagaasunit kukkunersiuisunit, imaluunniit, kukkunersiuinermik suliffeqarfimmik toqqaasoqarsimatillugu, tassani kukkunersiuisumit imaluunniit kukkunersiuisunit suliamik ingerlatsisimasunit naggataagullu akisussaasuusunit, atsiorneqassapput. Nalunaaruteqaatit kukkunersiuisunit allaanerusut peqatigalugit saqqummiunneqarsinnaapput.

*Kukkunersiuinermut allattaavik*

**§ 20.** Tamanit soqutigisaqarfigineqartuni suliffeqarfinni, ilanngussaq 1-i naapertorlugu, suliffeqarfiit tamanit soqutigisaqarfigineqartut naatsorsuutaasa kukkunersiorneqarnerinut piumasaqaatit aalajangersimasut pillugit Europa-Parlament-ip aamma Råd-ip peqqussutaani (EU) nr. 537/2014, 16. april 2014-imeersumi ilanngussaq 11, imm. 1-i naapertorlugu suliffeqarfiup kukkunersiugaasup siulersuisuinut imaluunniit nakkutilliisoqarfianut kukkunersiuinermut allattaavik aammattaaq saqqummiunneqassaaq.

**§ 21.** (Atorunnaarpoq)

*Aningaasaqarnikkut pinerluttuliornerit pillugit nalunaarutit*

**§ 22.** Kukkunersiuisup § 1, imm. 2 aamma 3 malilugit suliassat suliarinerini paasiguniuk, suliffeqarfiup aqutsisuinut ilaasortat ilaannit ataatsimit imaluunniit arlalinnit, suliassap suliarineranut atatillugu aningaasaqarnikkut pinerluuteqartoqartoq imaluunniit pinerluuteqartoqarsimasoq, aammalu kukkunersiuisup, aningaasat annertussusaannik annertuunut imaluunniit allatut ingasattumik ajussusilimmut pinerlunneq attuumassuteqartoq, tunngavissaqartumik ilimagiguniuk, kukkunersiuisup ingerlaannaq aqutsisuni ilaasortat ataasiakkaat tamaasa tamatuminnga ilisimatissavai. Ilisimatitsineq, kukkunersiuisup ingerlataanut, kukkunersiuinermut allattaavimmut allanneqassaaq. Aqutsisut kingusinnerpaamik ullut 14-it tamatuma kingorna, tamatuma pinerluuteqarnerup nassatarisaanut ajoqusiinerit iluarsiniarnerinut aamma pinerluttuliorneq ingerlasoq unitsinniarlugu pisariaqartut iliuusissatut qisuariaatigalugit allakkiatigut uppernarsarsimanngippassuk, kukkunersiuisup, aningaasatigut pinerluuteqarnerit ilimagisani pillugit Aningaasatigut Immikkut Ittunik aamma Nunani Tamalaani Pinerluttulerinermut Naalagaaffiup eqqartuussisua ilisimatissavaa. Aningaasanik peqquserluutinik malunnarunnaarsaasarneq pinerliiniarnernillu aningaasalersuisarneq pinaveersimatinniarlugu iliuuserisassat pillugit inatsimmi (Kunngip peqqussutaatigut Kalaallit Nunaannut atuutilersinneqartumi Aningaasanik peqquserluutinik malunnarunnaarsaasarneq pillugu inatsimmi) maleruagassanut ilaatinneqartunut pissutsinut, oqaaseqatigiinni siullerni pingasuni allassimasut atuutinngillat.

*Imm. 2.* Kukkunersiuisoq isumaqaruni, pinerluuteqarnerup ingerlaannarnissaanut pinngitsoortitsinissamut, aqutsisuni ilaasortanut ilisimatitsineq tulluarnavianngitsoq, aningaasaqarnikkut pinerluuteqarnerit ilimagisani pillugit Aningaasatigut Immikkut Ittunik aamma Nunani Tamalaani Pinerluttulerinermut Naalagaaffiup eqqartuussisua ingerlaannaq ilisimatissavaa. Assigisaanik, aningaasaqarnikkut pinerluutinut suliffeqarfiup aqutsisuisa amerlanersaat peqataappata imaluunniit ilisimasaqarpata, tamanna ammaa atuuppoq.

*Imm. 3.* § 18, imm. 2 naapertorlugu kukkunersiuisoq tunuaruni, aammalu imm. 1, naggat siullermi allassimasuni eqqartorneqartutut ittunik pisoqarneranik pissutissaqartumik ilimagisaqarneranut atatillugu tamanna pippat, kukkunersiuisup tamanna pillugu aammalu tunuarnerminut pissutaasoq pillugu Aningaasatigut Immikkut Ittunik aamma Nunani Tamalaani Pinerluttulerinermut Naalagaaffiup eqqartuussisua ingerlaannaq ilisimatissavaa.

*Imm. 4.* Ingerlatseqatigiiffinni, marloqiusamik aqutsisoqarnikkut aaqqissuussaaffiusuni, suliffeqarfiup aqutsisuisa ilaasortai, qitiusumik aqutsisoqarfimmi ilaasortanik aammalu nakkutilliinermut ataatsimiititalimik ilaqarput.

*Imm. 5.* Ilanngussaq 1-i naapertorlugu suliffeqarfiit tamanit soqutigisaqarfigineqartut naatsorsuutaannik kukkunersiuinermut piumasaqaatit aalajangersimasut pillugit Europa-Parlament-ip aamma Råd-ip peqqussutaani (EU) nr. 537/2014, 16. april 2014-imeersumi ilanngussaq 7-imi pisussaaffinnut kukkunersiuisup ilaatinneqarfiani, suliffeqarfimmut tamanit soqutigisaqarfigineqartumut ukiumoortumik naatsorsuutinik il.il. kukkunersiuinermi imm. 1-4-mut atuutinngillat.

*Allakkiatigut uppernarsaatit*

**§ 23.** Kukkunersiuisut aamma kukkunersiuinermik suliffeqarfiit, § 1, imm. 2 malillugu sulianut tamanut, nalunaaruteqaammut imaluunniit oqaaseqaammut saqqummiunneqartumut tunngaviusutut allakkiatut uppernarsaataasussanik suliap pappiarartaanik suliaqartassapput. Nalunaaruteqaatinut, kukkunersiuinermut allattaavinnut aamma naatsorsuutinut suliap pappiaratai aammalu assilineri, piffissamiit suliamut attuumassuteqartup nalunaaruteqaatip atsiorneraniit ukiuni tallimani toqqortaatigineqartassapput. Kukkunersiuisumut imaluunniit kukkunersiuinermik suliffeqarfimmut Erhvervsstyrelsen-i nalunaarfiginnissimappat, § 37-i malillugu misissuinermik styrelsen-i aallartitsisimasoq, § 40, imm. 1-i naapertorlugu misissuinerup inerneranik styrelsen-ip nalunaarnissaata tungaanut, misissuinermut attuumassuteqartut nalunaarusianut saqqummiunneqarsimasunut, kukkunersiuinermik allattaavinnut aamma naatsorsuutinut suliap pappiaratai aammalu assilineri, toqqorsivimmiitinneqassapput.

*Imm. 2.* Suliffeqarfissuup naatsortaanik saqqummiussisartut suliffeqarfiit piginnittut kukkunersiornerini, aammattaaq, suliffeqarfissuarmik kukkunersiuineq siunertaralugu kukkunersiuisunit allanit suliarineqarsimasoq, kukkunersiuisimanermik suliamik ingerlanneqasimasoq, misissuisimaneq aamma naliliineq, suliamut pappiaqqat allakkiatut uppernarsartassavaat. Aammattaaq suliffeqarfissuup kukkunersiorneqarnerata ingerlannerani, kukkunersiuinermut tunngassutillit allakkiat uppernarsaatit attuumassutillit ingerlateqqinnissaannut, taakku kukkunersiuisut isumaqataanerat suliap pappiarartaasa uppernarsassavaat.

*Imm. 3.* Imm 2-mi, naggat siullermi allassimasut naapertorlugit suliffeqarfissuup naatsorsuutaanik kukkunersiuinissaq siunertaralugu kukkunersiuisunit allanit suliarineqarsimasut kukkunersiuisimanerit misissornissaannut aamma nalilernissaannut kukkunersiuisoq akornuseqqaneqaruni, tamatumunnga naleqquttunik iliuuseqassaaq Erhvervsstyrelsen-ilu tamatuminnga ilisimatissallugu.

*Imm. 4.* Suliffeqarfissuup naatsorsuutaanik kukkunersiuinermut pingaarutilik kukkunersiuinermik suliaq, kukkunersiuisumit ataatsimit arlalinnilluunniit imaluunniit kukkunersiuinermik suliffeqarfimmit EU-mi nunami, EØS-imi nunami imaluunniit EU-mit isumaqatigiissusiorfigineqarsimasumi imaluunniit Kalallit Nunaannut isumaqatigiissusiorsimasumi nunami allami angerlarsimaffeqanngitsumit suliarineqarsimappat, kukkunersiuisup imaluunniit kukkunersiuinermik suliffeqarfiup allakkiat uppernarsaataasut, ilaatillugit suliassap suliarineranut, suliap pappiarartaasa assilineri ataatsit toqqorsimasuutigissavai. Qinnuteqarneq malillugu kukkunersiukkanut tamakkiisumik aamma killeqanngitsumik takunnissinnaaneq pillugu isumaqatigiissuteqartoqarsimappat imaluunniit allatut naleqquttumik iliuusissanik aalajangiisoqarsimappat, kukkunersiuisoq imaluunnit kukkunersiuinermik suliffeqarfik allakkianik uppernarsaatinik toqqorsimatitaqanngissinnaavoq.

*Imm. 5.* Kukkunersiuisoq imaluunniit kukkunersiuinermik suliffeqarfik, imm. 4 malillugu allakkianik uppernarsaataasunik pissarsinissaminut akornuseqqaneqarpat, tamanna akornuseqqaneqarneq suliap pappiarartaanik allakkiatut uppernarsaaserneqassaaq.

*Imm. 6.* § 48, imm. 5, nr. 2 naapertorlugu nunamik pineqartumik isumaqatigiissuteqartoqarsimappat, imm. 4 aamma 5-i atuutinngillat.

Kapitali 4

*Kukkunersiuisup attuumassuteqannginnera*

**§ 24.** Kukkunersiuisoq, kukkunersiuinermik suliffeqarfik kukkunersiuinermillu suliffeqarfimmi inuit allat, suliamut imaluunniit tamatuma suliarineqarneranut nakkutilliinermut attuumassutillit, § 1, imm. 2-mut ilaatinneqartut suliat suliarineqarneranni, suliffeqarfiup aalajangiisuutitaqarneranut akuussanngilaq, suliamullu attuumassuteqartumut suliffeqarfimmut attuumassuteqassanani. Suliassap piffissarititaani aammalu naatsorsuutit imaluunniit pissutsit pillugit nalunaaruteqarnissamut piffissarititap ingerlanerani, attuumassuteqannginneq piumasaqaataavoq. Suliassamut piffissarititaq, nalunaaruteqarnissamut suliassap suliarinerata aallartinnerani aallartittarpoq, nalunaaruteqaallu saqqummiunneqaraangat naasarluni.

*Imm. 2.* Ilaatillugit kukkunersiuisup attuumassuteqannginnera pillugu peqataasut avataanniittumik paasisimasaqarluartumik qulalersitsisinnaasumik, kukkunersiuisup aamma suliffeqarfiup akornanni, suliamut attuumassuteqartumik, § 1, imm. 2-mut ilaatinneqanngitsumik sullissinermik, aningaasaqarnikkut toqqaannartumik imaluunniit toqqaannanngitsumik soqutigisaqarnermik imaluunniit niueqatigiinnermik-, atorfinitsitsinermik imaluunniit allatut pissutsinik atuuttoqartillugu, kukkunersiuisoq attuumassuteqanngitsutut oqaatigineqarsinnaanngilaq. Taamatuttaaq suliamut attuumassutilinnik imaluunniit tamatuma suliarineqarneranik nakkutilliisunik, kukkunersiuinermik suliffeqarfik imaluunniit kukkunersiuinermik suliffeqarfiup attaveqarfiinik, aamma taanna suliamut attuumassutilik suliffeqarfik, kukkunersiuinermik suliffeqarfimmi inuit allat akornanni pissutsinik taamaattunik atuuttoqarpat tamanna atuuppoq.

*Imm. 3.* Ilaatillugit, imminut kukkunersiornermik, nammineq soqutigisanik, kinaassusersiornermik, inuttut qanigisanik, ilaatillugit ilaqutariinnermut tunngasunik, attuumassutinik imaluunniit qunutitsinernik, kukkunersiuisup imaluunniit kukkunersiuinermik suliffeqarfiup attuumassuteqannginneranut akornutaasinnaasoqartillugu, kukkunersiuisup imaluunniit kukkunersiuinermik suliffeqarfiup, akornutaasinnaasut tamakku annikillisinniarlugit isumannaallisaanermut iliuusissanik aalajangersaassaaq. Akornutaasinnaasoq, isumannaallisaanermut iliuusissanut aalajangersagaasunut naleqqiullugu imatut pissuseqarpat kukkunersiuisup imaluunniit kukkunersiuinermik suliffeqarfiup attuumassuteqannginnera ulorianartorsiortinneqarluni, kukkunersiuisup, § 1, imm. 2 malillugu suliassat suliarinissaat taamaatissavaa.

*Imm. 4.* Ilaatillugit akorngutit, isumannaallisaanermut iliuusissat aammalu pisut kukkunersiuisup imaluunniit kukkunersiuinermik suliffeqarfiup attuumassuteqanngitsutut oqaatigineqarsinnaanngiffii, imm. 2 aamma 3-mut ilaatinneqartut pissutsit pillugit maleruagassanik Erhvervsstyrelsen-i aalajangersassaaq.

*Imm. 5.* Kukkunersiuisut suliassap suliarineranut atatillugu suliarisami pappiarartaanni, kukkunersiuisup aamma kukkunersiuinermik suliffeqarfiup attuumassuteqannginneranut akorngutaasinnaasut pingaarutillit tamaasa aammalu akorngutaasinnaasut tamakku annikillisarniarlugit isumannaallisaatitut iliuusissatut aalajangersakkat allakkiatut uppernarsaasertassagaat kukkunersiuinermik suliffeqarfiit qulakkiissavaat.

*Imm. 6.* naatsorsuuserinerup nalaani suliffeqarfimmit allamit tiguneqartumut, allamut kattunneqartumut imaluunniit allamik tigusisumut suliffeqarfimmut kukkunersiuineq kukkunersiuisup ingerlakkuniuk, isumannaallisaanerit pissarsiarineqarsinnaasut eqqarsaatigalugit, kattunnermut- imaluunniit tigusinermut ullup kingorna, kukkunersiuisup attuumassuteqannginneranik aamma kukkunersiuinermik ingerlatseqqinnissamik pisinnaaneranik ulorianartorsiortitsisinnaasut, ilaatillugit, suliffeqarfimmut pineqartumut kukkunersiuinermik allaanerusut kiffartuussinerusinnaasut allat tunniunneqarnerat, kukkunersiuisup, siusinnerusukkut aammalu maanna soqutigisarineqartut imaluunniit attuumassuteqarfigineqartut tamaasa, suussusersissavai nalilerlugillu.

*Imm. 7.* Kukkunersiuisoq piaarnerpaamik aammalu kingusinnerpaamik qaammatit pingasut iluanni, imm. 6-i naapertorlugu kukkunersiuisup attuumassuteqannginneranik ulorianartorsiortitsisinnaasut, maanna soqutigisarfigineqartut imaluunniit attuumassuteqarfigineqartut naammassiniarlugit, iliuuserineqartussat pisariaqartut tamaasa aalajangiutissavai. Aammattaaq, siornagornisat aamma maanna atuuttut soqutigisarisat aamma attuumassuteqarfigisat kingunerisaannik, nammineq attuumassuteqanngissutsiminut akorngutaasinnaasut annikillisinniarlugit kukkunersiuisup isumannaallisaanermut iliuusissat aalajangiutissavai.

**§ 24 a.** Ilanngussaq 1-i naapertorlugu suliffeqarfiit tamanit soqutigisaqarfigineqartut naatsorsuutaannik kukkunersiuisarnermut piumasaqaatit aalajangersimasut pillugit Europa-Parlament-ip aamma Råd-ip peqqussutaani (EU) nr. 537/2014, 16. april 2014-imeersumi ilanngutassiami, imm. 1-i apeqqutaatinnagu, tamanit soqutigisaqarfigineqartut suliffeqarfiit naatsorsuutaannik kukkunersiuisuusup, kukkunersiuisup imaluunniit kukkunersiuinermik suliffeqarfiup, kukkunersiuinermik sullitamut aammalu suliffeqarfimmut piginnittuanut- aamma pigisaanut suliassat tulliuttut sullississutigisinnaavai:

1) Akileraartarnermi makkununnga tunngassutillit

a) akileraartarnermut tunngassutilinnik immersugassanik suliaqarneq,

b) pisortanit tapiissutinik aamma akileraarnissamut kajumississutinik tikkuussineq,

c) akileraartarnermut nakkutilliisoqarnermut atatillugu ikiuunneq aamma

d) akileraartarnermut inatsisinik atuineq pillugu akileraarnermut siunnersuinissaq aamma

2) ilaatillugit, sillimmasiisarfiit nalilersuisartuisa sullissinerinik aamma eqqartuussinernut tapertaanernut atatillugu naliliinerit, naliliinernik sullissinerit.

*Imm. 2.* Imm. 1-i malillugu suliassat suliarinissaannut,

1) suliassat tamarmik immikkut imaluunniit kattusimallutik, naatsorsuutinut kukkunersiorneqartunut sunniuteqassanngitsut imaluunniit taamaallaat pingaaruteqanngitsumik sunniuteqassasut,

2) naatsorsuutinut kukkunersiugaasunut sunniutaannik naliliineq, allakkiatigut uppernarsaaserluagaassasoq aamma Ilanngussaq 1-i naapertorlugu suliffeqarfiit tamanit soqutigisaqarfigineqartut naatsorsuutaannik kukkunersiuisarnermut piumasaqaatit aalajangersimasut pillugit Europa-Parlament-ip aamma Råd-ip peqqussutaani (EU) nr. 537/2014, 16. april 2014-imeersumi ilanngutassiaq, imm. 11-i naapertorlugu Kukkunersiuisut pillugit Ataatsimiititaliamut aamma siulersuisunut, kukkunersiuinermut allattaavimmi nassuiagaassalluni, aamma

3) § 24-imi attuumassuteqannginnissaq pillugu piumasaqaatit kukkunersiuisup aamma kukkunersiuinermik suiffeqarfiup naammassisimassagai, piumasaqaataavoq.

**§ 24 b.** Kukkunersiuisumit imaluunniit kukkunersiuinermik suliffeqarfimmit peqquteqartumik qinnuteqarneq malillugu, Erhvervsstyrelsen-i qaqutiguuissumik, aammalu pissutsit immikkorluinnaq ittut atuutsillugit pisariaqartitsisoqartillugu, ilanngussaq 1-i naapertorlugu suliffeqarfiit tamanit soqutigisaqarfigineqartut naatsorsuutaannik kukkunersiuisarnermut piumasaqaatit aalajangersimasut pillugit Europa-Parlament-ip aamma Råd-ip peqqussutaani (EU) nr. 537/2014, 16. april 2014-imeersumi ilanngutassiaq 4, imm. 2-mi killilersuummut kukkunersiuisoq imaluunniit kukkunersiuinermik suliffeqarfik pisussaatinngissinnaavaa.  
 *Imm. 2.* Imm. 1-i malillugu pisussaatitsinnginneq sivisunerpaamik ukiumut naatsorsuusiorfiusumut ataatsimut tunniunneqarsinnaavoq.

**§ 24 c.** Taanna imaluunniit taakku kukkunersiuisut, suliffeqarfimmi kukkunersiuinermut inerniliinermik oqaaseqaammut atsiortuusut, pineqartup kukkunersiuisutut tunuarnerup kingorna ukioq ataaseq qaangiutsinnagu, aqutsisutut atorfimmik tiguseqqusaanngillat imaluunniit siulersuisuni imaluunniit nakkutilliisoqarfimmi imaluunniit kukkunersiuinermik ataatsimiititaliami ilaasortanngoqqusaanatik. Kunngip peqqussutaatigut Kalaallit Nunaannut atuutilersinneqartumi ukiumoortumik naatsorsuutit pillugit inatsimmi § 135, imm. 1, naggatit aappaanni allassimasut naapertorlugit, Erhvervsstyrelsen-imi nalunaaruteqartarnermut pitsaassutsit (erklæringsstandard-it) malillugit kukkunersiuineq suliarineqarsimappat, oqaaseqatigiinni siullerni allassimasut atuutinngillat. Kukkunersiuinermut inerniliinermik oqaaseqaat, tamanit soqutigisaqarfigineqartumut suliffeqarfimmut attuumassuteqarpat, oqaaseqatigiinni siullerni allassimasut malillugit inerteqqut, ukiuni marlunni atuuppoq.

*Imm. 2.* Kukkunersiuinermik suliffeqarfimmut attuumassutilinnut kukkunersiuisunut tamanut, aammalu kukkunersiuinermut toqqaannartumik attuumassuteqarsimasunut, imm. 1, oqaaseqatigiit siullerni allaassimasut atuupput.

**§ 25.** Taanna imaluunniit taakkua kukkunersiuisut, imm. 2-mi eqqaaneqartutut suliffeqarfimmut kukkunersiuinermik inerniliinermik oqaaseqaammik atsiortoq imaluunniit atsiortut, suliassamut toqqagaasimanerisa kingusinerpaamik ukiut arfineq marluk kingorna, piffissarititamik minnerpaamik ukiunik pingasunik sivisussusilimmik taarserneqartassasut, kukkunersiuinermik suliffeqarfiup aamma kukkunersiuisup qulakkiissavaa.

*Imm. 2.* Suliffeqarfiit, § 1, imm. 1, nr. 3-mut ilaatinneqanngitsut, kisianni naatsorsuusiorfiusuni imminnut malittuni ukiuni marlunni, atugassarititaasunik tulliuttunik marlunnik amerlanerusunilluunniit qaangiisut, atugassarititaasunik naammassinnikkunnaarnissartik tikillugu, imm. 1-imut ilaatinneqarput:

1) Inunnik 2.500-nik sulisullit,

2) pigisat akiitsullu oqimaaqatigiinnerat 5 mia. kr.-ulluni aamma

3) ilanngaatit peereerlugit 5 mia. kr.-nik kaaviiaartitaqarneq.

*Imm. 3.* Imm. 2 malillugu annertussutsinik naatsorsuinermi § 1 a, imm. 2 aamma 3 atuupput.

**§ 26.** Kukkunersiuisoq, § 1, imm. 2 malillugu suliat suliarinerinut

1) suliaminut naleqquttutut isigineqarsinnaasumit annerusumik akilerneqaqqunermik, imaluunniit

2) suliamit suliarineqartumit pissutsinik allaanerusunik apeqquserlugu akissarsisinneqarnissami annertussusaata inissinneqarnissaanik piumasaqaateqaqqusaanngilaq.

*Imm. 2.* Kukkunersiuisoq imaluunniit kukkunersiuinermik suliffeqarfimmi inuit allat, suliassamut attuumassutillit imaluunniit tamatuma suliarineqarneranik nakkutilliisut, tamatuma peqatigisaanik suliakkiisumit tassannga nakkutilliisitaaguni imaluunniit § 1, imm. 2 malillugu suliassamut attuumassuteqaruni, imm. 1-imi aalajangersagaq suliat allat pillugit akissarsiaqarnernut aammattaaq atuuppoq.

Kapitali 5-i

*(Atorunnaarpoq)*

**§ 27.** (*Atorunnaarpoq*)

Kapitali 6-i

*Suliffeqarfiup iluani aaqqissuussineq, pitsaassutsimik aqutsineq aamma pitsaassutsimik nakkutilliineq*

**§ 28.** Kukkunersiuinermik suliffeqarfik ilumini, ilaatillugit pitsaassutsimut aqutsinermik, suliffeqarfiup aamma kukkunersiuisup attuumassuteqanngitsuuneranik aamma kinaassusersiortuunnginneranik akornusiisinnaasut pinngitsoortinnissaat kiisalu nalunaaruteqartarnermi suliassat suliarineranni pitsaassutsimik, innarlerneqarsinnaanngissusermik peqqissaarnermillu qulakkeerinissaq siunertaralugu, aaqqissuussaassaaq. Oqaaseqatigiinni siullerni allassimasut eqquutsinnissaannut atatillugu, kukkunersiuinermik suliffeqarfiup suliffeqarfiup angissusaa aammalu ingerlatsinermut tunngasut ilusilersuutaasut aamma attaveqaqatigiinnermut ilaaffeqarnersoq eqqarsaatigissavai.

*Imm. 2.* Kukkunersiuinermik suliffeqarfiup imm. 1-imi piumasaqaatinik naammassinninneq, ilaatillugu pitsaassutsimut aqutsinermik aaqqissuussamik atuineq, allakkiatigut uppernarsaasersinnaassavaa.

*Imm. 3.* Suliffeqarfiup iluani aaqqissuussinermut aamma pitsaassutsimut aqutsinermut aaqqissuussinerup imarisaa pillugu aamma tamatuminnga atuinermut allakkiatigut uppernarsaasersuinermut piumasaqaatit pillugit maleruagassanik sukumiinerusunik Erhvervsstyrelsen-i aalajangersaassaaq.

**§ 28 a.** Kukkunersiuinermik suliffeqarfik pitsaassutsimut aqutsinermut aaqqissuussinerminut atatillugu, sulisunut aqqutikkut immikkut ittukkut, unioqqutitsinermik imaluunniit kukkunersiuinermut inatsisinik maleruagassiugaaneranik unioqqutitsiffiusinnaasumik nalunaarutiginniffiusinnaasumik aaqqiinermik peqassaaq. Aaqqiinermut nalunaaruteqartarneq kinaassutsimik isertuussinertut suliarineqarsinnaassaaq.

*Imm. 2.* Sulisup imm. 1-i malillugu unioqqutitsinermik imaluunniit kukkunersiuinermut inatsisinik maleruagassiugaaneranik unioqqutitsiffiusinnaasumik nalunaarutiginninnerata nassatarisaanik, kukkunersiuinermik suliffeqarfiup sulisuni iluaqutissaanngitsumik pissusilersorfigissaanngilaa imaluunniit iluaqutissaanngitsumik kinguneqartitsivigissanngilaa.

*Imm. 3.* taamaallaat kukkunersiuisumik ataatsimik attuumassutilimmik, imaluunniit kukkunersiuinermik suliffeqarfinnut, taamaallaat naatsorsuutit kukkunersiornerinik allaanerusunik suliaqartunut imm. 1-imi aalajangersagaq kukkunersiuinermik suliffeqarfimmut atuutinngilaq.

**§ 29.** Kukkunersiuinermi suliffeqarfik aamma tassani sulisorineqartut kukkunersiuisut pisussaapput pitsaassutsimik nakkutigineqarnissamut akuersaassallutik. Pitsaassutsimik nakkutilliineq §§ 34-35 b-mi maleruagassat naapertorlugit suliarineqassaaq.

*Imm. 2.* §§ 28 aamma 28 a naapertorlugu pitsaassutsimik nakkutilliineq, pitsaassutsimut aqutsinermut aaqqissuussinermik, kiisalu tamatuma suliarineranik aamma § 1, imm. 2 malillugu kukkunersiuisup suliarisaanut suliassanut atatillugu attuumaassuteqannginnermik naliliinermik ilaqarpoq.

*Imm. 3.* Kukkunersiuinermik suliffeqarfinni, akunnattumik angissusilinnit suliffeqarfinnit aamma suliffeqarfissuarnit saqqummiunneqartunik naatsorsuutinik kukkunersiuisartuni, akuttunerpaamik ukiunik arfinilinnik akuttussusilimmik pitsaassutsimut nakkutilliineq suliarineqartassaaq. Kukkunersiuinermik suliffeqarfinni allani, § 1, imm. 2 malillugu nalunaaruteqaatinik saqqummiussisartuni, pitsaassutsimut nakkutilliineq, navianaatinik misissueqqissaarneq tunngavigalugu, suliarineqartassaaq. Ilanngussaq 1-i naapertorlugu suliffeqarfiit tamanit soqutigisaqarfigineqartut naatsorsuutaannik kukkunersiuinermut piumasaqaatit aalajangersimasut pillugit Europa-Parlament-ip aamma Råd-ip peqqussutaani (EU) nr. 537/2014, 16. april 2014-imeersumi ilanngutassiami nr. 2-mut ilaatinneqartut kukkunersiuinermik suliffeqarfiit pitsaassutsimut nakkutigineqarnerannut oqaaseqatigiinni siullerni allassimasut atuutinngillat.

*Imm. 4.* Kukkunersiuinermik suliffeqarfiup, pitsaassutsimik nakkutilliinermik aqqusaarneqartup, Erhvervsstyrelsen-ip aamma pitsaassutsimik misissuisup pisariaqartutut isigineqartunik misissuinernik suliaqarnissaannut periarfississavai, pitsaassutsimillu misissuinerup ingerlannissaanut Erhvervsstyrelsen-ip aamma pitsaassutsimik misissuisup pisariaqartutut isigisaannik paasissutissanik aamma ikiuunnermik pisariaqartutut isigisaannik pissarsinissaat isumagissallugu. Kukkunersiuinermik suliffeqarfimmut attuumassutillit kukkunersiuisut, Erhvervsstyrelsen-imut aamma pitsaassutsimik misissuisumut assingusumik pisussaaffeqarput.

*Imm. 5.* § 1, imm. 5, imaluunniit § 1 a, imm. 1, nr. 3 malillugit atuutilersinneqartunut maleruagassanut ilaatinneqartut suliffeqarfiit naatsorsuutaannik kukkunersiuisartumik kukkunersiuinermik suliffeqarfimmik pitsaassutsimik nakkutilliinermi, kukkunersiuinermik suliffeqarfiup attavigisartagaanut ilaasut, suliffeqarfiit, pitsaassutsimik misissuinissap suliarinissaanut pisariaqartunut paasissutissanut Erhvervsstyrelsen-i aamma pitsaassutsimik misissuisartoq takunnissinnaatissavaat.  
 *Imm. 6.* Erhvervsstyrelsen-ip aamma pitsaassutsimik misissuisartup imm. 5-i malillugu paasissutissanik takunnissinnaaneq pillugu qinnuteqarneratigut, pitsaassutsimik misissuinermut ilaatinneqartumi kukkunersiuinermik suliffeqarfiup attaveqaqatigiiffigisaani tassani ilaasumi suliffeqarfimmi siulersuisunut, pisortaqarfimmi imaluunniit assingusumi aqutsisoqarfimmi ilaasortanut taamatuttaaq § 42 atuuppoq.

*Imm. 7.* § 13 a-mut ilaatinneqartoq kukkunersiuinermik suliffeqarfik, maani nunami saqqummiunneqartunik § 1, imm. 2-mut ilaatinneqartunik nalunaaruteqaatinik pitsaassutsimik nakkutilliivigineqarnissamut akuersinissamut pisussaaffeqarpoq.

Kapitali 7-i

*Kukkunersiuisup nipangiussisussaatitaanera*

**§ 30.** Taamatuttaaq pinerluttulerinermi inatsimmi §§ 48-55-imut kukkunersiuisunut atuupput. Taamatuttaaq taakkua sulisui eqqarsaatigalugit, pinerluttulerinermi inatsimmi §§ 48 aamma 50-54-imut atuupput.

*Imm. 2.* Pinerluttulerinermi inatsimmi §§ 50-54-imi aalajangersakkat apeqqutaatinnagit, suliffeqarfimmi pigineqartumi kukkunersiuisup, suliffeqarfimmi piginnittuusumi suliffeqarfissuarmut kukkunersiuisuusumut paasissutissat ingerlateqqissinnaavai.

Kapitali 8

Kukkunersiuisut pillugit Ataatsimiititaliaq

(Husk fodnote-installering i stk. 8, nr. 3, 4 og 5)

**§ 31.** Suliffeqarfiit tamanit soqutigisaqarfigineqartut Kukkunersiuisut pillugit Ataatsimiititaliamik pilersitsissapput, taamaattoq takukkit imm. 5, 6, 8 aamma 9. Ataatsimiititaliaq suliffeqarfiup siulersuisuini ilaasortanik, tamatumunnga peqatigitillugu suliffeqarfiup pisortaqarfiani, imaluunniit nakkutilliisoqarnermik siunnersuisoqatigiinni imaluunniit inunnik suliffeqarfiup ataatsimeersuarnerani qinigaasimasunut imaluunniit ataatsimiititaliami ilaasortatut aqutsisoqarfimi assingusumi ilaasortaanngitsunik, inuttaligaassaaq. Ataatsimiititaliami ilaasortat amerlanerussuteqartut, ilaatillugu siulittaasoq, suliffeqarfiup siulersuisuini imaluunniit nakkutilliisoqarnermik siunnersuisoqatigiinni ilaasortaannarnik ataatsimiititaliaq inuttaqanngippat, attuumassuteqassanngillat. Ilaasortaq minnerpaamik ataaseq, naatsorsuuserinermik ingerlatsinerup imaluunniit kukkunersiuinerup iluanni piginnaasaqassaaq. Ataatsimiititaliami siulittaasoq ataatsimiititaliami ilaasortanit, siulersuisunit, nakkutilliisoqarnermik siunnersuisoqatigiinnit imaluunniit suliffeqarfiup ukiumoortumik ataatsimeersuarnerani qinigaassaaq. Taasisut amerlaqatigiinnerini makitsinikkut qinersineq aalajangiivigineqassaaq. Ataatsimiititaliami ilaasortat katitikkatut isigalugit, suliffeqarfiup suliassaqarfianut attuumassutilimmik piginnaasaqassapput.

*Imm. 2.* Inuk ataatsimeersuarnermit imaluunniit aqutsisoqarfimmit assingusumit taasisitsinikkut Kukkunersiuisut pillugit Ataatsimiititaliamut ilaasortaasussatut qinigaasimasoq, suliassami suliarinerani, Kukkunersiuisut pillugit Ataatsimiititaliami ilasortatut, aammattaaq suliffeqarfiup siulersuisuinut imaluunniit nakkutilliinermut siunnersuisoqatigiinnut ilaasortatut maleruagassiuinermut tassunga ilatinneqarpoq.

*Imm. 3.* Kukkunersiuisut pillugit Ataatsimiititaliap suliassai minnerpaamik tulliuttunik imaqassapput:

1) Inatsisitigut pisussaaffittut kukkunersiuinerup, ilaatillugu naatsorsuutinik saqqummiussinissamut ingerlatsinerup inerneri pillugit kattusimasoq aqutsisoqarfik qaffasinnerpaaq nalunaarfigissallugu,

2) naatsorsuutinik saqqummiussinissamut ingerlatsineq alaatsinaassallugu aammalu ilumoortuunermik innarlerneqarsinnaanngissutsip qulakkeernissaanut piumasaqaateqartassalluni imaluunniit siunnersuuteqartassalluni,

3) attuumassuteqanngissusaa innarlinngikkaluarlugu suliffeqarfimmi naatsorsuutinik saqqummiussineq eqqarsaatigalugu suliffeqarfiup ilumini nakkutilliinermut aaqqissuussaanera, immini kukkunersiuinerusinnaaneq aamma navianaatinik aqutsinermut aaqqissuussartai pissusissamissut atuunnersut alaatsinaassallugit,

4)  inatsisitigut pisussaaffittut ukiumoortumik naatsorsuutinik kukkunersiuineq il.il. alaatsinaassallugit, kukkunersiuinermik suliffeqarfimmik pitsaassutsimut nakkutilliineq kingusinnerpaaq eqqarsaatigiitigalugu,

5) §§ 24-24 c kiisalu ilanngussaq 1-i naapertorlugu tamanit soqutigisaqarfigineqartut suliffeqarfiit naatsorsuutaannik kukkunersiuinermut piumasaqaatit aalajangersimasut pillugit Europa-Parlament-ip aamma Råd-ip peqqussutaani (EU) nr. 537/2014, 16. april 2014-imeersumi ilanngutassiaq 6 naapertorlugit kukkunersiuisup attuumassuteqannginnera nakkutigissallugu aamma alaatsinaassallugu, aamma peqqussummi matumani ilanngutassiaq 5 naapertorlugu kukkunersiuinermik allaanerusunik kiffartuussinernik kukkunersiuisup tunniuttagaanik akuersissuteqartassalluni, aamma

6) Ilanngussaq 1-i naapertorlugu tamanit soqutigisaqarfigineqartut suliffeqarfiit naatsorsuutaannik kukkunersiuinermut piumasaqaatit aalajangersimasut pillugit Europa-Parlament-ip aamma Råd-ip peqqussutaani (EU) nr. 537/2014, 16. april 2014-imeersumi ilanngutassiaq 16 naapertorlugu kukkunersiuisumik qinigassanik toqqaanermik aamma innersuussinermik ingerlatsinermut akisussaassalluni, taamaattoq takujuk imm. 4.

*Imm. 4.* Suliffeqarfik, qinigassanngortitsinissamut ataatsimiititalialik, aningaasaatinik piginnittut imaluunniit suliffeqarfimmut peqataasut annertuumik sunniisinnaassuseqartut, kukkunersiuisussamillu qinersinissamut innersuussanik saqqummiussinissamik suliaqartussaq, imm. 3, nr. 6-i malillugu suliassap ataatsimiititaliamut isumagitinnissaa toqqarsinnaavaa.

*Imm. 5.* Suliffeqarfiit imm. 1, naggat siullermi allasimasunut ilaatinneqartut, kukkunersiuinermik ataatsimiititaliamit suliarineqartartut, kattusimasumit aqutsisoqarfimmit qullerpaamit suliarineqarnissaat toqqarsinnaavaat. Siulersuisunut ilaasortat arlaannaalluunniit tamatumunnga peqatigitillugu pisortanut ilaasortaassanngitsoq, minnerpaamillu pisortanut qullerpaanut ilaasortaq ataaseq naatsorsuuserinermut imaluunniit kukkunersiuinermut piginnaasaqassasoq, tamatumunnga piumasaqaataavoq.

*Imm. 6.* Qaammatisiutini ukiuni qaangiuttuni pingasuni agguaqatigiissillugu, suliffeqarfiup niuernermi nalingata, ukiup naanerani, aningaasanut naligitinneqartoq tunngavigalugu 100 mio. euro ataasimappagu, imaluunniit suliffeqarfiup, piffissami naatsorsuutinut oqimaaqatigiissitsiffiusumi ukiuni naatsorsuuseriffiusuni imminnut malittuni marlunni, annertussutsit tulliuttut ilaat marluk qaangersimanngippagit, suliffeqarfiup siulersuisuinut siulittaassuata pisortanut ilaasortaanngitsup, kukkunersiuinermik ataatsimiititaliamit suliarineqartartut, kattusimasumit aqutsisoqarfimmit qullerpaamit suliarineqarnissaat toqqarsinnaavaa:

1) Piffissaq tamakkerlugu sulisorineqartut 250-it,

2) oqimaaqatigiissitsinermi 43 mio. euro aamma

3) ilanngaatit peereerlugit kaaviiaartitat 50 mio. euro.

*Imm. 7.* Imm. 5-i aamma 6-i naapertorlugit, suliffeqarfinni, kukkunersiuinermik ataatsimiititaliamit suliarineqartartut, kattusimasumit aqutsisoqarfimmit qullerpaamit suliarineqartut, tamanna pillugu ukiumoortumik nalunaarusiami ilisimatitsissutigineqassapput.

*Imm. 8.* Suliffeqarfiit tulliuttut, imm. 1-7-imut malillugit kukkunersiuinermik ataatsimiititaliamik pilersitsissallutik piussaatitaanngillat:

1)  Suliffeqarfinnit piginnittuusunit kukkunersiuinermik ataatsimiititaliamik pilersitsinissaq pillugu piumasaqaatinut ilaatinneqartunit, suliffeqarfiit pigineqartut.

2) Aningaasaliinermik peqatigiiffiit.

3) Aningaasaliinermik aningaasaateqarfiit allat aqunneqartarnerat pillugu Europa-Parlament-ip aamma Råd-ip malitassiaani 2011/61/EU, 8. juni 2011-meersumi ilanngutassiaq 4, imm. 1, naqinneq a-mi isumasiuuserneqartutut aningaasaliinermik aningaasaateqarfiit[[1]](#footnote-1) allat.

4) Paasissutissaasiveqarfinni[[2]](#footnote-2) paasissutissat pillugit Kommission-ip peqqussutaani (EF) nr. 809/2004-meersumi ilanngutassiaq 2, nr. 5-imi isumasiuuserneqartutut pigisani qularnaveeqqusikkanik pappiaqqanik nalilinnik atulersitsinissamik taamaallaat siunertallit, suliffeqarfiit.

5) Piginneqatigiissutaasut, EU-mi imaluunniit EØS-imi nunami niuffaffimmi maleruagassiugaasumi nioqqutigineqarnissaannut immikkoortinneqarsimanngippata, aamma soorlu, niuffaffimmi maleruagassiugaasumi nioqqutiginissaannut immikkoortinneqarsimasut (naalagaaffimmut piginneqataassutit) obligation-it atuutilersinneqarnerisut ingerlaavartumik imaluunniit pisaqattaartumik obligation-iinnarnik atuutilersitsisoqarsimaneratut pisuni, obligation-it taamaattut aningaasaliissutaasimasut kisitsisaasa katillutik nalingisa 100 mio. EUR ataasimassagaat, aamma suliffeqarfiit eqqaaneqartut, tamanut saqqummiussassamik paasissutissiiveqarfiit pillugit Europa-Parlament-ip aamma Råd-ip malitassiaa 2003/71/EF, 4. november 2003-meersoq naapertorlugu tamanut nalunaaruteqarsimannginnissaat piumasaqaataalluni, pappiaqqat nalillit tamanut tuniniagaalerpata imaluunniit nioqqutiginissaannut[[3]](#footnote-3) immikkoortinneqarsimappata, Kunngip peqqussutaatigut Kalaallit nunaannut atulersinneqartoq aningaaseriveqarfiit pillugit inatsimmi § 5, imm. 1, naqinneq a-mut imaluunniit b-mut ilaatinneqartut aningaaseriveqarfiit.

*Imm. 9.* Suliffeqarfik, imm. 8, nr. 4 malillugu Kukkunersiuisut pillugit Ataatsimiititaliamik pilersitsiniarani aalajangertoq, ukiumoortumik nalunaarusiamini, Kukkunersiuisut pillugit Ataatsimiititaliap suliassaanik suliaqarnermut akisussaaffilimmik, Kukkunersiuisut pillugit Ataatsimiititaliamik, siulersuisunik imaluunniit nakkutilliisoqatigiinnik pisariaqartitsinnginnermut pissutigineqartutut isigineqartut nalunaarusiarissavai.

Kapitali 9

*Pisortatigoortumik nakkutilliineq il.il.*

*Nalinginnaasut*

**§ 32.** Kukkunersiuisunik aamma kukkunersiuinermik suliffeqarfinniknakkutilliinermut Erhvervsstyrelsen-i akisussaasuuvoq.

*Imm. 2.*Nakkutilliisoqarfimmi aqutsisut, inatsisit malillugit kukkunersiuisussaatitaanermut attuumassutillit susassaqarfiit iluanni pissutsinut ilisimasaliussapput, tamatuminngalu suliaqarnermini imaluunniit ukiut kingulliit pingasut ingerlaneranni

1)  inatsisit malillugit kukkunersiuisussaatitaanermik suliaqassanani imaluunniit suliaqarsimassanani,

2) kukkunersiuinermik suliffeqarfimmi taasisinnaatitaassanani imaluunniit taasisinnaatitaasimassanani,

3) kukkunersiuinermik suliffeqarfimmi siulersuisuinut, aqutsisunut imaluunniit nakkutilliisoqarfianut ilaasortaassanani imaluunniit ilaasortaasimassanani imaluunniit

4) kukkunersiuinermik suliffeqarfimmut piginneqataassanatik imaluunniit piginneqataasimassanatik imaluunniit sulisuusimassanatik imaluunniit allatut isumaqatigiissuteqassanatik imaluunniit isumaqatigiissusiorsimassanatik.

*Imm. 3.* Makkua ilaatillugit nakkutiginissaat Erhvervsstyrelsen-ip akisussaaffigaa

1) § 33 naapertorlugu soraarummeernerit, aammalu § 4 naapertorlugu ilinniagaqaqqinnerit,

2) §§ 34-35 b naapertorlugit pitsaassutsinik nakkutilliineq,

3) §§ 37-42 naapertorlugit misissuinerit,

4) §§ 43-47 naapertorlugit pissusissanik saneqqutsisunut pillaatissiissutit, aamma

5) §§ 48 aamma 49 naapertorlugit nunat allat piginnaatitaaffilittut oqartussaasuinik suleqateqarneq aamma paasissutissanik avitseqateqarneq.

*Imm. 4.* Aammattaaq Erhvervsstyrelsen-i   
1) ilanngussaq 1 imaluunniit malittarisassiakkut 2014/56/EU-kkut allanngortinneqartoq, inatsisit malillugit ukiumoortumik naatsorsuutinik aammalu naatsorsuutinik patajaallisakkanik kukkunersiuisussaatitaaneq pillugu, Europa-Parlament-ip aamma Råd-ip malittarisassiaani 2006/43/EF-imi, ilanngutassiamik 37 aamma 38-imik naammassinnittut, aalajangersakkat naapertorlugit, tamanit soqutigisaqarfigineqartumi suliffeqarfimmi, aqutsisoqarfimmi qutsinnerpaami, pisortaqarfimmi imaluunniit kukkunersiuinermik ataatsimiititaliami ilaasortat, tamanit soqutigisaqarfigineqartut suliffeqarfiit naatsorsuutaannik kukkunersiuinermut piumasaqaatit aalajangersimasut pillugit Europa-Parlament-ip aamma Råd-ip peqqussutaanik (EU) nr. 537/2014, 16. april 2014-imeersumik, inatsit manna malillugu pisussaaffinnik eqqortitsinerannik, nakkutilliinermut aamma   
2) tamanit soqutigisaqarfigineqartunut siluffeqarfinnut inatsisit malillugit kukkunersiuisussaatitaanermut, niuffannermi ineriartornermik nakkutilliinermut aamma nalilersuinermut, akisussaasuuvoq.

*Imm. 5.*  Imm. 1-4 malillugit ingerlataminik suliaqarnerminut atatillugu Erhvervsstyrelsen-i, qallunaaniit, kalaalliniit aamma nunani allamiuniit piginnaatitaasuniit oqartussaasuniit allaniit, aamma kattuffiusinnaasuniit imm. 3 malillugu suliassanik isumagisaqartuniit, paasissutissanik pissarsiniarsinnaavoq, kukkunersiuisuniillu aamma kukkunersiuinermik suliffeqarfinniit paasissutissat pisariaqartut, ilaatillugit § 1, imm. 2 malillugu suliat pappiarartaannik aamma suliassat suliarineqartut pillugit allakkianik allanik tunniussisoqarnissaa, piumasarisinnaallugit. Aammattaaq imm. 4 malillugu ingerlataminik suliaqarnissaminut atugassanik, styrelsen-i tamanit soqutigisaqarfigineqartuniit suliffeqarfinniit paasissutissanik pisariaqartunik pissarsiniarsinnaavoq.

*Imm. 6.* Taamatuttaaq § 13 a, imm. 1-i malillugu nalunaarsugaasunut kukkunersiuinermik suliffeqarfinnut imm. 3, nr. 3-5, aamma imm. 4 atuupput.

*Imm. 7.* Finanstilsyn-imit nakkutigineqartussat, tamanit soqutigisaqarfigineqartut suliffeqarfiit pillugit, nakkutilliinermik suliaqarnermi, imm. 4, nr. 1-i malillugu Erhvervsstyrelsen-ip akisussaaffia Finanstilsyn-ip tigusassavaa. Nakkutilliinermut tamatumunnga atugassatut, piginnaatitaaffiit imm. 5-imi allassimasut Finanstilsyn-ip atorsinnaavai.

*Imm. 8.* Aqutsisoqarfiup susassaqarfiani inatsisit allat malillugit nakkutilliinermut atatillugu, §§ 34-35 b malillugit Erhvervsstyrelsen-ip pitsaassutsimut nakkutilliinera imaluunniit § 37 malillugu, misissuineq ingerlanneqarsinnaavoq. Erhvervsstyrelsen-ip nakkutilliinera, namminneq susassaqarfimminni inatsisit naapertorlugit nakkutilliisartut oqartussaqarfiit allat suleqatigalugit aaqqissuunneqarsinnaavoq.

**§ 32 a.** Kukkunersiuineq pillugu inatsimmi pissutsit nalinginnaasut pillugit styrelsen-imik siunnersuisussamik, aamma kukkunersiuisunik aamma kukkunersiuinermik suliffeqarfinnik § 32, imm. 3 aamma 4 malillugit nakkutilliinermut atatillugu Erhvervsstyrelsen-i kukkunersiuinermik siunnersuisoqatigiinnik pilersitsissaaq. Aammattaaq § 33 naapertorlugu naalagaaffimmit akuerisaasunut kukkunersiuisunut il.il. soraarummeerneq pillugu maleruagassanut atatillugu kukkunersiuinermik siunnersuisoqatigiit styrelsen-imik ikiuissapput. Tamatuma saniatigut § 32, imm. 7 malillugu akisussaaffik Erhvervsstyrelsen-imiit Finanstilsyn-ip tigugaangagu oqaaseqatigiinni siullerni allassimasuni eqqaaneqartut pissutsit pillugit kukkunersiuinermik siunnersuisoqatigiit Finanstilsyn-i siunnersortassavaat.

*Imm. 2.* Kukkunersiuinermik siunnersuisooqatigiit, siulittaasumik ataatsimik, Erhvervsstyrelsen-imeersumik ilaasortamik ataatsimik aamma ilaasortanik allanik qulinik, taakkunannga ilaasortat sisamat kukkunersiuinermik susassaqarfimmit sinniisuussasunik, aammalu ilaasortat arfinillit aningaasaliisunut aamma naatsorsuutinik atuisunut sinniisuussasunik, inuttaligaapput. Siunnersuisooqatigiit ilaasortaat amerlanersaasut, ilaatillugu siulittaasoq, kukkunersiuinermik suliffeqarfimmi atorfeqaqqusaanngillat imaluunniit kukkunersiuisunik akuerisaasunik peqateqarluni, kukkunersiuinermik suliffeqarfimmik ingerlataqaqqussanatik imaluunniit kukkunersiuisooqqusaanngillat akuerisaasut.  
 *Imm. 3.* Kukkunersiuinermik siunnersuisooqatigiit silulittaasuat ilaasortallu, ukiut sisamat tikillugit piffissarititamut Erhvervsstyrelsen-imit toqqarneqartassapput. Siulittaasoq toqqaannartumik Erhvervsstyrelsen-imit toqqarneqartassaaq. Ilaasortat sinneri kattuffinnit attuumassutilinnit innersuussinikkut toqqarneqartassapput. Siunnersuisooqatigiit ilaasortai toqqaqqinneqarsinnaapput.  
 *Imm. 4.* Kukkunersiuinermik siunnersuisooqatigiit allattoqarfeqarnikkut Erhvervsstyrelsen-imit kiffartuunneqassaaq.  
 *Imm. 5.* Kukkunersiuinermik siunnersuisooqatigiit ilaasortaannik, ilaatillugit ilaasortat allagartaqarfigalugit pisinnaasaat, aamma siunnersuisooqatigiit ingerlatassaat pillugit maleruagassanik sukumiinerusunik Erhvervsstyrelsen-i aalajangersassaaq.

*Kukkunersiuisunut soraarummeerneq il.il.*

**§ 33.** Misilitsinnissanut tulliuttunut imminut innersuunnissamut piumasaqaatit pillugit maleruagassanik Erhvervsstyrelsen-i aalajangersaassaaq:

1) § 3, imm. 1, nr. 5, aamma § 3 a, imm. 1-i naapertorlugit naalagaaffimmit akuerisaasunut kukkunersiuisunut soraarummeerneq,

2) § 9, imm. 3 naapertorlugu ukiualunni akuersissutaateqarsimanngitsunut inunnut soraarummeerneq immikkut ittoq, aamma

3) § 10, imm. 2 naapertorlugu inatsisit malillugit kukkunersiuisussaatitaanermik suliaqarnissamut nunani allani suliaqarnissamut akuerisaasunut inunnut tulluarnermut soraarummeerneq.

*Imm. 2.*  Aammattaaq imm. 1-imi eqqaaneqartut soraarummeernerit, ilaatillugit soraarummeernerit imarisaat taakkununngalu piumasaqaatit, soraarummeernerup ingerlanneqarnera aamma nalilerneqarnera, soraarummeernermut naammagittaalliutinik suliaqarneq, soraarummeernermi peqqusersusaarnermi pillaatissiissutit, kina soraarummeernermik ingerlatsisuussasoq, aammalu soraarummeernerit tamakkua ingerlannerinut akissarsisitsinissamut tunngaviusut pillugit maleruagassanik Erhvervsstyrelsen-i aalajangersaassaaq.

*Imm. 3.* § 48, imm. 1-i apeqqutaatinnagu, paasissutissat suliassamik isumaginninnissaanut pisariaqartut, imm. 2 malillugu soraarummeernermut ingerlatsisumut, Erhvervsstyrelsen-ip ingerlateqqissinnaavai.

*Imm. 4.* (Kalaallit Nunaannut atuutilersinneqassanngilaq)

*Pitsaassutsimik nakkutilliineq*

**§ 34.** § 29 malillugu pitsaassutsimik nakkutilliinerup ingerlanneqarnissaanut Erhvervsstyrelsen-i akisussaasuuvoq. Tamanit soqutigisaqarfigineqartunit suliffeqarfinnit saqqummiunneqartunik, naatsorsuutinik kukkunersiuinermik suliaqarneq ajortunut Kukkunersiuinermik suliffeqarfinnut pitsaassutsimik nakkutilliinerup ingerlanneqarnissaanut Styrelsen-i suliassamik agguaassisinnaavoq. Pitsaassutsimik nakkutilliineq tamatuminngalu ingerlatsineq pillugit maleruagassanik sukumiinerusunik Styrelsen-i aalajangersaassaaq. Tamanit soqutigisaqarfigineqartut suliffeqarfiit naatsorsuutaannik kukkunersiuisartunik, kukkunersiuinermik suliffeqarfinnik pitsaassutsimik nakkutilliinermut maleruagassat immikkut ittut ilaatillugit, Styrelsen-ip aalajangersarsinnaavai.

*Imm. 2.* Pitsaassutsimik nakkutilliinerup ingerlanneranut maleruagassanik imm. 1-imi pineqartunik, ilaatigut:

1) Pitsaassutsimik nakkutilliinermik kikkut suliaqarsinnaanerannut,

2) § 35 naapertorlugu pitsaassutsimik nakkutilliinermik pulaarnissamik suliaqarnissamut pitsaassutsimik nakkutilliisussanik toqqaanermut,

3) pitsaassutsimik nakkutilliinissamut kukkunersiuinermik suliffeqarfinnik toqqaanermut,

4) pitsaassutsimik nakkutilliinerup annertuussusissaa aamma ingerlanneqarnissaanut aamma

5) § 35 b, imm. 1-i naapertorlugu pitsaassutsimik nakkutilliinerup inerneranik tamanut nalunaaruteqarnermut, maleruagassanik imaqassapput.

*Imm. 3.* Pitsaassutsimik nakkutilliinermut aningaasartuutit aallaqqaammut Erhvervsstyrelsen-imit naatsorsorneqartassapput, kisianni pitsaassutsimik nakkutilliivigineqartumit kukkunersiuinermik suliffeqarfimmit akilerneqartassallutik. Akiliinissaq pillugu maleruagassanik sukumiinerusunik Erhvervsstyrelsen-i aalajangersaassaaq.

**§ 35.** Pitsaassutsimik nakkutilliinerup ingerlanneqarneranut atatillugu, kukkunersiuinermik suliffeqarfimmi pitsaassutsimik nakkutilliinermik pulaarneq ingerlanneqartassaaq. Tamanit soqutigisaqarfigineqartuni suliffeqarfinni saqqummiunneqartunik naatsorsuutinik kukkunersiuinermik suliaqartartuni kukkunersiuinermik suliffeqarfinni pitsaassutsimik nakkutilliinermik pulaarneq, Erhvervsstyrelsen-imi atorfilinnit pitsaassutsimik nakkutilliisuutitanit suliarineqartassaaq.

*Imm. 2.* § 1, imm. 2 malillugu suliassanik suliaqartunit imm. 1-imi eqqaaneqartunit kukkunersiuinermik suliffeqarfinnit allaanerusuni pitsaassutsimik nakkutilliinermik pulaarnermi oqaaseqatigiit aappaat malillugit akuerisaasunit pitsaassutsimik nakkutilliisunit, Erhvervsstyrelsen-i ikiorneqartassaaq. Piffissami ukiunik tallimanik sivisussusilimmi § 34, imm. 2, nr. 2 naapertorlugu pitsaassutsimik nakkutilliinermik suliaqarsinnaasunik kukkunersiuisunik pitsaassutsimik nakkutilliisussatut Styrelsen-i akuersissuteqassaaq. Styrelsen-i, pisariaqarfiini, nammineq nakkutilliinermik pulaarsinnaavoq imaluunniit pitsaassutsimik nakkutilliisoq ilagalugu nakkutilliinermik pulaarnermi peqataasinnaavoq. Pisuni aalajangersimasuni pitsaassutsimik nakkutilliisussatut kukkunersiuisunit allaanerusunik (kukkunersiuisuunngitsunik) Styrelsen-i toqqaasinnaavoq.

*Imm. 3.* Pitsaassutsimik nakkutilliisut ilinniakkamut naammattumik ilinniarsimasuussapput attuumassutilimmillu kukkunersiuinerup iluani aammalu naatsorsuutinik saqqummiussinermik misilittagaqassallutik aamma pitsaassutsimik nakkutilliinermut naammattumik ilisimasaqassallutik.

*Imm. 4.* Pitsaassutsimik nakkutilliisut allallu, pitsaassutsimik nakkutilliinermik suliamut ilaatinneqartut, § 24 naapertorlugu kukkunersiuisup arlaannaannulluunniit attuumassuteqannginnissaa pillugu maleruagassat ataanniipput.

*Imm. 5.* Erhvervsstyrelsen-imit akuerisaasunit pitsaassutsimik nakkutilliisunit suliarineqartumit pitsaassutsimik nakkutilliinermik pulaarnerup naammassineqarnerata kingorna, pitsaassutsimik nakkutilliinermik pulaarneq pillugu pitsaassutsimik nakkutilliisut styrelsen-imut nalunaaruteqartassapput. Nalunaaruteqaat, nakkutilliinerup atortuinut, suussusaanut aamma annertussusaanut nassuiaammik aamma § 1, imm. 2 malillugu pitsaassutsimik nakkutilliinermik aaqqissuussap kiisalu suliap suliarineqarneranik aammalu arlaannaannulluunniit attuumassuteqannginnermik naliliinermik imaqartassaaq.

*Imm. 6.* Nakkutilliivigineqartumi kukkusoqarsimaneranik, amigaateqarneranik imaluunniit pitsanngorsaavigineqarsinnaaffeqarneranut styrelsen-ip aalajangiinissanut pitsaassutsimik nakkutilliisumit aamma pitsaassutsimik nakkutilliivigineqartumit paasissutissat pisariaqartut Erhvervsstyrelsen-ip piumasarisinnaavai. Taamatuttaaq, Kukkunersiuisut pillugit Ataatsimiititaliaq sinnerlugu (Revisornævnet-i sinnerlugu) suliamik ingerlatsisinnaanissamut pitsaassutsimik nakkutilliisumiit paasissutissat styrelsen-ip piumasarisinnaavai.

**§ 35 a.**  Pitsaassutsimik nakkutilliinerup inaarutaasutut, suliffeqarfimmut pitsaassutsimik nakkutilliivigineqartumut Erhvervsstyrelsen-i nalunaarusiamik suliaqassaaq. Nalunaarusiaq pitsaassutsimik nakkutilliinermit isummiussanik pingaarnernik, kiisalu nakkutilliivigineqartup pitsanngorsaatissatut suussusersineqartunik iluarsiinissaanik piumasaqaataanerusinnaasunik, imaqassaaq. Pitsaassutsimik nakkutilliineq suliarineqarsimasoq tunngavigalugu, nakkutilliivigineqartumi pitsaassutsimik nakkutilliineq tulliuttut ukua arlaannut

1) allanik malitsilersornagu pitsaassutsimik nakkutilliinerup naammassineqarnissaanut imaluunniit

2) pitsaassutsimik nakkutilliisimanermut atatillugu piumasaqaataatinik iliuuseqartoqarsimanersoq qulakkeerniarlugu malitsigititaasumik pitsaassutsimik nakkutilliisitsisoqarnissaanut, peqqutaassanersoq Styrelsen-i isummissaaq.

*Imm. 2.* Erhvervsstyrelsen-ip piumasaqaateqarnera malillugu malitsigititatut pitsaassutsimik nakkutilliinissamut tunngaviusussamik, nakkutilliivigineqartoq iliuusissanik pilersaarusiussaaq. Iliuusissatut pilersaarusiaq styrelsen-imit akuerineqaqqaassaaq.

*Imm. 3.* Imm. 1-imi nalunaarusiaq, tamanit soqutigisaqarfigineqartunit suliffeqarfinnit saqqummiunneqartunik naatsorsuutinik kukkunersiuisartumik, kukkunersiuinermik suliffeqarfimmik ilaqarpat, nalunaarusiamik tigusinerup kingorna kingusinnerpaamik sapaatit akunneri sisamat kukkunersiuinermik suliffeqarfik allakkatigut kukkunersiuinermik sullitap kukkunersiuinermik ataatsimiititaliaanut makkuninnga ilisimatitsissaaq

1) pitsaassutsimik nakkutilliinermiit nalunaarusiami inerniliinertut isummiussat pingaarnerit, pitsanngorsagassatullu tikkuakkanut malitsigiteqqullugit piumasaqaataasinnaasut aamma

2) taanna nakkutilliivigineqarsimappat, kukkunersiuissutap naatsorsuutaanik kukkunersiuinerup nakkutilliivigineqarnerata inernera.

*Imm. 4.* Tamanit soqutigisaqarfigineqartoq suliffeqarfik § 31, imm. 5, 6 imaluunniit 8 naapertorlugu Kukkunersiuisut pillugit Ataatsimiititaliamik pilersitsisimanngippat, imm. 3 malillugu ilisimatitsineq, suliffeqarfiup aqutsisoqarfianut qullerpaamut tunniunneqassaaq.

**§ 35 b.** § 35, imm. 1, nr. 2 naapertorlugu malitsigititatut pitsaassutsimik nakkutilliinermut atatillugu malugineqarpat, pitsaassutsimik nakkutilliinermiit siuliani piumasaqaataasunut malitsigititassanik naammassinnittoqarsimanngitsoq, Erhvervsstyrelsen-ip pitsaassutsimik nakkutilliinerup inernera tamanut saqqummiussinnaavaa. Aammattaaq styrelsen-ip, tamanit soqutigisaqarfigineqartunit suliffeqarfinnit saqqummiunneqartunik naatsorsuutinik kukkunersiuisartunut,kukkunersiuinermik suliffeqarfinnut pitsaassutsimik nakkutilliinerup inerneri, tamanut saqqummiussinnaavai. Tamanut saqqummiussineq qanoq isikkoqarluni pissasoq styrelsen-ip aalajangersinnaavaa. Tamanut saqqummiussineq styrelsen-ip nittartagaatigut pissaaq.

*Imm. 2.* Pitsaassutsimik nakkutilliinermik styrelsen-ip sulinera pillugu ukiumoortumik nalunaarusiamik Erhvervsstyrelsen-i saqqummersitsisassaaq.

**§ 36.** (Atorunnaarsinneqarpoq)

*Misissuisarnerit*

**§ 37.**  Kukkunersiuisoq, kukkunersiuinermik suliffeqarfik, tamanit soqutigisaqarfigineqartoq suliffeqarfik imaluunniit tamanit soqutigisaqarfigineqartup suliffeqarfiup aqutsisoqarfiani qullerpaami imaluunniit kukkunersiuinermik ataatsimiititaliaani ilaasortaq, ilanngussaq 1 naapertorlugu, manna inatsit imaluunniit tamanit soqutigisaqarfigineqartut suliffeqarfiit naatsorsuutaannik kukkunersiuinermut piumasaqaatit aalajangersimasut pillugit Europa-Parlament-ip aamma Råd-ip peqqussutaa (EU) nr. 537/2014, 16. april 2014-imeersoq malillugu, pisussaaffimmik unioqqutitsisimanissaanut imaluunniit unioqqutitsissamaarneranut, aarlerinaateqartoq, Erhvervsstyrelsen-ip nalileruniuk, unioqqutitsinermik taamaattumik paasisaqarnissaq, iluarsiinissaq imaluunniit pitsaaliuinissaq siunertaralugu misissuinermik styrelsen-i aallartitsisinnaavoq ingerlataqarsinnaallunilu. Tamanna § 1, imm. 3 malillugu nalunaarummut atuutinngilaq. Kukkunersiuisup, imaluunniit kukkunersiuinermik suliffeqarfiup, aningaasanik peqquserluutinik malunnarunnaarsaasarneq pillugu inatsit malillugu pisussaaffimminik sumiginnaasimanissaanik, imaluunniit aningaasanik peqquserluutinik malunnarunnaarsaasarneq pillugu inatsit malillugu sullitami pisussaaffiinut akerliusumik sullitaminik siunnersuisimanissaanut, aarlerinaateqartoq styrelsen-i naliliippat, oqaaseqatigiinni siullerni aalajangersagaq taamatuttaaq atuuppoq. Aammattaaq, § 32, imm. 3, nr. 5-i naapertorlugu nunani allani oqartussaasunit piginnaanilinnit tamatuminnga qinnuigineqaruni, styrelsen-i misissuinermik aallartitsisinnaavoq.

*Imm. 2.* Taamatuttaaq, tamanit soqutigisaqarfigineqartup suliffeqarfiup imaluunniit suliffeqarfimmi taamaattumi aqutsisoqarfimmi qullerpaami imaluunniit kukkunersiuinermik ataatsimiititaliami ilaasortap, ukiumoortumik naatsorsuutinik aamma naatsorsuutinik patajaallisakkanik inatsisitigut pisussaaffittut kukkunersiuineq pillugu Europa-Parlament-ip aamma Råd-ip malittarisassiaa 2006/43/EF-imi ilanngutassiaq 37-imik aamma 38-imik naammassinnittunik inatsimmik aalajangersakkanik, malittarisassiakkut 2014/56/EU-kkut allanngortinneqartunik, unioqqutitsisimaneranik imaluunniit unioqqutitsissamaarneranik aarlerinaateqartoq, styrelsen-ip nalilerpagu, imm. 1-imi eqqaaneqartutut misissuinermik Erhvervsstyrelsen-i aallartitsisinnaallunilu ingerlataqarsinnaavoq.

*Imm. 3.* Pitsaassutimik nakkutilliinermut atatillugu, kukkunersiuisup, kukkunersiuinermik suliffeqarfiup, tamanit soqutigisaqarfigineqartup suliffeqarfiup imaluunniit suliffeqarfimmi taamaattumi aqutsisoqarfimmi qullerpaami imaluunniit kukkunersiuinermik ataatsimiititaliami ilaasortap imm. 1-imi aamma 2-mi eqqaaneqartunik aalajangersakkanik unioqqutitsisimaneranik aarlerinaammik malugisaqartoqarpat, Erhvervsstyrelsen-i aammattaaq imm. 1-imi eqqaaneqartutut misissuinermik aallartitsisinnaallunilu ingerlataqarsinnaavoq.

*Imm. 4.* Imm. 1-3-mut malillugit misissuinermut atatillugu avataaneersunik sullissisunik atuineq pillugu Erhvervsstyrelsen-i aalajangiisinnaavoq. Erhvervsstyrelsen-i sinnerlugu misissuinermik ingerlatsinissamut toqqarneqartoq paasisimasaqarluartoq, § 35, imm. 3-mi aamma 4-mi piumasaqaatinik naammassinnissaaq, aammalu paasisimasaqarluartup aamma kukkunersiuisup imaluunniit kukkunersiuinermik suliffeqarfiup akornanni, misissuinermut attuumassuteqartunik soqutigisanik akerleriissuteqartoqassanani.

*Imm. 5.* Nunani allani kukkunersiuinermik suliffeqarfinnut, § 13 a-mut ilaatinneqartunut imm.1-4-mut taamatuttaaq atuupput.

*Imm. 6.* Imm. 1-3-mut malillugit misissuinernik aallartitsinerit aamma ingerlatsinerit pillugit Erhvervsstyrelsen-i aalajangersakkanik sukumiinerusunik aalajangersaasinnaavoq.

**§ 38.** Inatsit manna malillugu aalajangersakkannik aalajangersagaasunik, inatsisini allani aalajangersagaasunik kukkunersiuisup pisussaaffii pillugit aalajangersakkanik imaluunniit inatsimmi matumani aalajangersakkamik unioqqutitsisoqarsimanera imaluunniit unioqqutitsiumaartoqarnera pillugu styrelsen-ip aalajangiiniarneranut pisariaqartutut naatsorsuutigineqartut paasissutissat tamaasa, ilaatillugit suliap pappiaratai, kukkunersiuinermut allattaaviit, attaveqaqatigiittarnernut aamma uppernarsaatitut allakkiat allat, kukkunersiuisumiit imaluunniit kukkunersiuinermik suliffeqarfimmiit Erhvervsstyrelsen-ip piumasaqaatigisinnaavai.

*Imm. 2.* Tamanit soqutigisaqarfigineqartunik suliffeqarfinnik ilaatitsisunik misissuinerni, inunnit ilaatinneqartunit imaluunniit kukkunersiuisumut imaluunniit kukkunersiuinermik suliffeqarfimmut attuumassuteqartunit, aamma peqataasut avataanniittunit, kukkunersiuisumit imaluunniit kukkunersiuinermik suliffeqarfimmit suliassanik tunineqarsimasunit, suliffeqarfimmik kukkunersiuissunneqartumik inatsisitigut pisussaaffittut kukkunersiuineq pillugu Erhvervsstyrelsen-i assingusunik paasissutissanik piumasaqaateqarsinnaavoq.

**§ 39.**  Erhvervsstyrelsen-i qaqugukkulluunniit kinaassutsimut uppernarsaatinik naleqquttunik takutitsinikkut eqqartuussisunit akuerineqaqqaarani, § 37 malillugu paasissutissat misissuinermut atugassat pisariaqartut pissarsiariniarlugit, kukkunersiuinermik suliffeqarfimmik aamma suliffeqarfiup nalunaarsuutaanik, ilaatillugit qarasaasiamiitinneqartunik paasissutissanik, misissuinissamut periarfissaqarpoq, taamaattoq tak. pinngitsaaliissummik akuliunnermik ingerlatsiviup atuinerani aamma paasissutissiinissamut pisussaatitaanerni inatsisitigut isumannaatsuuneq pillugu inatsimmi (i lov om retssikkerhed ved forvaltningens anvendelse af tvangsindgreb og oplysningspligter) § 9.

*Imm. 2.* Inuup nammineq najugarisatut taamaallaat atorneqartunut illulianut imaluunniit illuliat ilamernginut imm. 1-i atuutinngilaq.  
 *Imm. 3.* Imm. 1-i malillugu misissuinerup ingerlanneqarnissaanut ikiuutissanik pisariaqartitsiffiusuni politiit ikiuuttarput. Erhvervsminister-i justitsminister-imik isumaqatigiinniarnerit malillugit tamatumunnga maleruagassanik sukumiinerusunik aalajangersaasinnaavoq.  
 *Imm. 4.* Erhvervsstyrelsen-i § 37, imm. 1, oqaaseqatigiit sisamaanni allassimasut malillugit misissuinermik ingerlatsinermi, pineqartup nunami allami oqartussaasuniit sulisumit styrelsen-ip ilagineqarnissaanik akuersisinnaavoq.  
 *Imm. 5.* Imm. 4 malillugu nunanni allani oqartussaasuni sulisumiit peqataasoqarnissaa pillugu aalajangersakkanik Erhvervsstyrelsen-i aalajangersaassaaq.

**§ 40.** Misissuinermik naammassinninnerup kingorna misissuinerup inernera   
1) annertunerusumik nassuiaasersornagu misissuinerup naammassineqarnissaanut,  
2) assuarlertoqarnissaanut,  
3) unioqqutitsinerup unitsinneqarnissaata peqqusissutigineqarnissaanut,  
4) § 42 naapertorlugu kukkunersiuisoq, kukkunersiuinermik suliffeqarfik imaluunniit tamaasa Kukkunersiuisut pillugit Ataatsimiititaliamut tunniunneqarnissaannut, imaluunniit   
5) § 42 naapertorlugu tamanit soqutigisaqarfigineqartumi suliffeqarfimmi Kukkunersiuisut pillugit Ataatsimiititaliami imaluunniit aqutsisoqarfimmi qullerpaami ilaasortaq, tamanit soqutigisaqarfigineqartoq suliffeqarfik imaluunniit tamaasa Kukkunersiuisut pillugit Ataatsimiititaliamut tunniunneqarnissaannut, pissutissaqalersitsinersoq Erhvervsstyrelsen-imi isummerfigineqassaaq.

*Imm. 2.* § 47 a naapertorlugu Erhvervsstyrelsen-imit aalajangiineq tamanut saqqummiunneqassaaq.

*Imm. 3.* Misissuineq tamanit soqutigisaqarfigineqartup suliffeqarfiup naatsorsuutaanik kukkunersiuinermik suliassamik ilaqarsimappat, kukkunersiuinermik suliffeqarfiup, imm. 1, nr. 2-4-mut naapertorlugit misissuinerup inernera tigusaqarnerup kingorna kingusinnerpaamik sapaatit akunneri sisamat qaangiutsinnagit, Erhvervsstyrelsen-ip inerniliinerinik pingaarnernik suliffeqarfiup kukkunersiuinermik ataatsimiititaliaa allakkatigut ilisimatitsissuteqarfigissavaa. Suliffeqarfik kukkunersiuinermik ataatsimiititaliamik pilersitsisimanngippat, oqaaseqatigiinni siullerni allassimasut malillugit ilisimatitsissuteqarneq, suliffeqarfiup aqutsisoqarfianut qullerpaamut tunniunneqassaaq.

**§ 41.** (Atorunnaarsinneqarpoq)

**§ 42.** Kukkunersiuinermik suliffeqarfiup siulersuisuini, pisortaqarfiani imaluunniit akisussaaffeqarfimmi assingusumi ilaasortat aamma kukkunersiuisut kiisalu tamanit soqutigisaqarfigineqartup suliffeqarfiup aqutsisoqarfiani qullerpaami imaluunniit kukkunersiuinermik ataatsimiititaliaani ilaasortat, Erhvervsstyrelsen-imit pinngitsaaliissutitut ullormoortunik imaluunniit sapaatit akunnikkaartunik akiliisitsissutinik tunineqarsinnaapput, makkunani  
 1) § 38 malillugu paasissutissat pillugit qinnuteqaat naammassinngippassuk imaluunniit  
 2) § 40 malillugu styrelsen-imit peqqusissutigineqartoq naammassinngippassuk.

*Imm. 2.* Pinngitsaaliissutitut akiliisitsissutit naalagaaffiup karsianut tutsinneqassapput.  
 *Imm. 3.* Akiligassanik kinguaattoorutinik akiliisitsiniartarnermut oqartussat, pisortanut akiitsunik akiliisitsiniartarneq pillugu inatsimmi maleruagassat malillugit imm. 1-i aamma 2 malillugit isumakkeerinnissinnaapput.

*Kukkunersiuisut pillugit Ataatsimiititaliaq*

**§ 43.** Erhvervsstyrelsen-i Kukkunersiuisut pillugit Ataatsimiititaliamik pilersitsissaaq. Kukkunersiuisut pillugit Ataatsimiititaliaq, eqqartuussisuusussamik, siulittaasumik ataatsimik, minnerpaamillu 16-imik ilaasortanik, taakkunannga 8-nik akuerisaasuusussanik kukkunersiuisunik, aammalu 8-nik naatsorsuutinik atuisunut sinniisuusussaasunik, inuttaqassaaq. Naatsorsuutinik atuisunut sinniisuusunit ilaasortat minnerpaamik marluk tamani soqutigisaqarfigineqartunit suliffeqarfinniit aqutsinermik misilittagaqassapput. Naatsorsuutinik atuisunut sinniisuusut, tassaassanngillat kukkunersiuisut akuerisaasut, imaluunniit kukkunersiuinermik suliffeqarfimmi sulisut imaluunniit kukkunersiuisunik akuerisaasunik ilaqarlutik kukkunersiuinermik suliffeqarfimmik ingerlataqartut. Ilaasortaasoqatigiinnik annertusisitsinermi, naleqqiussilluni kukkunersiuisunik naalagaaffimmit akuerisaasunik aammalu kukkunersiuisunik nalunaarsugaasunik amerlaqatigiinnik, soorluttaaq naatsorsuutinik atuisunut sinniisuusunik naleqqiussilluni amerlassusaannik atuutsitsiinnartumik toqqaasoqassalluni. Ataatsimiititaliami siulittaasoq aamma ilaasortat Erhvervsstyrelsen-imit, taamatuttaaq ataatsimik arlalinnilluunniit eqqartuussisunik siulittaasup tulliisut toqqaasinnaasumit, toqqarneqassapput. Siulittaasoqarfimmi ilaasortanit minnerpaamik ataaseq nunap eqqartuussisuunerissavaa. Siulittaasoqarfik aamma ilaasortat, piffissamut ukiunik sisamanik sivisussusilimmut toqqarneqartassapput.

*Imm. 2.* Naalagaaffimmit akuerisaasut kukkunersiuisut pillugit suliassamik Kukkunersiuisut pillugit Ataatsimiititaliap suliaqarnerani, siulittaasup imaluunniit siulittaasup tulliata ataatsip saniatigut, naalagaaffimmit akuerisaasumik kukkunersiuisumik minnerpaamik ataatsimik aamma naatsorsuutinik atuisunut sinniisumik ataatsimik peqataasoqassaaq. Kukkunersiuisut nalunaarsugaasut pillugit suliassamik Ataatsimiititaliap suliaqarnerani, siulittaasup imaluunniit siulittaasup tulliata ataatsip saniatigut, naatsorsuutinik atuisunut sinniisumik minnerpaamik ataatsimik aamma kukkunersiuisumik minnerpaamik ataatsimik, sapinngisamik kukkunersiuisumik nalunaarsugaasuusussamik, peqataasoqassaaq. Ilaasortanik arlalinnik peqataasoqarpat, kukkunersiuisut amerlassusaat naatsorsuutinik atuisunut sinniisuusut amerlassusaannut assigiisinneqassapput. Suliani, § 44, imm. 4 -6-imut naapertorlugit pisinnaatitaaffiiaaffiulersinnaasuni, 44, imm. 3 naapertorlugu inerteqquteqalersitsiffiulersinnaasuni, imaluunniit allagartaajagaaffiulersinnaasuni, ilaatillugu § 44, imm. 2 naapertorlugu allagartaajagaagallarfiulersinnaasuni, siulittaasup imaluunniit siulittaasup tulliata ataatsip saniatigut, tamatigut minnerpaamik naalagaaffimmit akuerisaasunik kukkunersiuisunik marlunnik, taamaattoq kukkunersiuisunut nalunaarsagaasunut naammagittaalliortoqartillugu, periarfissaqarpat kukkunersiuisunik nalunaarsagaasunik marlunnik, kiisalu naatsorsuutinik atuisunut sinniisuusunik assingusumik amerlassusilinnik, peqataasoqartassaaq. Naammagittaalliutinik suliap ingerlanneqarnerani, pillaatissiissummik taamaattumik atuinissaq pillugu oqaaseqartoqarsimappat taamaallaat, allagartaajaaneq, inerteqquteqarneq imaluunniit unioqqutitseqqittoqartillugu allagartaajaasoqarnissaa pillugu Kukkunersiuisut pillugit Ataatsimiititaliaq, aalajangiisinnaavoq.

*Imm. 3.* § 1, imm. 2 aamma 3 malillugit suliassanik kukkunersiuisup suliaqarnermini, atorfiup nassatarisaanik pisussaaffinnik sumiginnaasimaneranut naammagittaalliuutit, Kukkunersiuisut pillugit Ataatsimiititaliamut tunniunneqarsinnaapput. § 11, imm. 2 malillugu nalunaarsugaasut kukkunersiuisut pillugit naammagittaalliuutinut, aamma § 44, imm. 4, oqaaseqatigiit aappaanni eqqaaneqartut pissutsit pillugit naammagittaalliuutinut, tamanna assinganik atuuppoq. Kukkunersiuisut akissarsisinneqartarnerat aamma suleqateqarneq pillugit sulianut naammagittaalliuutit Kukkunersiuisut pillugit Ataatsimiititaliamut tunniunneqarsinnaanngillat.

*Imm. 4.* Kukkunersiuinermik suliffeqarfiit aamma nunani allani kukkunersiuinermik suliffeqarfiit, § 44, imm. 6, oqaaseqatigiit sisamaanni eqqaneqartutut pissutsit pillugit § 13 a-mut ilaatinneqartut, Kukkunersiuisut pillugit Ataatsimiititaliamut tunniunneqarsinnaapput.

*Imm. 5.* § 29 naapertorlugu pitsaassutsimut nakkutilliineq imaluunniit, § 37 naapertorlugu misissuineq, ilaatillugit § 15 a, imm. 1-i aamma 4, aamma § 24, imm. 5-i naapertorlugit suliffeqarfiup pisussaaffii, tunngavigalugit, suliffeqarfimmi kukkunernik aamma amigaatinik styrelsen-ip isumaa malillugu tamatumunnga (tunniussisinnaanermut) pissutissaqalersitsisunik, styrelsen-i nassaarpat, aammalu §§ 28 aamma 28 a naapertorlugit pitsaassutsimut aqutsinermut aaqqissuussamik suliffeqarfik peqanngippat imaluunniit allanik pitsaassutsimut nakkutilliinermik suliaqartoqarneranut atatillugu styrelsen-ip isumaa malillugu, suliap ataatsimiititaliamut tunniunneqartariaqarneranut pissutissaqalersitsisunik kukkunernik imaluunniit amigaatinik suliffeqarfimmi nassaartoqarsimappat, kukkunersiuinermik suliffeqarfik Erhvervsstyrelsen-imit Kukkunersiuisut pillugit Ataatsimiititaliamut tunniunneqarsinnaavoq. Oqaaseqatigiit siulliit imaluunniit imm. 4 malillugu tunniunneqartumik, naammagittaalliummik tunniussinermi § 13 malillugu suli kukkunersiuinermik suliffeqarfiup akuerisaanera, imaluunniit § 13 a malillugu nalunaarsugaanersoq apeqqutaatinnagu, Kukkunersiuisut pillugit Ataatsimiititaliaq naammagittaalliummik suliaqarsinnaavoq.

*Imm. 6.* Naammagittaalliutigineqartoq pillugu pissutsinut inatsisitigut soqutigisaqarfiginninngitsuniit inunniit, aamma naammagittaalliutitut tunngavissaqanngitsutut nalilereerneqarsinnaasut naammagittaalliutit suliarinissaat, Kukkunersiuisut pillugit Ataatsimiititaliamit imaluunniit siulittaasumit itigartitsissutigineqarsinnaapput. Kukkunersiuisoq imaluunniit kukkunersiuinermik suliffeqarfik pillugu Erhvervsstyrelsen-imit, Finanstilsyn-imit, Akileraartarnermut Ministeeriaqarfimmit, unnerluussisussaatitaasumit imaluunniit ‘FSR – danske revisorer’-init naammagittaalliut tunniunneqarpat, naammagittaalliut Kukkunersiuisut pillugit Ataatsimiititaliamit suliarineqassaaq. Kommuninik imaluunniit nunap ilaanik aqutsineq pillugu inatsimmi § 60 naapertorlugu kommunimut imaluunniit kommunit peqatigiissutigisaannut § 1, imm. 2 aamma 3 malillugit suliassanik kukkunersiuisup suliaqarnera pillugu naammagittaalliut, kommunimi imaluunniit nunap ilaani nakkutilliinermut oqartussaasumit tunniunneqarpat, naammagittaalliut Kukkunersiuisut pillugit Ataatsimiititaliamit suliarineqassaaq. Oqaaseqatigiit siulliit malillugit naammagittaalliummik itigartitsinerup saniatigut, ataatsimiititaliap piginnaasanut ilaatinneqanngitsumik, imaluunniit kingusinaartumik tunniunneqartumik, naammagittaalliummik suliaqarnissaq, Kukkunersiuisut pillugit Ataatsimiititaliamit imaluunniit siulittaasumit itigartitsissutigineqarsinnaavoq.

**§ 43 a.** Aningaasarsianik malunnaarsaarisarneq pillugu inatsit malillugu pisussaaffimminik sumiginnaaneranut imaluunniit taassuma aningaasarsianik malunnaarsaarisarneq pillugu inatsit malillugu sullitami pisussaaffiinut akerliusumik sullitaminik siunnersuineranut, § 13 a-mut ilaatinneqartoq, kukkunersiuisoq, kukkunersiuinermik suliffeqarfik imaluunniit nunani allani kukkunersiuinermik suliffeqarfik pillugu naammagittaalliut, Erhvervsstyrelsen-ip imaluunniit pisortat oqartussaqarfiata allap, Kukkunersiuisut pillugit Ataatsimiititaliamut tunniussinnaavaa.

*Imm. 2.* § 13 a-mut ilaatinneqartup, kukkunersiuisup, kukkunersiuinermik suliffeqarfiup imaluunniit nunani allani kukkunersiuinermik suliffeqarfiup, Aningaasarsianik malunnaarsaarisarneq pillugu inatsit malillugu pisussaaffimmik sumiginnaasimappat imaluunniit aningaasarsianik malunnaarsaarisarneq pillugu inatsit malillugu sullitap pisussaaffiinut akerliusumik sullitaq siunnersorsimappagu, Kukkunersiuisut pillugit Ataatsimiititaliaq pineqartumut pillaatitut iliuusissanik aalajangersaasinnaavoq. Pillaatitut iliuusissanik aalajangersaanermi § 44-mi aalajangersagaq taamatuttaaq atuuppoq.

**§ 44.** Kukkunersiuisoq, § 1, imm. 2 aamma 3 malillugit suliaasanik ingerlataqarnermini, atorfik malillugu pisussaaffinnik sumiginnaasoq, Kukkunersiuisut pillugit Ataatsimiititaliamit mianersoqquneqarsinnaavoq imaluunniit 300.000 kr.-it qaangernagit akiliisitsissuteqarfigineqarsinnaalluni. Kukkunersiuisup, atorfik malillugu pisussaaffimminik sumiginnaanera, ingasattumik annertussuseqarpat, Kukkunersiuisut pillugit Ataatsimiititaliap akiliisitsissut 600.000 kr.-it tikillugit qaffassinnaavaa.

*Imm. 2.* Kukkunersiuisoq, ingerlataminik suliaqarnermini ingasattumik imaluunniit sumiginnaaqqittaqattaarpat, Kukkunersiuisut pillugit Ataatsimiititaliap pineqartoq taamaalioqqippat kukkunersiuisutut allagartaajarsinnaavaa. Kukkunersiuisut pillugit Ataatsimiititaliap aalajangiineraniit pineqartup piffissami ukiut tallimat tikillugit misiliuteqaataasumi, kukkunersiuinermik ileqqunik pitsaasunik, pissutsini imaattuni, pineqartoq kattutamik naliliinerup kingorna akuersissutaatiminik allagartaajagaassutissaminik sumiginnaannginnissaanik piumasaqaatitigut taamaalioqqinnermi allagartaajagaasussaaneq pissaaq. Kukkunersiuisut pillugit Ataatsimiititaliap aalajangiinerata pineqartumut nalunaarutigineqarnerata kingusinnerpaamik sapaatit akunneri arfineq marluk kingorna kukkunersiuisup aalajangiineq eqqartuussivinnut tunniuppagu, eqqartuussiviullu taamaalioqqittoqartillugu allagartaajaaneq pillugu aalajangiineq aalajangersaqqippagu, naggataarutaasumik eqqartuussinermiit misiligummik piffissarititaasoq naatsorsorneqassaaq. Taamaalioqqinnermi allagartaajaanermi, taamaalioqqinnermi allagartaajaanerup aalajangersarneqarnera kinguartinneqassaaq. Kukkunersiuisoq misiligummik piffissarititaasumi, akuersissummik allagartaajaanermik kinguneqartumik, nutaamik unioqqutitseqqippat, matumani pissutsinut, siusinnerusukkullu eqqartuussissutaasunut pissutsinut, kattutamik allagartaajaaneq Kukkunersiuisut pillugit Ataatsimiititaliap aalajangersassavaa.

*Imm. 3.* Kukkunersiuisoq, kukkunersiuinermik ingerlataminik imaluunniit kukkunersiuinermik suliffeqarfimmi suleriaatsinik suliaqarnermini ingasattumik imaluunniit sumiginnaaqqittaqattaarpat, pineqartup ukiut pingasut tikillugit ingerlatanik tulliuttunik ataatsimik arlalinnilluunniit suliaqarsinnaanera imaluunniit ingerlataqarsinnaanera Kukkunersiuisut pillugit Ataatsimiititaliap inerteqquteqaatigisinnaavaa:

1) Kukkunersiuinermik suliaqarnermik imaluunniit kukkunersiuinermik nakkutilliinermik suliaqarneq,

2) kukkunersiuinermik suliffeqarfimmi ingerlatanik suliaqarneq aamma

3) tamanit soqutigisaqarfigineqartumi suliffeqarfimmi ingerlatanik suliaqarneq.

*Imm. 4.* Kukkunersiuisoq, ingerlataminik suliaqarnermini ingasattumik imaluunniit sumiginnaaqqittaqattaarnermut imminut pisuutitaatippat, pissutsillu takutinneqartut, pineqartup siunissami ingerlatamik isumannaatsumik ingerlatsisinnaannginneranut naatsorsuuteqarnissamut tunngaviliippata, Kukkunersiuisut pillugit Ataatsimiititaliaq, piffissami qaammatinik arfinilinnik sivisussusilimmik aammalu ukiut tallimat tikillugit imaluunniit atuukkallartussamik, akuersissummik allagartaajaasinnaavoq. Kukkunersiuisup tusaamaneqaataa ima ajortigilersimappat, kukkunersiuisup pisortatigoortumik tatiginninnermik sinniisutut suliassaq isumannaatsumik isumagisinnaannginneranik aarlerinaateqarneranut, tamanna taamatuttaaq atuuppoq. Kukkunersiuisoq § 16, imm. 1-i naapertorlugu pisortanut tatiginninnikkut sinniisuunera, Kukkunersiuisut pillugit Ataatsimiititaliap Aalajangiinermini aalajangiisuusutut pingaartittarpaa.

*Imm. 5.* Kukkunersiuisut pillugit Ataatsimiititaliaq imm. 4 malillugu suliamik ataatsimiititaliap suliaqarnerata nalaani, imm. 4 naapertorlugu allagartaajaanissamut piumasaqaatit naammassineqarnerannut, pissutissaqartumik pasitsaassisoqartoq, aammalu kukkunersiuisup suliap ingerlanneqarnerani, kukkunersiuisutut pisussaaffimminik ingasattumik imaluunniit unioqqutitseqqittaqattaarnissaanut annertuumik aarlerinaateqartoq ataatsimiititaliami nalilerneqarpat, akuersissummik allagartaajaagallarsinnaavoq. Allagartaajaaneq pillugu ataatsimiititaliami aalajangiineq, imm. 4 malillugu suliami ataatsimiititaliap naliliinera naammassitserlugu imaluunniit § 52 a malillugu eqqartuussiviup aalajangiinissaata tungaanut sivisussuseqassaaq.

*Imm. 6.* § 43, imm. 5 naapertorlugu kukkunersiuinermik suliffeqarfik nammineerussamik akisussaaffeqarpat, imaluunniit imm. 1-i naapertorlugu kukkunersiuisup pisussaaffiinik sumiginnaanermut akisussaaqataaffeqarpat, kukkunersiuinermik suliffeqarfik mianersoqqussummik tunineqarsinnaavoq, imaluunniit 750.000 kr.-nik annertunerunngitsunik akiliisitsissummik tunineqarsinnaalluni. § 43, imm. 5 malillugu kukkunersiuinermik suliffeqarfiup akisussaaffia, imaluunniit imm. 1-i naapertorlugu kukkunersiuisup pisussaaffiinik sumiginnaanermut akisussaaqataanera, ingasattumik ajussuseqarpat, Kukkunersiuisut pillugit Ataatsimiititaliap akiliisitsineq 1.500.000 kr.-nut qaffassinnaavaa. Kukkunersiuinermik suliffeqarfik akisussaaqataappat, Kukkunersiuisut pillugit Ataatsimiititaliamut naammagittaalliummik suliami peqataasutut suliffeqarfik ilanngunneqarsimappat, suliffeqarfik taamaallaat pillaatissinneqarsinnaavoq. Kukkunersiuinermik suliffeqarfik ima ilungersunartigisumik tusaamanerlugaatigilersimappat, allaat kukkunersiuinermik suliffeqarfiup suliassamik isumannaatsumik isumaginnissinnaannginneranik aarlerinaateqarluni, Kukkunersiuisut pillugit Ataatsimiititaliaq, piffissami qaammatinik arfinilinnik sivisussusilimmik aammalu ukiut tallimat tikillugit imaluunniit atuukkallartussamik, akuersissummik allagartaajaasinnaavoq.

*Imm. 7.* Sullitamit pineqartumit naammagittaalliut tunniunneqarsimanngippat, pissutsini kukkunersiuisup aammalu taassuma sullitaanut tunngasuni, Kukkunersiuisut pillugit Ataatsimiititaliamiit eqqartuussut, tassani naammagittaalliummi kukkunersiuisumik ataatsimiititaliap pisuutitsisimanera, pillugu, kukkunersiuisup sullitani, ilaatillugu sullitap kukkunersiuinermik ataatsimiititaliarisinnaasaa, allakkatigut ilisimatissavaa. Kukkunersiuisut pillugit Ataatsimiititaliamiit eqqartuussummik tigusaqarnerup kingorna kingusinnerpaamik sapaatit akunneri sisamat qaangiutsinnagit kukkunersiuisup sullitaq ilisimatissavaa.

*Imm. 8.* Imm. 1-i aamma 6-i malillugit akiliisitsissutit eqqartuussisutigoortinnissaannik pisinnaatitaaffiligaapput.

*Imm. 9.* Imm. 3 aamma 4, aamma imm. 6, oqaaseqatigiit sisamaat malillugit aalajangigaq, eqqartuussisutigut misilinneqarsinnaanissaanik piumasaqaatiginissaanut § 52 malillugu periarfissaq pillugu paasissutissanik, tamatumunngalu piffissarititamik imaqassaaq.

**§ 44 a.** Manna inatsit imaluunniit, tamanit soqutigisaqarfigineqartut suliffeqarfiit, imaluunniit taamaattut suliffeqarfiit aqutsisoqarfiini qullerpaani imaluunniit kukkunersiuinermik ataatsimiititaliaanni ilaasortat pisussaaffigisaat, ilanngussaq 1-i naapertorlugu tamanit soqutigisaqarfigineqartut suliffeqarfiit naatsorsuutaannik kukkunersiuinermut piumasaqatit aalajangersimasut pillugit Europa-Parlament-ip aamma Råd-ip peqqussutaa (EU) nr. 537/2014, 16. april 2014-imeersoq, malillugu pisussaaffinnik sumiginnaaneq pillugu naammagittaalliutinik Kukkunersiuisut pillugit Ataatsimiititaliaq suliaqartarpoq. Taamatuttaaq tamanit soqutigisaqarfigineqartut suliffeqarfiit imaluunniit taamaattut suliffeqarfiit aqutsisoqarfiini qullerpaani imaluunniit kukkunersiuinermik ataatsimiititaliaanni ilaasortat pisussaaffigisaat, malittarisassiakkut 2014/56/EU-kkut allanngortinneqartoq ukiumoortumik naatsorsuutinik aamma naatsorsuutinik patajaallisakkanik inatsisitigut kukkunersiuisussaatitaaneq pillugu Europa-Parlament-ip aamma Råd-ip malittarisassiaani 2006/43/EF-imi ilanngutassiaq 38-imik naammassinnittut maleruagassat malillugit, pisussaaffinnik sumiginnaaneq pillugu naammagittaalliutinik Kukkunersiuisut pillugit Ataatsimiititaliaq suliaqartarpoq.  
 *Imm. 2.* Imm. 1-imut ilaatinneqartumik suliamik Kukkunersiuisut pillugit Ataatsimiititaliap suliaqarnerani, siulittaasup imaluunniit siulittaasup tulliata ataatsip saniatigut, minnerpaamik naalagaaffimmit akuerisaasunik kukkunersiuisumik ataatsimik aamma tamanit soqutigisaqarfigineqartuni suliffeqarfinni aqutsinermik misilittagalimmik naatsorsuutinik atuisunut sinniisumik ataatsimik peqataasoqartassaaq. Ilaasortanik amerlanerusunik peqataasoqarpat, kukkunersiuisut amerlassusaat naatsorsuutinik atuisunut sinniisuusut amerlassusaannut assingussapput. Suliani, § 44 b, imm. 2 naapertorlugu inerteqquteqaammik aalajangiiviusinnaasuni, siulittaasup imaluunniit siulittaasup tulliata ataatsip saniatigut, minnerpaamik naalagaaffimmit akuerisaasunik kukkunersiuisunik marlunnik, taakkualu assinganik amerlassusilinnik naatsorsuutinik atuisunut sinniisunik, peqataasoqartassaaq. Naammagittaalliutinik suliap nalaani taamaattumik pillaatissiisoqarnissaa pillugu oqaaseqartoqarsimappat taamaallaat, inerteqquteqarneq pillugu Kukkunersiuisut pillugit Ataatsimiititaliap aalajangiivigisinnaavaa.  
 *Imm. 3.* Imm. 1-imut ilaatinneqartut naammagittaalliutit, § 32, imm. 7-i naapertorlugu Erhvervsstyrelsen-imit imaluunniit Finanstilsyn-imit imaluunniit tassannga pissutsinut naammagittaalliummut tunngasunut inatsisitigut soqutigisaqarfiginnittumit, suliassanngortinneqarsinnaapput. Naammagittaalliutit eqqartuussisulersuussissutiginissaanut annikippallaarpata, imaluunniit aallaqqaammulli naammagittaalliut tunngavissaqannginnera nalilerneqarpat, Kukkunersiuisut pillugit Ataatsimiititaliap imaluunniit siulittaasup naammagittaalliut itigartissinnaavaa. Aammattaaq naammagittaalliut ataatsimiititaliap piginnaasaanut ilaatinneqanngippat, imaluunniit kingusippallaakkut suliassiissutigineqarsimappat Naammagittaalliummik itigartitsineq pisinnaavoq. Naammagittaalliut Erhvervsstyrelsen-imit imaluunniit pisortat oqartussaasuinit allanit suliassiissutigineqarsimappat, naammagittaalliut ataatsimiititaliap piginnaasaasa avataaniinngippat, imaluunniit kingusippallaakkut suliassiissutigineqarsimanngippat, ataatsimiititaliap naammagittaalliut suliarissavaa.

**§ 44 b.** Suliffeqarfiup tamanit soqutigisaqarfigineqartup, imaluunniit suliffeqarfiup taamaattup aqutsisoqarfiani qullerpaami imaluunniit kukkunersiuinermut ataatsimiititaliaani ilaasortap, manna inatsit malillugu, imaluunniit ilanngussaq 1-i naapertorlugu, suliffeqarfiit tamanit soqutigisaqarfigineqartut naatsorsuutaasa kukkunersiorneqarnerinut piumasaqaatit aalajangersimasut pillugit Europa-Parlament-ip aamma Råd-ip peqqussutaani (EU) nr. 537/2014, 16. april 2014-imeersumi pisussaaffimmik sumiginnaappat, Kukkunersiuisut pillugit Ataatsimiititaliap mianersoqqussummik, imaluunniit 300.000 kr.-inik annertunerunngitsumik akiliisitsissummik tunisisinnaavoq. Malittarisassiakkut 2014/56/EU-kkut allanngortinneqartoq ukiumoortumik naatsorsuutinik aamma naatsorsuutinik patajaallisakkanik inatsisitigut kukkunersiuisussaatitaaneq pillugu Europa-Parlament-ip aamma Råd-ip malittarisassiaani 2006/43/EF-imi ilanngutassiaq 38-imik naammassinnittut maleruagassat malillugit, pisussaaffimmik sumiginnaanermut taamatuttaaq atuuppoq.

*Imm. 2.* Inuk imm. 1-imut ilaatinneqartoq, ingasattumik imaluunniit taamaalioqqittarluni imm. 1-imi eqqaaneqartunik pisussaaffinnik sumiginnaasimappat, pineqartup ukiut pingasut tikillugit tamanit soqutigisaqarfigineqartut suliffeqarfiit ingerlatsisoqarfiini tulliuttuni ataatsimi arlalinniluunniit ilaasortaasinnaaneranut, Kukkunersiuisut pillugit Ataatsimiititaliaq inerteqquteqarsinnaavoq:

1) Aqutsisoqarfiit qullersaanni,

2) pisortaaneqarfimmi aamma  
 3) kukkunersiuinermik ataatsimiititaliami.

*Imm. 3.* Imm. 2 malillugu aalajangiineq, § 52 malillugu, eqqartuussiveqarfinni misiliinissamut qinnuteqarsinnaanermut periarfissat aammalu tamatumunnga piffissaliussaq pillugit paasissutissanik imaqassaaq.  
 *Imm. 4.* Imm. 1-i malillugu akiliisitsissutit eqqartuussisutigoortinnissaannik pisinnaatitaaffiligaapput.

**§ 44 c.** Kukkunersiuisut pillugit Ataatsimiititaliap suliat suliarinerini ilisimannittup najugaani sumiiffimmi illoqarfiup eqqartuussiviani peqataasunik ilisimannittunillu killisiuinernik suliaqartitsisinnaavoq.

*Imm. 2.* Kukkunersiuisut pillugit Ataatsimiititaliap siulittaasuata suliat annertunerusut aammalu naammassiuminaannerusut suliarinerini, ataatsimiititaliaq sinnerlugu suliamik saqqummiussinissamut aammalu killisiuinermik suliaqarnissamut paasisimasalimmik toqqaasinnaavoq. Suliaq pisortat oqartussaasuinit suliassiissutigineqarsimappat, oqartussaasuinit pineqartunit paasisimasalimmut aningaasartuutit matussuserneqassapput.  
  
 **§ 45.** Qinnuteqartoqarnera malillugu § 44, imm. 3 malillugu inerteqquteqarneq, § 44, imm. 4 imaluunniit 6-i malillugu allagartaajaaneq, imaluunniit § 44 b, imm. 2 malillugu inerteqquteqarneq pillugu aalajangiineq Kukkunersiuisut pillugit Ataatsimiititaliap qaqugukkulluunniit atorunnaarsissinnaavaa.

*Imm. 2.* Allagartaajagaagallaqqasoqarsimatillugu, aammalu imm. 1-i malillugu allagartaajaanermik atorunnaarsitsineq pillugu qinnuteqaat ataatsimiititaliap itigartippagu, kukkunersiuisup imaluunniit kukkunersiuinermik suliffeqarfiup allagartaajaanerup kingorna ukiut tallimat ingerlareersimappata, aammalu kingusinnerpaamik eqqartuussinikkut akuersissutip itigartitsissutigineqarnerata minnerpaamik ukiut marluk kingorna, eqqartuussivimmi aalajangiinerup misilinneqarnissaa piumasaqaatigisinnaavaa. § 44, imm. 9, aamma § 52 taamatuttaaq atuupput.

**§ 46.** Suliamik Kukkunersiuisut pillugit Ataatsimiititaliamut suliassiissutiginninnissamut piffissaliussaq, tassaavoq pisussaaffimmut akerliusumik iliorunnaarfiusumiit imaluunniit ilanngussinngittarunnaarnermiit ullormiit, ukiut tallimat.

*Imm. 2.* Kukkunersiuisut pillugit Ataatsimiititaliamut naammagittaalliummik tunniussinermi, aamma § 37, imm. 1-3-mut malillugit misissuinermik aallarniineq pillugu Erhvervsstyrelsen-ip nalunaaruteqarnerani, misissuinermut attuumassuteqarfigineqartumut piffissaliussaq kipitinneqartarpoq.

**§ 47.** Kukkunersiuisut pillugit Ataatsimiititaliaq pillugu, ilaatillugit naammagittaalliummik suliakkiissuteqarnermut akitsuutinik akiliineq, suliassanik piareersaaneq, suliassat sumi qaqugulu suliarineqarfissaannik inissitsiterineq, peqataasut takkunnissaat, pineqaatissiissummik annertussusiliinermi ilaatinneqartussat pissutsit, aammalu ataatsimiititaliap eqqartuussutaanik tamanut saqqummiussinissaq pillugit, aalajangersakkanik sukumiinerusunik Erhvervsstyrelsen-i aalajangersaassaaq. Erhvervsstyrelsen-imit imaluunniit pisortat oqartussaqarfiannit allamit § 43, imm. 6, oqaaseqatigiit aappaanni aamma pingajuanni allassimasut, § 43 a, imm. 1 malillugit imaluunniit § 44 a, imm. 3 malillugu suliakkiissutaasut naammagittaalliutit pillugit akitsuutinik akiliisoqartassanngilaq.

*Imm. 2.*§ 44, imm. 5-i malillugu sulianik Kukkunersiuisut pillugit Ataatsimiititaliap suliaqartarnera pillugu maleruagassanik sukumiinerusunik Erhvervsminister-i aalajangersaassaaq. Tamatumunnga atatillugu ingerlatsinermut inatsimmi § 8, imm. 1-imik aamma § 21, imm. 1-imik aammalu ingerlatsinermut inatsisitigut pisortatigoortumik najoqqutassiamik saneqqutsisoqarnissaanik Erhvervsminister-i aalajangersaasinnaavoq.

*Imm. 3.* (Kalaallit Nunaannut atuutilersinneqassanngilaq)

*Tamanut saqqummiussisarneq*

**§ 47 a.** § 40, imm. 1, nr. 3 malillugu aalajangiinerit Erhvervsstyrelsen-ip nittartakkamini tamanut saqqummiuttassavai. Inuit pillugit aalajangiinerit, kinaassusersiuminaallisarlugit tamanut saqqummiunneqartassapput.

*Imm. 2.* Erhvervsstyrelsen-i, § 8 a, imm. 4, nr. 2 aamma 3 malillugit aalajangiinernik nittartakkamini tamanut saqqummiussisassaaq. Piffissap atuuffiusup naanerata kingorna aalajangiineq kinaassusersiuminaallisagaasassaaq.

*Imm. 3.* Inatsisitigut akisussaasoqarfik pillugu aalajangiinerit, kinaassutsimik tamanut saqqummiussineq, aningaasalersuinikkut niuffaffiit patajaassusiannut, imaluunniit inatsisitigut pillaatissiissutitaqarsinnaasumut paasiniaanermut ingerlasumut, annertuumik ulorianartorsiortitsinngippat, imaluunnit tamanut saqqummiussineq naleqqutinngitsumik annertuumik ajoqusiisussaanngippat, inatsisitigut akisussaasoqarfiup kinaassusianik paasissutissanik ilalerlugu tamanut saqqummiunneqartassaaq.

*Imm. 4.* Inatsisitigut akisussaasoqarfiup kinaassusaanik kinaassusersiuminaallisaaneq, tamanut saqqummiussinermut ullormiit naatsorsorlugu ukiut marluk qaangiunneranni pisassaaq.

*Imm. 5.* § 51, imm. 1-imi naammagittaalliorfissamut piffissarititaasup naannginnerani aalajangiineq tamanut saqqummiunneqarpat, imaluunniit aalajangiineq Erhvervsankenævn-imut naammagittaalliutigineqarpat, imm. 1-imi oqaaseqatigiit siulliit malillugit tamanut saqqummiussineq, Erhvervsankenævn-imut naammagittaalliutip killiffia aamma inernera pillugit paasissutissanik imaqassaaq.

**§ 47 b.** Erhvervsstyrelsen-i, siunertamut naapertuuffiini, § 37 malillugu misissuinerup aallarnisarneqarneranik imaluunniit aallarnisarneqarsimaneranik tamanut saqqummiussisinnaavoq. Aammattaaq, § 40 malillugu misissuinerup inernera Erhvervsstyrelsen-ip tamanut saqqummiussinnaavaa.

*Imm. 2.* Imm. 1-i malillugu qanoq pissuseqartillugu tamanut saqqummiussisoqassasoq Erhvervsstyrelsen-ip aalajangissavaa. Kinaassutsimik tamanut saqqummiussineq aningaasalersuinikkut niuffaffiit patajaassusiannut, imaluunniit inatsisitigut pillaatissiissutitaqarsinnaasumut paasiniaanermut ingerlasumut, annertuumik ulorianartorsiortitsinngippat, imaluunnit tamanut saqqummiussineq naleqqutinngitsumik annertuumik ajoqusiisussaanngippat misissuinermut ilaatinneqartup kinaassusia Styrelsen-ip tamanut saqqummiussinnaavaa. Tamanut saqqummiussineq Styrelsen-ip nittartagaatigut pissaaq.

**§ 47 c.** Kukkunersiuisut pillugit Ataatsimiititaliap nittartakkamini, § 44, imm. 1-4 aamma 6, aammalu § 44 b, imm. 1 aamma 2 malillugu aalajangiiffiusimasut eqqartuussutit tamanut saqqummiuttassavai.

*Imm. 2.* § 43, imm. 3, § 43 a, imm. 2, imaluunniit § 44 a, imm. 1-i malillugu naammagittaalliummut Kukkunersiuisut pillugit Ataatsimiititaliamit inummik pisuutitaasortallit eqqartuussutinut inernerit, kinaassutsimik tamanut saqqummiussinerup aningaasalersuinikkut niuffaffiit patajaassusiannut, imaluunniit inatsisitigut pillaatissiissutitaqarsinnaasumut paasiniaanermut ingerlasumut, annertuumik ulorianartorsiortitsinnginnissaanik, imaluunnit tamanut saqqummiussinerup naleqqutinngitsumik annertuumik ajoqusiisussaannginnissaanik pineqartoq ataatsimiititaliamit mianersoqquneqarsimanngippat, pineqartup kinaassusia pillugu paasissutissanik ilalerlugit tamanut saqqummiunneqartassapput. Kinaassutsimik kinaassusersiuminaallisaaneq, tamanut saqqummiussiffiusumiit ullormiit naatsorsorlugu ukiut marluk qaangiunnerini pisassaaq. Oqaaseqatigiit aappaanni allassimasut apeqqutaatinnagit, pillaatissiissutip sunniuteqarfigisaata piffissarititap qaangiunnerani aatsaat, taamaattoq siusinnerpaamik tamanut saqqummiussinermut ullormiit naatsorsorlugu ukiut marluk aammalu kingusinnerpaamik tamanut saqqummiussinerup kingorna ukiut tallimat qaangiutsinnagit, § 44, imm. 3 aamma 4, aammalu § 44 b, imm. 2 malillugit eqqartuussutit inerneri kinaassusersiuminaallisagaasassapput.

*Imm. 3.* Inatsisitigut akisussaasoqarfiit pillugit eqqartuussutit inernerinut, § 47 a, imm. 3 aamma 4 taamatuttaaq atuupput. Taamaattoq § 44, imm. 6, oqaaseqatigiit sisamaanni allassimasut malillugit eqqartuussutit inerneri, pillaatissiissutip sunniuteqarfiata piffissarititap naanerata kingorna, taamaattoq kingusinnerpaamik tamanut saqqummiussinerup ulluata ukiut tallimat kingorna, kinaassusersiuminaallisagaasassapput.

*Imm. 4.* § 52, imm. 5-imi, aamma § 52 b-mi eqqaaneqartut piffissaliussat naatinnagit eqqartuussutit inerneri tamanut saqqummiunneqarpata, imaluunniit eqqartuussutit inerneri eqqartuussiveqarfinnut suliassiissutigineqarpata, imm. 1-i malillugu tamanut saqqummiussineq, eqqartuussiveqarfinnut suliakkiinerup killiffia aamma inernera pillugit paasissutissanik imaqassaaq.

*Nipangiussisussaatitaaneq aamma paasissutissanik avitseqatigiittarneq*

**§ 48.** Erhvervsstyrelsen-imi atorfillit pinerluttulerinermik inatsimmi §§ 152-152 e-mut malillugit akisussaaffeqarlutik, nakkutilliinermik ingerlataqarnikkut ilisimalikkaminnik, paasissutissanik isertuussanik isertuussissallutik pisussaapput. Tamatuma saniatigut nipangiussisussaatitaaneq, styrelsen-i sinnerlugu kiffartuussinermik suliassanik suliaqartunik, kimilluunniit, pitsaassutsimik nakkutilliinermik suliaqarnermut peqataatinneqarluni aammalu suliaqartumik, paasisimasalinnik, styrelsen-i sinnerlugu iliuuseqartunik, aammalu inunnik, § 39, imm. 4 naapertorlugu misissuinermik ingerlataqarnermi styrelsen-imik ilagisaqartunik, inunnik ilaqarpoq. Aammattaaq oqaaseqatigiinni siullerni allassimasut, atorfinitsitaanerup imaluunniit isumaqatigiissusiornikkut pissutsinik taamaatitsinerup kingorna atuupput.

*Imm. 2.* Nipangiussisussaatitaanermit illersugaasup isumaqataanera, imm. 1-imi eqqaaneqartunik inunnik paasissutissanik isertuussaasunik ingerlatitseqqiinissamut pisinnaatitsinngilaq.

*Imm. 3.* Paasissutissat isertuussat, kapitali manna naapertorlugu Erhvervsstyrelsen-imit tiguneqartut, pillaatissiissutinik tunniussinermut, imaluunniit styrelsen-imit aalajangigaq oqartussaasunut qaffasinnerusunut naammagittaalliutigineqarpat, imaluunniit eqqartuussiveqarfinnut suliassiissutigineqarpat, nakkutilliinermik sulinermut atatillugu taamaallaat atorneqarsinnaapput.

*Imm. 4.* Imm. 1-i aamma 3 apeqqutaatinnagit paasissutissat allakkiallu isertuussat makkununnga ingerlateqqinneqarsinnaapput

1) manna inatsit malillugu suliassaminik isumaginninnissaminut Kukkunersiuisut pillugit Ataatsimiititaliamut,

2) aningaasaqarnermut inatsit aamma ukiumoortumik naatsorsuutit pillugit inatsit malillugit suliassaminik isumaginninnissaminut Finanstilsyn-imut,

3)  inatsisaatitik attuumassutillit malillugit suliassaminnik isumaginninnissaminnut, pisortat oqartussaasoqarfiinut allanut, ilaatillugit unnerluussisussaatitaasunut aamma politiinut,

4)  paasissutissanik tigusisut suliassaminnik isumaginninnissaminnut taamaallaat atussagaat piumasaqaataalluni EU-mi nunani allani, EØS-imi nunani allani imaluunniit nunani EU-p isumaqatigiissuteqarfigisaani, imaluunniit Kalaallit Nunaat sinnerlugu isumaqatigiissuteqarfigineqarsimasuni, aammalu akuersissutinik, nalunaarsuinernik, pitsaassutimik nakkutilliinermik, misissuinissamik aamma maleruagassanik eqqortitsinissamik nakkutilliinissamut akisussaaffiginnittuni, kukkunersiuisunut aamma kukkunersiuinermik suliffeqarfinnut nakkutilliinermut oqartussaasunut, aamma

5) pisortani nakkutilliinerup iluani ingerlatsinerminnik isumaginninnissamut atugassatut imaluunniit pitsaassutsimik nakkutilliinermut imaluunniit misissuinermut atatillugu, nr. 4-mi allaaserineqartunit allaanerusuni nunani kukkunersiuisunut aamma kukkunersiuinermik suliffeqarfinnut nakkutilliinermut oqartussaasunut, taamaattoq tak. imm. 5-i aamma 6-i.

*Imm. 5.* Imm. 4, nr. 5-i malillugu ingerlatitseqqiineq

1) paasissutissat imaluunniit allakkiat,

a) nunami pineqartumi pappiaqqanik nalilinnik atuutilersitsisimasup suliffeqarfiup imaluunniit

b) nunami pineqartumi inatsisitigut pisussaaffittut suliffeqarfissuartut naatsorsuutinik suliaqartartumut suliffeqarfissuarmut ilaatinneqartup suliffeqarfiup naatsorsuutaanik kukkunersiuinermut tunngassuteqarpata,

2) nunamik pineqartumik illuatungeriilluni peqatigiinnissaq pillugu isumaqatigiissuteqartoqarsimappat,

3) qinnuteqaammik siunertaasoq naapertuilluartuutinneqarsinnaappat,

4) tigusisut minnerpaamik, imm. 1-imi nipangiussisussaatitaanermut assingusumik, inatsisitigut aalajangersakkamik nipangiussisussaatitaanerat, aammalu, pisortani oqartussaasut nakkutilliinerisa imaluunniit pitsaassutsimik nakkutilliinerup iluanni imaluunniit misissuinermut atatillugu, ingerlatsinerminnik isumaginninnissamut taamaallaat paasissutissanik allakkianillu atuisinnaanerat, tunngavigalugit, aamma

5) Kunngip peqqussutaatigut Kalaallit Nunaannut atuutilersinneqartoq qarasaasiakkut paasissutissanik illersuineq pillugu inatsit naapertorlugu ingerlatitseqqiineq pippat taamaallaat pisinnaavoq.

*Imm. 6.* Imm. 5-imi piumasaqaatit pillugit maleruagassanik sukumiinerusunik Erhvervsstyrelsen-i aalajangersaassaaq.

*Imm. 7.* Imm. 4 apeqqutaatinnagu, paasissutissat, nunani allani piginnaatitaallutik oqartussaasuniit Erhvervsstyrelsen-imit tiguneqartut, nunani allani piginnaatitaallutik oqartussaasut allanut tunniussisinnaanermut akuersisimanngippata, taamaallaat Kukkunersiuisut pillugit Ataatsimiititaliamut aamma unnerluussisussaatitaasunut ingerlateqqinneqarsinnaapput.

*Imm. 8.* Imm. 4, nr. 1-3-mut naapertorlugit paasissutissanik isertuussanik Erhvervsstyrelsen-imiit tigusisut tamarmik, paasissutissat tamakku eqqarsaatigalugit imm. 1-i malillugu nipangiussisussaatitaapput.

*Imm. 9.* Ilanngussaq 1-i naapertorlugu kukkunersiuisut pillugit inatsimmik imaluunniit tamanit soqutigisaqarfigineqartut suliffeqarfiit naatsorsuutaannik kukkunersiuinermut piumasaqaatit aalajangersimasut pillugit Europa-Parlamentet-ip aamma Råd-ip peqqussutaanik (EU) nr. 537/2014, 16. april 2014-imeersumik unioqqutitsinermik imaluunniit unioqqutitsisinnaanermik, pineqartoq suliffeqarfimmik imaluunniit inummik styrelsen-imut nalunaarutiginnissimappat, Erhvervsstyrelsen-imi atorfillit, inuk pillugu paasissutissanik ingerlatitseqqeeqqusaanngillat.

**§ 49.** Erhvervsstyrelsen-i, ataani tulleriiaakkat makkuusut sisamat

1) § 3, imm. 1-i naapertorlugu nunami maani akuerisaasut kukkunersiuisut, aammalu EU-mi nunami allami imaluunniit EØS-imi nunami allami imaluunniit nunami allami EU-mit isumaqatigiissuteqarfigineqartumi imaluunniit Kalaallit Nunaat sinnerlugu isumaqatigiissusiorfigineqarsimasumi kukkunersiuisutut inissisimaffeqalerumaneq pillugu qinnuteqartut,  
2) § 3, imm. 1-i naapertorlugu kukkunersiuisut nunami maani akuerisaasut, aammalu EU-mi nunami allami imaluunniit EØS-imi nunami allami imaluunniit nunami allami EU-mit isumaqatigiissuteqarfigineqartumi imaluunniit Kalaallit Nunaat sinnerlugu isumaqatigiissusiorfigineqarsimasumi utaqqiisaasumik imaluunniit periarfissatigut kiffartuussinermik sullissisarnissamik pilersaaruteqartut,  
3) EU-mi nunami allami imaluunniit EØS-imi nunami allami imaluunniit nunami allami EU-mit isumaqatigiissuteqarfigineqartumi imaluunniit Kalaallit Nunaat sinnerlugu isumaqatigiissusiorfigineqarsimasumi ukiumoortumik naatsorsuutinik aamma naatsorsuutinik patajaallisakkanik inatsisitigut pisussaaffittut kukkunersiuineq pillugu Europa-Parlamentet-ip aamma Råd-ip malittarisassiaanik naammassinnittut maleruagassat malillugit akuerisaasut kukkunersiuisut, aammalu § 10, imm. 1-i naapertorlugu nunami maani kukkunersiuisutut inississinnaatitaaneq pillugu qinnuteqartut, aamma

4) EU-mi nunami allami imaluunniit EØS-imi nunami allami imaluunniit nunami allami EU-mit isumaqatigiissuteqarfigineqartumi ukiumoortumik naatsorsuutinik aamma naatsorsuutinik patajaallisakkanik inatsisitigut pisussaaffittut kukkunersiuineq pillugu Europa-Parlamentet-ip aamma Råd-ip malittarisassiaanik naammassinnittut maleruagassat malillugit akuerisaasut kukkunersiuisut, aammalu § 11, imm. 1-i naapertorlugu nunami maani utaqqiisaasumik imaluunniit periarfissatigut nalunaarutinik tunniussisarumasut, pillugit

EU-mi nunami allami imaluunniit EØS-imi nunami allami imaluunniit nunami allami EU-mit isumaqatigiissuteqarfigineqarsimasumi imaluunniit Kalaallit Nunaat sinnerlugu isumaqatigiissusiorfigineqarsimasumi piginnaatitaallutik oqartussaasunik allanik, paasissutissanik pisariaqartunik paarlaateqateqartarsinnaavoq.

*Imm. 2.* Imm. 1-imi piginnaatitaallutik oqartussaasut pineqartillugit, matumani inatsimmi ima paasineqassaaq. taanna oqartussaaffeqarfik nunami pineqartumi kukkunersiuinermik inuussutissarsiuteqarnermik aqutsisoq.

*Imm. 3.* Tamakku paasissutissat paarlaasseqatigiissutigineqarsinnaasut, tassaassapput, imm. 1-i malillugu Erhvervsstyrelsen-ip aamma nunani eqqaaneqartuni piginnaatitaallutik oqartussaasut allat suliassaminnik isumaginninnissaannut pisariaqartut.

*Imm. 4.* Imm. 1-i malillugu paasissutissanik Erhvervsstyrelsen-ip paarlaasseqateqartarnera, Kunngip peqqussutaatigut Kalaallit Nunaannut atuutilersinneqartumik qarasaasiami paasissutissanik illersuineq pillugu inatsimmik aamma paasissutissanik taamaattunik killeqanngitsumik paarlaasseqatigiittarneq pillugu aamma inuk pillugu paasissutissanik passussinermut atatillugu inunnik illersuineq pillugu Europa-Parlament-ip aamma Råd-ip peqqussutaa nr. 2016/679, 27. april 2016-imeersumik eqqortitsinikkut pisassaaq.

*Imm. 5.* Imm. 1-4-mi aalajangersakkat, EU-mi nunami allami imaluunniit EØS-imi nunami allami malittarisassiakkut 2014/56/EU-kkut allanngortinneqartoq, ukiumoortumik naatsorsuutinik aamma naatsorsuutinik patajaallisakkanik inatsisitigut pisussaaffittut kukkunersiuineq pillugu Europa-Parlament-ip aamma Råd-ip malittarisassiaani 2006/43/EF-imi maleruagassat malillugit, kukkunersiuinermik suliffeqarfinnut akuerisaasunut, aammalu § 13 a malillugu kukkunersiuisunut aamma kukkunersiuinermik suliffeqarfinnut akuerisaasunut pisortani nalunaarsuivimmi nalunaarsugaanissaq pillugu qinnuteqartunut, taamatuttaaq atuupput.  
 *Imm. 6.* Imm. 1-i aamma 5-i malillugit piginnaatitaallutik oqartussaasunik allanik paasissutissanik paarlaasseqateqartarneq pillugu maleruagassanik Erhvervsstyrelsen-i aalajangersaassaaq.

*Aningaasarsianik malunnaarsaarisarnermik nakkutilliisoqarfimmik aningaasalersuineq*

**§ 49 a.** Aningaasarsianik malunnaarsaarisarneq pillugu inatsit naapertorlugu kukkunersiuisunik aamma kukkunersiuinermik suliffeqarfinnik nakkutilliinermut aningaasalersuutaasussaanik, kukkunersiuinermik suliffeqarfimmut attuumassuteqartunut kukkunersiuisunut tamanut, Erhvervsstyrelsen-i akitsuummik akileeqqusisassaaq. Taamaattoq, taamaallaat kukkunersiuinermik suliffeqarfinni allani piginneqatigiissutinik pigisaqarniarnermik siunertalimmik kukkunersiuinermik suliffeqarfimmut attuumassuteqartunut kukkunersiuisunut, akitsuummik akileeqqusisoqartassanngilaq.

*Imm. 2.* Akitsuutip annertussusissaanut maleruagassanik sukumiinerusunik Erhvervsstyrelsen-i aalajangersaasinnaavoq.

*Pitsaassutsimik nakkutilliinermik aamma misissuinermik- aamma pissusissanik saneqqutsinernut aaqqissuussinermut aningaasalersuineq*

**§ 50.** Pitsaassutsimik nakkutilliinermik aamma misissuinermik- aamma pissusissanik saneqqutsinernut aaqqissuussinermut aningaasalersuineq, kukkunersiuinermik suliffeqarfimmut attuumassutilinnut kukkunersiuisunut akuerisaasunut akitsuummik akileeqqusinikkut pinissaa, Erhvervsstyrelsen-imit aalajangersarneqarsinnaavoq. Tamanit soqutigisaqarfigineqartut suliffeqarfiit naatsorsuutaannik kukkunersiuisunut, aamma kukkunersiuinermik suliffeqarfinnut allanut attuumassutilinnut kukkunersiuisunut, kukkunersiuinermik suliffeqarfinnut attuumassutilinnut kukkunersiuisunut pitsaassutsimik nakkutilliinermut akitsuut immikkoortillugu aalajangersarneqassaaq.

*Imm. 2.* Kukkunersiuisut pillugit Ataatsimiititaliap aningaasalersorneqarnissaanut tapersiisussamik § 11, imm. 1-i naapertorlugu akitsuummik akiliissasoq, Erhvervsstyrelsen-imit aalajangerneqarsinnaavoq.

*Imm. 3.* § 10, imm. 5-i malillugu akuersissummik pissarsisimasut kukkunersiuisut, aammalu §§ 13 a-mut imaluunniit 15-imut ilaatinneqartut kukkunersiuinermik suliffeqarfiit, pitsaassutsimik nakkutilliinermik aamma misissuinermik aamma Kukkunersiuisut pillugit Ataatsimiititaliamik aningaasalersuinissamut akitsuummik akiliisarnissaat pillugit maleruagassanik Erhvervsstyrelsen-i aalajangersaasinnaavoq.

*Imm. 4.* Imm. 1-imi aamma 2-mi eqqartorneqartut akitsuutit, eqqartuussisulersuunneqarsinnaapput.

Kapitel 9 a

*Attaveqaqatigiinneq*

**§ 50 a.** Matumunnga inatsimmut ilaatinneqartut pissutsit imaluunniit manna inatsit malillugu atuutilersinneqartut maleruagassat pillugit styrelsen-iminngaaniit aamma styrelsen-imut allakkatigut attaveqaqatigiinneq pillugu qarasaasiakkut ingerlanneqartarnissaat maleruagassanik Erhvervsstyrelsen aalajangersaasinnaavoq.

*Imm. 2.* Qarasaasiakkut attaveqaqatigiinneq pillugu, ilaatillugit qarasaasiamik aaqqissuussinernik (it-system-inik), qarasaasiami naqinnerit isikkuinik immikkut ittunik (særlige digitale formater) aammalu qarasaasiakkut atsiornernik atuineq pillugit maleruagassanik sukumiinerusunik Erhvervsstyrelsen aalajangersaasinnaavoq.

*Imm. 3.* Qarasaasiakkut nalunaarut, nalunaarummik nassiussiffigineqartumit pissarsiarineqarsinnaanngoraangat, apuuttutut isigineqartarpoq.

**§ 50 b.** Atsiornertaqanngitsunik, atortorissaarummik imaluunniit periaatsimik assingusumik atsiornermik assilisamik, imaluunniit taassuminnga aalajangiinermik imaluunniit allakkiamik atuutilersitsisumik paatsuugassaanngitsumik kinaassusersinissamut qulakkeerisumik, periaatsimik atuinikkut, inatsit manna malillugu, imaluunniit inatsit manna malillugu atuutilersitat maleruagassat malillugit, styrelsen-ip aalajangikkanik aamma allakkianik allanik atuutilersitsisinnaanera pillugu, maleruagassanik Erhvervsstyrelsen aalajangersaasinnaavoq. Aalajangikkat aamma allakkiat taamaattut aalajangikkanut aamma allakkianut atsiorneqarsimasunut naleqqiunneqartarput.

*Imm. 2.* Qarasaasiami paasissutissanik suliaqartarneq tunngavigalugu taamaallaat aalajangigaasut aalajangikkat aamma allakkiat allat taamaallaat Erhvervsstyrelsen-i nassiussisutut allassimatillugu atuutilersinneqarsinnaanerat pillugu maleruagassanik Erhvervsstyrelsen-i aalajangersaasinnaavoq.

**§ 50 c.** Allakkiaq Erhvervsstyrelsen-imit, Kukkunersiuisut Siunnersuisoqatigiivinit imaluunniit Kukkunersiuisut pillugit Ataatsimiititaliamit allaanerusunit atuutilersinneqartup, atsiugaanissaa, manna inatsit imaluunniit manna inatsit malillugu atuutilersinneqartut maleruagassat malillugit piumasaqaataatillugu, taassuminnga allakkiamik atuutilersitsisup kinaassusianik paatsuugassaanngitsumik qulakkeerisumik periaatsimik atuinikkut piumasaqaat tamanna eqqortinneqarsinnaavoq, taamaattoq tak. imm. 2. Allakkiat taamaattut, allakkianut inuttut atsiukkanut naleqqiunneqartarput.

*Imm. 2.* Atsiorsimanissamut piumasaqaammik saneqqutsinissaq pillugu maleruagassanik sukumiinerusunik Erhvervsstyrelsen-i aalajangersaasinnaavoq. Tamatumunnga ilaatillugu allakkiat ilaannut inuttut nammineq atsiornerup saneqqunneqarsinnaannginneranik, aalajangerneqarsinnaavoq.

**§ 50 d.** Matumunnga inatsimmut imaluunniit inatsit manna malillugu atuutilersinneqartunut maleruagassanut ilaatinneqartut pissutsit pillugit, Kukkunersiuisut Siunnersuisoqatigiiviniit imaluunniit Kukkunersiuisut pillugit Ataatsimiititaliamiit taakkununngalu allakkatigut attaveqaqatigiinneq, qarasaasiakkut ingerlanneqarnissaat pillugit, maleruagassanik Erhvervsstyrelsen-i aalajangersaasinnaavoq. § 50 a, imm. 2 aamma 3, aammalu § 50 b taamatuttaaq atuupput.

Kapitel 10

*Naammagittaalliornissamut periarfissaq*

**§ 51.** Inatsit manna imaluunniit inatsit manna malillugu najoqqutassiat atuutilersinneqartut naapertorlugit, imaluunniit Ilanngussaq 1-i naapertorlugu tamanit soqutigisaqarfigineqartut suliffeqarfiit naatsorsuutaannik kukkunersiuinermut piumasaqaatit aalajangersimasut pillugit Europa-Parlament-ip aamma Råd-ip peqqussutaa (EU) nr. 537/2014, 16. april 2014-imeersoq naapertorlugu aalajangiinerit Erhvervsstyrelsen-imit aalajangerneqartut, pineqartumut aalajangiinerup nalunaarutigineqarnerata kingusinnerpaamik sapaatit akunneri arfineq marluk qaangiutsinnagit Erhvervsankenævn-imut suliassiissutigineqarsinnaapput.

*Imm. 2.* Taamaattoq aalajangiinerit §§ 29, 34-35 b aamma 37-39 aammalu § 47 a, stk. 3, aammalu § 47 b, stk. 1 aamma 2 malillugit aalajangerneqartut, aqutsinikkut oqartussaasunut qaffasinnerusunut suliassiissutigineqarsinnaanngillat. Tamanna, aalajangiinernut najoqqutassiat, § 50 a malillugu atuutilersinneqartut naapertorlugit aalajangerneqartunut taamatuttaaq atuuppoq.

*Imm. 3.* Aalajangiinerit Kukkunersiuisut Siunnersuisoqatigiivinit imaluunniit Kukkunersiuisut pillugit Ataatsimiititaliamit aalajangerneqartut, aqutsisoqarnikkut oqartussaasunut allanut suliassiissutigineqarsinnaanngillat.

**§ 52.** § 8, imm. 1, aammalu § 44, imm. 3 aamma 4 aamma stk. 6, 4. pkt., aammalu § 44 b, imm. 2 malillugit aalajangiinerup, aalajangiinermut attuumassuteqarfigineqartumit, eqqartuussivimmut suliassiissutigineqarnissaa piumasaqaatigineqarsinnaavoq. Eqqartuussiviup aalajangigaq aalajangiussinnaavaa, atorunnaarsissinnaavaa imaluunniit allanngortissinnaavaa.

*Imm. 2.* Pineqartumut aalajangiinerup nalunaarutigineqarnerata kingusinnerpaamik sapaatit akunneri arfineq marluk kingorna, § 8, imm. 1-i malillugu Erhvervsstyrelsen-ip aalajangigaanik suliassiissutiginninnissaq pillugu qinnuteqaat, styrelsen-imit tiguneqareersimassaaq. Styrelsen-i, Kalaallit Nunaanni eqqartuussisaaseq pillugu inatsimmi maleruagassat malillugit pineqartumik eqqartuussisulersuussissaaq.

*Imm. 3.* § 8, imm. 1-i malillugu aalajangiinermik suliassiissutiginninneq pillugu qinnuteqaat, ingerlatanik unitsitsinermik sunniuteqanngilaq, kisianni eqqartuussummut atatillugu, pineqartoq suliap ingerlanneqarnerani § 1, imm. 2 aamma 3 malillugit suliassanik suliaqarnissamut periarfissaqassasoq eqqartuussivik aalajangiisinnaavoq.

*Imm. 4.* Akuersissummik arsaarineq inatsisinik unioqqutitsinertut isigineqarluni, imm 3 naapertorlugu eqqartuussut ingerlateqqinneqarpat, eqqartuussivik taanna, eqqartuussummik aalajangiisoq, imaluunniit suliassiissummik tigusisimasoq, ingerlatitseqqiinerup nalaani kukkunersiuisup § 1, imm. 2-mi aamma 3-mi pineqartunik suliassanik suliaqaqqusaassannginnissaanik aalajangiisinnaavoq.

*Imm. 5.* § 44, imm. 3 aamma 4 aamma stk. 6, 4. pkt., aammalu § 44 b, imm. 2 malillugit Kukkunersiuisut pillugit Ataatsimiititaliamit aalajangiunneqartumik, eqqartuussummik suliassanngortitsinissaq pillugu qinnuteqaat, pineqartumut eqqartuussutip nalunaarutigineqarnerata kingusinnerpaamik sapaatit akunneri arfineq marluk kingorna, Ataatsimiititaliat Illuanni (Nævnenes Hus-imi) tiguneqareersimassaaq. Taamatuttaaq, § 44, imm. 3 aamma 4 aamma imm. 6, oqaaseqatigiit sisamaanni allassimasut naapertorlugit § 43 a, imm. 2 malillugu Kukkunersiuisut pillugit Ataatsimiititaliamit aalajangiunneqartumut, eqqartuussummut tamanna atuuppoq. Ataatsimiititaliat Illuat (Nævnenes Hus-i) pineqartumik, innuttaasut eqqartuussisaasiannik eqqartuussisulersuussissaaq.

*Imm. 6.* Aalajangiineq § 44, imm. 3 aamma 4 aamma imm. 6, oqaaseqatigiit sisamaanni allassimasut, aammalu § 44 b, imm. 2 malillugit aalajangerneqartoq pillugu eqqartuussisulersuussineq, ingerlatanik unitsitsinissamik sunniuteqassaaq. Eqqartuussummik eqqartuussisulersuussisup qinnuteqarneratigut, suliap eqqartuussivimmi ingerlanneqarnerani, eqqartuussisulersuussineq ingerlatanik unitsitsigallarnermik sunniuteqassanersoq, piareersaataasumik ataatsimiinnermi eqqartuussiviup aalajangissavaa. Eqqartuussutip inerneranik ingerlatitseqqiineq ingerlatanik unitsitsinermik sunniuteqassanersoq eqqartuussiviup aalajangersinnaavaa. Piareersaataasumik ataatsimiinneq, eqqartuussisulersuussinerup kingorna sapaatit akunneri arfineq marluk qaangiutsinnagit ingerlanneqartassaaq. Kukkunersiuisut pillugit Ataatsimiititaliamit aalajangerneqartoq tamakkiisumik imaluunniit ilaannakuusumik eqqartuussivimmit aalajangersarneqarpat, ingerlatitseqqiineq ingerlatanik unitsitsinermik sunniuteqassanersoq, eqqartuussiviup eqqartuussusiinermi aalajangissavaa.

**§ 52 a.** § 44, imm. 5-i malillugu aalajangikkap eqqartuussivimmut suliassiissutigineqarnissaa kukkunersiuisup piumasaqaatigisinnaavaa. Eqqartuussiviup aalajangigaq aalajangersarsinnaavaa, atorunnaarsissinnaavaa imaluunniit allanngortissinnaavaa.

*Imm. 2.* Eqqartuussisulersuussinissaq pillugu qinnuteqaat, pineqartumut aalajangiinerup nalunaarutigineqarnerata kingorna ullut 14-it qaangiutsinnagit, Ataatsimiititaliat Illuannut (Nævnenes Hus-imut) saqqummiunneqassaaq. Tamatuma kingorna Ataatsimiititaliat Illuata (Nævnenes Hus-ip) peqquteqanngitsumik kinguarsarnagu innuttaasut eqqartuussisaasiannik kukkunersiuisoq eqqartuussisulersuutissavaa. Eqqartuussisulersuussinerup kingorna sapaatit akunneri sisamat qaangiutsinnagit eqqartuussivik aalajangiissaaq.

*Imm. 3.* Eqqartuussisulersuussinissaq pillugu qinnuteqaat, qaqutiguuissumik eqqartuussiviup taamaannissaanik aalajangiinngippat, ingerlatanik unitsitsinermik sunniuteqassanngilaq. Kukkunersiuisut pillugit Ataatsimiititaliap aalajangiinera tamakkiisumik imaluunniit ilaannakortumik eqqartuussivimmit aalajangersarneqarpat, ingerlatitseqqiineq ingerlatanik unitsitsinermik sunniuteqassanersoq, eqqartuussutikkut eqqartuussiviup aalajangissavaa.

**§ 52 b.** Kukkunersiuisut pillugit Ataatsimiititaliamit eqqartuussutit inernerinik eqqartuussiveqarfinnut suliassiissutiginninneq, eqqartuussutip inernera pineqartumut nalunaarutigineqarnerata kingusinnerpaamik sapaatit akunneri arfineq marluk kingorna pissaaq. Eqqartuussutip inernerata pineqartumut nalunaarutigineqarnerata kingorna qaammatit arfinillit qaangiutsinnagit tamatumunnga qinnuteqaat tunniunneqarpat, piffissarititap qaangiunnerata kingorna suliap suliassiissutigineqarnissaa, eqqartuussiviup qaqutigoorluinnartumik akuerisinnaavaa. Taamaattoq oqaaseqatigiit aappaanni allassimasut malillugit akuersissut nalunaarutigineqarpat, akuersissutip nalunaarutigineqarnerata kingorna sapaatit akunneri sisamat qaangiutsinnagit suliaq suliassiissutigineqareersimassaaq.

*Imm. 2.* § 44, imm. 3-5 imaluunniit imm. 6, oqaaseqatigiit sisamaanni allassimasut, imaluunniit § 44 b, imm. 2 malillugit inerteqquteqarneq imaluunnit allagartaajaaneq pillugu eqqartuussutip inerneranut imm. 1-imi aalajangersagaq atuutinngilaq.

Kapitali 11

*Piffissaliussat*

**§ 53.** Inatsit malillugu atuutilersinneqartuni inatsimmi imaluunniit najoqqutassiani, sukumiinerusumik allaaserineqartup pisup pinerata kingorna, ulluni, sapaatit akunnerini, qaammatini imaluunniit ukiuni aalajangersimasumik amerlassusilinni kingusinnerpaamik iliuutsip suliarineqarnissaa aalajangerneqarsimasoq, imm. 2-4-mut naapertorlugit pisup tamatuma kingorna ullormiit iliuutsip suliarineqarnissaanut piffissaliussaq naatsorsorneqartassaaq.

*Imm. 2.* Imm. 1-i naapertorlugu piffissaliussaq sapaatit akunnerinut allassimappat, pisup pineranut ullormut sapaatit akunnerata ulluani, iliuutsip suliarineqarnissaanut piffissaliussaq qaangiutissaaq.

*Imm. 3.* Imm. 1-i naapertorlugu piffissaliussaq qaammatinut allassimappat, pisup pineranut ullormut qaammatip ulluani, iliuutsip suliarineqarnissaanut piffissaliussaq qaangiutissaaq. Pisoq qaammammi ullormi kingullermi pisimappat, imaluunniit piffissaliussaq qaammatit ulluanni piunngitsumi qaangiussimappat, qaammatip takissusaa apeqqutaatinnagu qaammammi ullormi kingullermi piffissaliussaq qaangiuttuaannassaaq.

*Imm. 4.* Imm. 1-i naapertorlugu piffissaliussaq ukiunut allassimappat, pisup pineranut ullormut ukiup ulluani, iliuutsip suliarineqarnissaanut piffissaliussaq qaangiutissaaq.

*Imm. 5.* Sapaatit akunnerisa naaneranni (weekend-imi), nalliuttuni, inatsisitaarfimmi, juuliaqqami imaluunniit ukiutoqqami piffissaliussaq qaangiutissagaluarpat, iliuusissaq kingusinnerpaamik tamatuma kingorna ulluinnarmi aggersumi siullermi suliarineqassaaq.

Kapitali 12

*Pineqaatissiissutit*

**§ 54.** § 5-imik, § 8 b-mik, § 9, imm. 1-imik, § 11, imm. 1-imik aamma imm. 2, oqaaseqatigiinni siullernik, § 13, imm. 3-mik aamma 4-mik, § 13 a, imm. 2-mik, § 17, imm. 1-imik aamma 2-mik, §§ 20, 22-24, 24 c, 25, 26-imik, § 31, imm. 1, oqaaseqatigiinni siullernik, imm. 5-imik aamma 7-imik, § 35 a, imm. 3-mik aamma 4-mik, § 40, imm. 3-mik, kiisalu § 44, imm. 9-mik unioqqutitsineq, Kalaallit Nunaannut pinerluttulerinermik inatsit malillugu annertunerusumik pillaatissiisoqanngippat, akiliisitsinermik pillarneqassaaq. Taamatuttaaq ilanngussaq 1-i naapertorlugu tamanit soqutigisaqarfigineqartut suliffeqarfiit naatsorsuutaannik kukkunersiuinermut piumasaqaatit aalajangersimasut pillugit Europa-Parlament-ip aamma Råd-ip peqqussutaani (EU) nr. 537/2014, 16. april 2014-imeersumi ilanngutassiaq 4, imm. 1-imik aamma 2-mik, ilanngutassiaq 5, imm. 1-imik, ilanngutassiaq 11, imm. 1-imik aamma 2-mik, ilanngutassiaq 15, imm. 1-imik, aamma ilanngutassiaq 17, imm. 7-imik unioqqutitsineq pillarneqassaaq.

*Imm. 2.* Inatsit malillugu atuutilersinneqartuni najoqqutassiani, najoqqutassiani aalajangersakkanik unioqqutitsinermut, akiliisitsinermik pillaanermik aalajangersaasoqarsinnaavoq.

*Imm. 3.* Kalaallit Nunaannut pinerluttulerinermik inatsimmi kapitali 5-imi maleruagassat malillugit ingerlatseqatigiiffinnik il.il. (inatsisitigut akisussaasoqarfinnik) pillaatissiisoqarsinnaavoq.

*Imm. 4.* Kukkunersiuisoq, § 1, imm. 2 aamma 3 malillugit suliassat suliarinerini, eqqunngitsumik allakkatigut nalunaarusiortoq imaluunniit allakkatigut ilisimannittuusoq, pineqartoq sammisamut ilisimasaqarani, pinerluttulerinermik inatsit malillugu pillaatissinneqassaaq. Taamatuttaaq, pineqartumit kukkunersiugaanngitsuni, naatsorsuutini kukkunersiuinermut oqaaseqaammut atsiortumut kukkunersiuisumut, kukkunersiuinermullu oqaaseqaammi tunniunneqartumi tamanna ersersinneqarani, imaluunniit kukkunersiuinermik suliffeqarfimmut attuumassuteqarani § 1, imm. 2-mi eqqartorneqartunik suliassanik suliaqartumut, tamanna atuuppoq.

*Imm. 5.* Kukkunersiuisoq § 11, imm. 2 malillugu Erhvervsstyrelsen-imut nalunaarsorneqarnissaq pillugu nalunaarummik tunniussinikuunani, § 11, imm. 1-imi, oqaaseqatigiit siulliit malillugit nalunaarusiortoq, pinerluttulerinermik inatsit malillugu pillaatissiissutinik eqqartuunneqassaaq.

*Imm. 6.* Taamatuttaaq, § 11. Imm. 3 malillugu nalunaarsugaasunut kukkunersiuisunut, kisianni § 11, imm. 2, oqaaseqatigiit aappaanni allassimasuni eqqaaneqartunik nalunaarutinik tunniussaqartunut, imm. 5-imi aalajangersagaq atuuppoq.

*Imm. 7.* Inuk § 8a, imm. 4, nr. 2, § 44, imm. 3, imaluunniit § 44 b, imm. 2 malillugit, pineqartumut peqqusissummut, inerteqqummut akerliusumik iliuuseqartoq, pinerluttulerinermik inatsit malillugu pillaatissiissutinik eqqartuunneqassaaq.

*Imm. 8.* Inatsimmi aalajangersakkanik, imaluunniit inatsit malillugu atuutilersitanik maleruagassanik unioqqutitsinermut pisoqalisoornissamut piffissaliussaq tassaavoq ukiut tallimat.

Kapitali 13-i

*Atuutilersitsineq, ikaarsaarnermi aalajangersakkat il.il.*

**§ 55.** Peqqussut atuutilersinneqassaaq 1. juli 2022.

Imm. 2. Artikel 41-mi tamanit soqutigisaqarfigineqartut suliffeqarfiit naatsorsuutaannik kukkunersiuinermut piumasaqaatit aalajangersimasut pillugit Europa-Parlament-ip aamma Råd-ip peqqussutaani (EU) nr. 537/2014, 16. april 2014-imeersumi, ilanngussaq 1-i atuutsinneqassaaq imatut, artikel 41-mi imm. 1-imi ulloq taaneqartoq »17. juni 2020« allanngortinneqassaaq imaalilluni »1. juli 2026«, artikel 41-mi imm. 2-mi ulloq taaneqartoq »17. juni 2023« allanngortinneqassaaq imaalilluni »1. juli 2029«, aamma artikel 41-mi, imm. 3-mi ullut taaneqartut »16. juni 2014« aamma »17. juni 2016« allanngortinneqassapput imaalerlutik »1. juli 2020« aamma »1. juli 2022«, taamatuttaaq artikel 44-mi ullut taaneqartut »17. juni 2016« og »17. juni 2017« allanngortinneqassapput imaalerlutik »1. juli 2022« aamma »1. juli 2023«.

Imm. 3. Kukkunersiuisut aamma kukkunersiuinermik suliffeqarfiit akuerisaasut pillugit inatsimmik Kalaallit Nunaannut atuutilersitsineq pillugu peqqussut nr. 623, 27. juni 2008-meersoq, atorunnaarsinneqarpoq. Nalunaarutit peqqussut malillugu nalunaarutigineqartut atuutiinnassapput atorunnaarsinneqarnissamik tungaanut imaluunniit maleruaqqusanik peqqussummeersunik taarserneqarnissamik tungaanut.

*Amalienborgimi tunniunneqarpoq, ulloq 7. marts 2023*

Kunngiussutsitsinnik Atsiorpugut Naqissusiillutalu

Dronningip Aqqani:

FREDERIK

Kunngissaq

/Morten Bødskov

1. [↑](#footnote-ref-1)
2. [↑](#footnote-ref-2)
3. (. (Fodnoteteksterne til 1 og 2 mangler)

   Malittarisassiamut 2003/71/EF-imut innersuussutit, pappiaqqat nalillit tamanut neqeroorutigineqaraangata imaluunniit niuffaffimmi maleruagassiugaasumi nioqqutigineqarnissaannut immikkoortinneqaraangata, tamanut saqqummiunneqartussaq pilersaarusiaq pillugu, aamma malittarisassiamik 2003/71/EF-imik atorunnaarsitsineq pillugu, Europa-Parlament-ip aamma Råd-ip peqqussutaanut (EU) 2017/1129, 14. juni 2017-imeersumut innersuussinertut isigineqartarput, aammalu uunga peqqussummut ilanngussaq VI-imi sanilliussinermut tabel-i malillugu atuarneqassallutik.

   (Layoutet (vedr.fodnote implemtering) skal efterses.)

   [↑](#footnote-ref-3)